Aammu sihhathah issnegumugai Lh. atholhu hospital ge thajuribaa | Mihaaru\nޕެރެޑައިސް އައިލެންޑް ރިސޯޓުގައި މިހާރު ކުރިއަށް ގެންދާ ޕަބްލިކް ހެލްތު ފޯރަމް ގައި ޅ. އަތޮޅު ހޮސްޕިޓަލްގެ މެނޭޖަރު ޖައުފަރު ވާހަކަ ދައްކަވަނީ.---ފޮޓޯ: ހެލްތު މިނިސްޓްރީ\nއާއްމު ސިއްހަތަށް އިސްނެގުމުގައި ޅ. އަތޮޅު ހޮސްޕިޓަލްގެ ތަޖުރިބާ\n06 ނޮވެމްބަރ 2019 - 10:242comments\nޅ. އަތޮޅުގައި ޑެންގީ ހުން ފެތުރުނު ދުވަސްވަރެއް ގައި، ހުން ޖެހިގެން ޅ. އަތޮޅު ހޮސްޕިޓަލަށް ގިނައިން ދިޔައީ ކޮން ރަށަކުން ކަން ފާހަގަކޮށް، އެ މައްސަލައިގެ ސަބަބުު ނައްތައިލީ އެ ހޮސްޕިޓަލުން އިސް ނަގައިގެންނެވެ.\nޅ. އަތޮޅު ހޮސްޕިޓަލްގެ މެނޭޖަރު ޖައުފަރު އަބްދުﷲ ވިދާޅުވީ، ހެލްތު ޕްރޮޓެކްޝަން އެޖެންސީ (އެޗްޕީއޭ) އަށް އަންގައިގެން، "ދިގު" ޕްރޮސީޖާއެއްގެ ތެރެއިން ފިޔަވަޅު އަޅަން އުޅުނު ނަމަ "ޑެންގޫ އައުޓް ބްރޭކެއް" ހިނގާނެ ކަމަށެވެ.\n"އަޅުގަނޑުމެން އެއްކަަލަ ޕަަބްލިކް ހެލްތު ޔުނިޓް މެދުވެރިކޮށް އެޗްޕީއޭ އަށް އަންގައިގެން، އެޗްޕީއޭ އިން އަނެއްކާ އަޅުގަނޑުމެންނަށް އަންގަންދެން މަަޑުކުރި ނަމަ ޑެންގޫ އައުޓް ބްރޭކަަކަށް އެކަންް ވީސް،" ޖައުފަރު ވިދާޅުވި އެވެ.\nމި އަހަރު ކުރީކޮޅު ޑެންގީ ހުން ޖެހިގެން ޅ. އަތޮޅު ހޮސްޕިޓަލަށް އާދަޔާ ޚިލާފަށް މީހުން ދާން ފެށުމުން ކަމުގެ ހަގީގަތް ބެލިއިރު، މައްސަލަ ފާހަގަކުރެވުނީ އެ އަތޮޅުގައި ސިނާއީ މަސައްކަތް ކުރާ ރަށަކުންނެވެ. އެކަމަކު، އެ ރަށުން ސާފުތާހިރުކަމުގެ މާ ބޮޑު މައްސަލައެއް ވެސް ފާހަގައެއް ނުކުރެވުނެވެ. މަދިރި މަދުކުރުމަށް ފޮގް ވެސް ދިޔައީ ކުރަމުންނެވެ.\nހަމައެކަނި މައްސަލަ އަކީ، ޖައުފަރު ވިދާޅުވި ގޮތުގައި އެ ރަށުގައި މަސައްކަތް ކުރާ މީހުންގެ އަންނައުނު ބޭރުގައި ހިއްކަން އެޅުމެވެ.\n"ކަމުގެ މާހިރުން ބުނީ ފޮގް ކުރާ ގަޑީގައި މަދިރި ހިޔާވައްސަކަށް ބޭނުން ކުރަނީ އެހެން ހުންނަ އަންނައުނޭ،" އޭނާ ވިދާޅުވި އެވެ.\nޖައުފަރު ވިދާޅުވި ގޮތުގައި އަންނައުނު ބޭރުގައި ނުބަަހައްޓަން ބާރު އަޅަން ފެކްޓަރީގެ މެނޭޖްމެންޓަށް ލަފާ ދިން ނަމަވެސް އެ ލަފާ ފަސޭހަ އިން އަޑު އަހާގޮތެއް ނުވި އެވެ. އެހެންވެ، މައްސަލަ ފޮނުވީ އަތޮޅު ކައުންސިލަށެވެ. ހޮސްޕިޓަލުން އެކަން ކައުންސިލްގެ ސަމާލުކަމަށް ގެނައީ އެއީ ކައުންސިލުން ވިސްނާނެ ކަމެއް ކަން ޔަގީން ވާތީ އެވެ.\n"ކޮންމެ ގޮތެއް ވިޔަސް އަތޮޅު ކައުންސިލްތަކަކުން، ރަށު ކައުންސިލްތަަކަކުން ބޭނުމެއް ނުުވާނެ އެ މީހުންގެ އާބާދީގެ ތެރޭގައި ޑެންގޫ ފެތުރިގެން ދާކަށް،" ޖައުފަރު ވިދާޅުވި އެވެ.\nއެ ހިސާބުން އަތޮޅު ކައުންސިލުން އެދުނީ ޅ. އަތޮޅުގައި ތިބޭ ސިފައިންގެ އެހީ އަށެވެ. އެ މީހުން ތިބީ އެހީވެދޭން ތައްޔާރަށެވެ.\nއެކަމަކު ޖައުފަރު ވިދާޅުވި ގޮތުގައި ފެކްޓަރީގެ މަދިރި ނައްތައިލުމުގެ މަސަައްކަތް ކުރުމުން ޑެންގީ ކޭސްތައް އިސާހިތަކު މަދުވި އެވެ.\nބޭނުން ކުރަން އެނގޭ ނަމަ ހައްތާ ވެސް ވަސީލަތް\nޖައުފަރު ގަބޫލު ކުރައްވާ ގޮތުގައި ޑެންގީ ހުން ކޮންޓްރޯލް ކުރުމާއި ޅ. އަތޮޅުން ޓީބީ ނައްތައިލަން މިހާރު ކުރިއަށް ގެންދާ ހަަރަކާތުގައި ވެސް ބޭނުންވަނީ ވަސީލަތްތައް ފަސޭހަ ކަމާ އެކު، ހޯދައި ގިނަ ދާއިރާތައް ބައިވެރި ކުރުމެވެ.\nދުނިޔެ އިން ޓީބީ ނައްތައިލަން ޑަބްލިއުއެޗްއޯ އިން ނިންމީ 2014 ގަ އެވެ. އެއާ އެކު، ރާއްޖެ އިން ވެސް އެ އަމާޒަށް މަސައްކަތް ފެށި އެވެ.\nޅ. އަތޮޅު ހޮސްޕިޓަލުން މިހާރު މަސައްކަތް ކުރަމުން އަންނަނީ އެ އަތޮޅުން އެއްކޮށް ޓީބީ ނައްތައިލުމަށެވެ. އެ ހޮސްޕިޓަލްގެ އަމާޒަކީ އަންނަ އަހަރު އެ ލަނޑުދަނޑި ހާސިލް ކުރުމެވެ.\nއެކަމަކު އެހާ ބޮޑު ކެމްޕޭނެއް ހިންގާނެ ވަސީލަތްތައް އެ ހޮސްޕިޓަލަކު ނެތެވެ. ހޮސްޕިޓަލްގެ ޕަބްލިކް ހެލްތުގައި މަސައްކަތް ކުރަނީ އެންމެ ތިން މުވައްޒަފުންނެވެ. ހުރިހާ އެންމެން މަސައްކަތަށް ނެރެން ބެލިޔަސް ތިބީ 120 މުވައްޒަފުންނެވެ.\n"އަޅުގަނޑުމެން އެ 120 މީހުން ބޭނުންކުރާ ކަމަށް ވަނީ ނަމަ ހޮސްޕިޓަލް 24 ގަޑި އިރަށް ޖެހޭނީ ހުއްޓާލަން،" ޖައުފަރު ވިދާޅުވި އެވެ.\nއެކަމަކު، އަތޮޅުގެ ހުރިހާ މުއައްސަސާ އަކާއި އަމިއްލަ ފަރާތްތަކުގެ އެހީގައި އަމާޒަށް ވާސިލް ވުމަކީ މާ ބޮޑު ކަމެއް ނޫނެވެ. އެގޮތުން ކައުންސިލްތަކާއި ފެނަކަ އާއި އެންއެންޑީއެފް ވެސް ބައިވެރިކުރުމުން މަސައްކަތް އޮތީ ފަސޭހަ ވެފަ އެވެ.\n"އަޅުގަނޑުމެން އެއް ޕޫލެއްގެ ތެރެއަށް އަތޮޅު ކައުންސިލްގެ މުވައްޒަފުންނާއި ރަށު ކައުންސިލްގެ މުވައްޒަފުންނާއި ފަޔަރާއި ޕޮލިހާ ލީމާ އަޅުގަނޑުމެންގެ ރިސޯސް އެބަހުރި މިކަން ކުރަން،" ޖައުފަރު ވިދާޅުވި އެވެ.\nއެގޮތަށް މަސައްކަތް ކުރުމުން ރަށްތަކަށް ދަތުރުކުރަން ބޭނުންވާ ލޯންޗްތަކާއި އެހެނިހެން ގިނަ ވަސީލަތްތައް ވެސް ބޭނުންވާ ވަރަށް އޮތީ ލިބިފަ އެވެ.\nއިތުރު ލިޔުންތައް ސިއްހަތު ޅ. ނައިފަރު ޅ. އަތޮޅު ސިއްހީ ޚިދުމަތް ޕަބްލިކް ހެލްތު ހެލްތު މިނިސްޓްރީ


Adhives manikufaanah thi dhahkavanee avaamendhuru\nއަދިވެސް މަނިކުފާނަށް ތި ދައްކަވަނީ އަވާމެންދުރު\n41 ޕަސެންޓަށް ވުރެ ގިނަ ވޯޓު ގިނަ ވޯޓް ލިބިވަޑައިގަންނަވާނެ ކަމަށް ވިދާޅުވި\nއިންތިޚާބު ބާތިލް ކޮށްދިނުމަށް އެދިވަޑައިގެންނެވި\nކ. މާލެ 16 އޮކްޓޯބަރ 2018 | އަންގާރަ 15:56 4,540\nރައީސް ޔާމީން - ރާއްޖެ އެމްވީ\nރިޔާސީ އިންތިޚާބުގެ ނަތީޖާ ބޮޑު ތަފާތަކުން ނާކާމިޔާބުވެވަޑައިގެންނެވި ރައީސް އަބްދުﷲ ޔާމީން އަމިއްލަފުޅަށް ބަލި ގަބޫލު ކުރެއްވީ ވޯޓު ނަގާ ވަގުތީ ނަތީޖާ އިއުލާން ކުރެއްވިތާ 24 ގަޑިއިރު ނުވަނީހެވެ.\nއެމަނިކުފާނާއި އެކީ ވާދަ ކުރެއްވި ކެންޑިޑޭޓް އިބްރާހިމް މުހައްމަދު ސޯލިހާއި ބައްދަލުކުރައްވާ ބަލި ގަބޫލުކުރެއްވި ކަމަށާއި ދިވެހިރައްޔިތުން އެ މީހުންގެ ނިންމުން ނިންމައިފި ކަމަށެވެ. އަދި އެނިންމުން އެމަނިކުފާނު ވެސް ގަބޫލުފުޅު ކުރައްވައި އިބްރާހިމް މުހައްމަދު ސޯލިހަށް މަރުހަބާވެސް ދަންނަވާފައިވާ ކަމަށެވެ.\n"އަޅުގަނޑު ނެތިން އެއްގޮތަކަށްވެސް އަޅުގަނޑާއި ހެދި އަޅުގަނޑު ކަން ކުރާ ގޮތުން އެހެން ދިވެހިރައްޔިތުންނަށް ތަކުލީފަކަށް ވާކަށް އަޅުގަނޑު ނެތިން،" ރައީސް ޔާމީން ވިދާޅުވިއެވެ.\nއޭގެ ހަފްތާއެއްގެ ފަހުން އެމަނިކުފާނުގެ ރާގު ބަދަލުވާން ފެށިއެވެ. އެމަނިކުފާނަށް ކުރިއަށް ވަޑައިގެންނެވޭނީ މެމްބަރުންގެ ޚިޔާލާއި އެއްގޮތަށް ކަމަށް ވިދާޅުވެ ނަތީޖާ ގަބޫލު ނުކުރުއްވާކަމަށް ވިދާޅުވީ މިމަހުގެ 1 ގައި ޕީޕީއެމް އޮފީސް ދޮރުމަތީގައި ބޭއްވި މުޒާހަރާގައެވެ. ރައީސް ޔާމީން ވިދާޅުވީ އިންތިޚާބުގައި 41.6 ޕަސެންޓް ވޯޓް ލިބިވަޑައިގެންނެވިއިރު އެއަށް ވުރެ ގިނަ ވޯޓް ލިބިވަޑައިގަންނަވާނެކަމަށެވެ.\n"އަޅުގަނޑު އެއްގޮތަކަށް ވެސް ނަތީޖާ ގަބޫލު ނުކުރަނީކީ ނޫން. އަޅުގަނޑަކީ އެންމެ މީހެއް. އަޅުގަނޑުމެންގެ ލީގަލް ޓީމުން އެބަ މަސައްކަތް ކުރައްވާ. އަނެއްކާ މިތަނުން މި ފެންނަނީ ރައްޔިތުންގެ އިހުސާސް. އެހެން ވީމާ މިކަމުގައި އަޅުގަނޑަށް ދެން ދެވޭނީ އާންމު މެންބަރުންގެ އިހުސާސްތަކާ އެއްގޮތަށް އަޅުގަނޑަށް ކުރިއަށް ދެވޭނީ." ރައީސް ޔާމީން އެރޭ ވިދާޅުވިއެވެ.\nރިޔާސީ އިންތިޚާބުގެ ވޯޓު އިލެކްޝަންސް ކޮމިޝަނުން އޮޅުވާލާފައިވާ ކަމަށް ވިދާޅުވެ، އިންތިޚާބު ބާތިލް ކޮށްދިނުމަށް އެދިވަޑައިގެން އެމަނިކުފާނު ސުޕްރީމް ކޯޓަށް ހުށަހެޅުއްވީ އެއްވެސް ބުރަދަނެއް ހުރި ވާހަކަތަކެއްގެ މައްޗަކަށް ނޫނެވެ. އެކަން އެއޮތީ ސުޕްރީމް ކޯޓުން އެނގި ހާމަވާށެވެ.\nމަނިކުފާނެވެ! އިންތިޚާބުގެ ކުރިން ވެސް ކައިރީގައި ތިއްބެވި ބޭފުޅުން ވިދާޅުވީ މަނިކުފާނަށް ތާއީދު އޮތްކަމަށެވެ. ސައިޒު ދައްކާލުމަށް ނެތް ތާއީދެއް ދެއްކުމަށް އަތްޕުޅުގައި ހުރިހާ އާރަކާއި ބާރަކާއި ވަސީލަތެއް ބޭނުންކުރައްވައިގެން މީހުން މާލެ ގެނެސް އެބޭފުޅުން މަނިކުފާނަށް ދެއްކެވީ އަވާމެންދުރެވެ. އެކަން ރިޔާސީ އިންތިޚާބުގެ ވޯޓުން އެ އޮތީ އެނގި ހާމަވާށެވެ.\nތަފާތު ބޮޑުކޮށް މަނިކުފާނު އޮތީ ބަލިވެފައެވެ. ދެން ވެސް ބަލި ގަބޫލު ކުރައްވާށެވެ. ބޮޑުތަނުން ނޫނެކޭ ބުނީމާ އެވީ އެކަން ގަބޫލު ކުރައްވާށެވެ.


Midhakkanee aharenge gaumuge vaahaka eve!\n!މި ދައްކަނީ އަހަރެންގެ ޤައުމުގެ ވާހަކައެވެ\nމަދު މީސްތަކުންކޮޅެއް ދިރިއުޅެމުން އަންނަ ކުޑަކުޑަ ޤައުމެކެވެ. އަމާން ދިރިއުޅުމެއްގައި އުޅެމުން އައި ބަޔެކެވެ. މާބޮޑު ހާސްކަމެއް ބިރުވެރިކަމެއް ނެތި ހަޔާތުގެ ދުވަސްތައް ވޭތުކުރަމުންދިޔަ ބަޔެކެވެ. އާދެ! މި ދައްކަނީ މި ދިވެހި ޤައުމުގެ ވާހަކައެވެ. އަހަރެމެން މި އުޅެމުންމިދާ ކުޑަކުޑަ ޖަޒީރާ ރަށްތަކުގެ ވާހަކައެވެ. ނަމަވެސް މިއަދު ހަމަ އެހެންތޯއެވެ؟ މިއީ އަމާން އޮމާން ޤައުމެއްކަމަށް ބުނެވޭނެ ހެއްޔެވެ؟ މީހަކު މަރާނުލާ ދުވަހެއް ވޭތުވެގެންދޭތޯއެވެ؟ ވައްކަން ޢާއްމުވެގެން ނުދާ ދުވަހެއް ފާއިތުވެގެންދޭތޯއެވެ؟ ސިޔާސީ ހަލަބޮލިކަމުގައި ޤައުމު ހަލާކުވެނުދާ ދުވަހެއް ދޭތޯއެވެ؟ މައިންނާ ދަރީންގެ ގުޅުން ހީނަރުވެގެން ނުދާ ދުވަހެއް ދޭތޯއެވެ؟ މުޖްތަމަޢުގެ އަފުރާދުންގެ މެދުގައި ހަމަނުޖެހުން ނުހިނގާ ދުވަހެއް ފާއިތުވެގެން ދޭހެއްޔެވެ؟\nހިތާމަ ކުރާވަރު ނުވޭތޯއެވެ؟ މީހުން މަރަމުން ގެންދަނީ ފިލާތިބެގެންނެއް ނޫނެވެ. ހާމަ މަގުތަކުގައި މީހުން ތިއްބައި އެހެރަ ދުއްވާލަނީ ޙައްޤަކާނުލާ މީހުންގެ ފުރާނަތަކެވެ. ނެތެމުންދަނީ ޖީލު ބިނާކުރަން ތިބި ޒުވާނުންތަކެވެ. ޤައުމު ހަމަ މަގަށް އަޅުވަން ތިބި ޢިލްމުވެރިންގެ ފުރާނަތަކެވެ. ޒުވާންކަމުގެ ޢުމުރަށް ފޯރަމުންދާ ޅަދަރީންގެ ނަފުސުތަކެވެ. ޙައްޤަކާ ނުލާ ތިޔަ ދުއްވާލަނީ ކޮންމެވެސް މައެއްގެ ދަރިއެކެވެ. ކޮންމެވެސް އުޚުތެއްގެ ބޭބެއެކެވެ. ކޮންމެވެސް އަޚެއްގެ ކޮއްކޮއެކެވެ. އެމީހުންނަށް ކުރާނެ އަސްރު އިހުސާސް ނުވޭތޯއެވެ؟ ވަޅިތައް ހިފައިގެން އެ އުޅެނީ ބިންގަރާސްތަކުގައެއް ނޫނެވެ. ހަމަ ހާމަކަން ބޮޑެތި މަގުތަކުގައެވެ. ޒިންމާވާނީ ކާކުތޯއެވެ؟ އެދަރީންނަށް ރަނގަޅު ތަރުބިއްޔަތެއް ދޭންޖެހޭ މައިންބަފައިން ކޮބައިތޯއެވެ؟ އެކުދީންގެ އުޅުން އިޞްލާޙްގެ މަގަށް އެޅުވުމުގައި ތަޢުލީމީ ވުޒާރާތައް ކޮބައިތޯއެވެ؟ އިންސާފު ލިބޭނޭ ދެން އޮންނަމަހޭ ދެން އޮންނަ މަހޭ ކިޔަކިޔާ ތިބި ސަރުކާރު ކޮބައިތޯއެވެ؟ ގަމީސް ކުށްވެރިކޮށްލައިގެން މިކަހަލަ މައްސަލަތައް ނިންމާލަންވީތޯއެވެ؟ ޤިޞާޞްގެ އަދަބުދޭން ނުކެރިގެން ތިޔަ އުޅެނީ ކީއްވެގެންތޯއެވެ؟ ރަނގަޅެވެ. ކުށްވެރިވާނީ އަޅުގަނޑެވެ. މި ވާހަކަ ދައްކާ މީހާއެވެ. ނަމަވެސް ފަރުވާލެއް ނެތެވެ. ޢަޖައިބެކެވެ! ދައްކަން ޖެހޭ ވާހަކަ ދައްކާނެ ނޫންތާއެވެ!\nދެން އޮތީ އަނެއް ވާހަކައެވެ. މަގުތަކުގައި ފޭރެނީއެވެ. ދުވާލުގެ ވަގުތުތަކުގައެވެ. މީހުން ބަލަހައްޓައިގެން ތިއްބައެވެ. ވައްކަން ކުރަނީ މީސްތަކުންގެ އަގު ބޮޑެތި މުދާތައް ނަގަމުންނެވެ. ބޭރު ދޮރާ ވަލު ފަރާތުދޮރާ ކޮޓަރީގެ ދޮރުވެސް ތަޅުލާފަ ހުއްޓައެވެ. ވަންނަގޮތެއް އަހަންނަކަށް ނޭނގެއެވެ. ބުރިޖު ހުޅުވުމާއެކު މާ ގިނަ ދުވަހެއް ނުވެ ސައިކަލުތަކުގައި ލޯގަނޑު ހަރުކުރަން ބުނެފިއެވެ. އެއާ އެކު މާލެއިން ލޯގަނޑު ހުސްވާ ވަރަށް މީހުން ސައިކަލުގައި ލޯގަނޑު ހަރުކޮށްފިއެވެ. އެކަމު ލޯގަނޑު ވަނީ ހައްތަހާވާ ގަންނަވަރެވެ. އެ ހަރުކުރާ އެއްޗެއް އަނެއް ދުވަހަކު ނޯވެއެވެ. ވަގަށް ގެންދަނީއެވެ. ކޮންމެ ފަހަރަކު ލޯގަނޑު މަޑިދަށަށްލާފައި ބުރިޖަށް އަރަންވީމާ ލޯގަނޑު ހަރުކުރަންވީ ހެއްޔެވެ؟\nދެން އޮތީ އަނެއް ކަންތަކެވެ. ޑިމޮކުރަސީ ކަމެއް ޑިމޮކުރޭޒީ ކަމެއް ނޭނގެއެވެ. ހަމަހިމޭން ކަމުގައި ކިޔައިގެން ގެނުވީ ހަމަހިމޭންކަން ގެއްލުވާލުމެކެވެ. ޕާޓީތައް އުފެދި ކުލަކުލައަށް މީހުންގަނޑު ބެހިއްޖެއެވެ. މަގޭ ކުލަ އަކީ މަގޭ ޕާޓިއަށްވެއްޖެއެވެ. މަގޭ ޕާޓީއަކީ މަގޭ ދިރުމަށްވެއްޖެއެވެ. ދީނަށްވުރެ ޕާޓީ މުހިއްމުވެއްޖެއެވެ. ދެން ޕޯޑިއަމްތަކަށް އަރާ ބޭނުން އެއްޗެއް ކިޔަންވީއެވެ. މީހުންގެ އަބުރަށް އަރަންވީއެވެ. މަލާމާތާއި ފުރައްސާރަކުރަންވީއެވެ. ޢާއިލާތައް މި ކުލަތަކުގައި ޖެހި ރޫޅިއްޖެއެވެ. މައިންނާ ދަރީން ވަކިވެއްޖެއެވެ. މުޖްތަމަޢުގެ އަފުރާދުންގެ މެދުގައި އޮންނަ ގުޅުން ހީނަރުވެއްޖެއެވެ. ވެރިންނާ ރައްޔިތުންނާ ދެމެދު ކޯޅުންގަނޑެކެވެ. ބައްޕަ ރީނދޫ ކުލައެވެ. މަންމަ ޕިންކެވެ. ބޭބޭ ރަތެވެ. ދައްތަ ގުރާ ފެއްސެވެ. ވޯޓު ނުލެވޭ ކޮއްކޮވެސް ހުދުކުލައެވެ. ހިތާމަހުއްޓެވެ. ރަހިމުގެ ގުޅުމަށްވުރެ ޕާޓީގެ ގުޅުން އިސްވެއްޖެއެވެ. ކަރުނަ އަޅާކަށް ނުވޭތޯއެވެ؟\nދެން އޮތީ މުހިއްމު ވާހަކައެކެވެ. މި ކުޑަ މުޖުތަމަޢުގައި ޢިލްމުވެރިންނަށް ކުރާ ފުރައްސާރައިގެ ވާހަކައެވެ. މީދެން އަޅެ ކޮންކަމެއް ހެއްޔެވެ؟ ޢިލްމުވެރީންނަށްވެސް ކުށްބަހެއް ކިޔިދާނެ ނޫންތޯއެވެ؟ އެއީވެސް އިންސާނުންނެވެ. މަލާއިކަތުންނެއް ނޫނެވެ. ތިމާ ތާއީދު ނުކުރާ ޢިލްމުވެރިއެއް ވެއްޖެއްޔާ އޭނާ އަކީ ޙައްޤު ބަސް ބުނާ މީހަކަށް ނުވެއެވެ. ދެން އޭނާއާ ދިމާއަށް ކިޔާނެ އެއްޗެއް ކިޔަނީއެވެ. އޭނާގެ އަބުރު ކަތިލަނީއެވެ. ހުދު ދީނަށް ލޯބި ކުރާ ކުދީންވެސް ޢިލްމުވެރީންނަށް ފުރައްސާރަ ކުރަނީއެވެ. ހިތާމައިގެ ކޮޅެއްނެތެވެ. ޢިލްމުވެރީން ރެޔާ ދުވާލު އެކުރާ މަސައްކަތް ތިބާއަށް ނުފެންނަނީތޯއެވެ؟ ގަދަ ކަނޑުތަކުގައި ދަރުތުކޮށް ރަށްތަކަށް ވަޑައިގެން އެ ދެއްވާ ވައުޡުތައް އަޑުނީވެނީތޯއެވެ؟ ކޮންމެ ދުވަހަކު މިސްކިތްތަކުގައި އެ ދެއްވާ ދަރުސްތައް އަޑުނީވެނީތޯއެވެ؟ އާއެކެވެ. އަޑުނާހާ މީހަކަށް އަޑެއް ނީވޭނޭއެވެ. އަޑު އަހަން ބޭނުން ނުވާ މީހަކަށް އަޑެއް ނީވޭނެއެވެ. އެބައިމީހުން ޙައްޤުބަސް ބުނެއެވެ. އެކަމު އަހަރެމެން އެބަހަށް ބީރު ކަންފަތެއް ދެނީއެވެ.\nކިތަންމެ ވާހަކައެއް ދެއްކިދާނެއެވެ. ޤައުމުގެ ހާލަތު އެހާވެސް ދަށެވެ. އެހާވެސް ދެރައެވެ. ހަލާކު ކުރީ އަހަރެމެންނެވެ. އިޞްލާޙު ކުރަން ތިބޭނީވެސް އަހަރެމެންނެވެ. އެންމެން އެއްބައިވުން ކިހިނެތްތޯއެވެ؟ އެކަތިގަނޑަކަށްވެގެން ކުރިއަށް ދިޔައީމާ އިޞްލާޙު ފެންނާނެއެވެ. އެންމެ ކުޑައިރުއްސުރެ ރަނގަޅު ތަރުބިއްޔަތެއް ދޭންވީއެވެ. ތަޢުލީމީ ވުޒާރާތަކުގެ ކަންކަންވެސް ރަނގަޅު ކުރަންވީއެވެ. ލާދީނީ މީހުންނާ ދެކޮޅަށް ތެދުވަންވީއެވެ. ރަނގަޅު ޖީލެއް ބިނާ ކުރަން ފަށަންވީއެވެ. ކަންކުރަން ތިބީ ހަމަ އަހަރެމެންނެވެ. އޭރުން ޒުވާނުންގެ އަތުގައި ކަޓަރެއް ނޯންނާނެއެވެ. އެމީހުންގެ ކަރުގައި ފަށެއް ނޯންނާނެއެވެ. އެމީހުންގެ ކަންފަތުގައި މުއްޖެއް ނުލާނެއެވެ. ދީނީ ކަންކަމަށްވެސް މަލާމާތެއް ނުކުރާނެއެވެ. މި ދައްކަނީ އަހަރެންގެ ޤައުމުގެ ވާހަކައެވެ. ހަމަ އަހަރެމެން ދިވެހީންގެ ވާހަކައެވެ.


ކަނޑުފެން (ހަތަރުވަނަ ބައި) KanduFen (P-4) | Esfiya - Dhivehi Vaahaka Site\nކިޔަމުން ދިޔަ ލަވަތަކާއި އެއްވަރަށް އަތް ޖަހަމުން ދިޔަ ޒީކްގެ ނަޒަރު ގޮސް ހުއްޓުނީ ކުރިމަތިން ފެންނަން އޮތް ފަޅު ރަށަށެވެ. ދެންމެ އެމީހުން އެ އައީ އެ ރަށުންނެވެ. އެރަށުގެ މަލަމަތި ކިތަންމެހާވެސް ބިރުވެރިއެވެ. އެބޮޑު ފަޅުގެއަށް ޒީކް ގެ ނަޒަރު ގޮސް ހުއްޓުމުން ހަނދާންވީ ކެމެރާއިން ނެގުނު ފޮޓޯގަނޑު ބަލާލާށެވެ.\nކަރުގައި އަޅާފައިވާ ކެމެރާ ނެގުމަށް ފަހު އޭގައިވާ ފޮޓޯ ބަލާލުމަށް ހުޅުވާލިއެވެ.\nއެގޭގެ ފުރާޅެއް ނެތެވެ. ފާރުމަތިން ފެންނަން ހުރި ބިޔަ ގަސް ވަނީ ވީރާނާވެ ފަތްތައް ހިކިފައެވެ. ގަހުގައި ހުރި ފަތަށް ވުރެ ގިނައީ އެ ގަހުގައި ޖައްސާފައި ހުރި ކާޅެވެ. އެ މަންޒަރު ވަރަށް ވެސް ތަފާތެވެ. ބިރުވެރިއެވެ. ވިރާނާވެފައިވާ ގެއެއްގެ ކައިރީހުރި ވީރާނާ ވެފައިވާ ގަހެކެވެ. އަދި އެ ގަހުގައިވާ 100 އެއްހާ ކަޅު ކާޅެވެ.\nސިއްސައިގެން ދިޔުމުގެ ސަބަބުން ޒީކަށް ހަޅޭއް ލަވައިގަނެވުނެވެ. ފަހަތުން އައިސް ޒީކްގެ ކޮނޑުގައި ޖެހިގަތުމަށްފަހު ލީވާން ބިންމައްޗަށް ވެއްޓި ފުރޮޅެމުން އޭރު ހެނީއެވެ. ޒީކަށް ހުރެވުނީ އެ ފޮޓޯގަނޑުން ފެންނަން ހުރި މަންޒަރަށް ގެއްލި ހުސްވެފައެވެ. އެ ދަނޑިވަޅުގައި ލީވާން ކުރި ސަމާސާއިން ޒީކް ރުޅިގަދަވެ މޫނަށް ޖަންބުކުލަ އެރިއެވެ.\n“މަޖަލެއް ނޫން އިނގޭ….” ޒީކްގެ އަޑުގައި ތުރުތުރެއް އެކުލެވިފައި ވިއެވެ.\nތެދުވެ އަތުގައި ހުރި ވެލިތައް ފޮޅަމުން ޒީކް އެއްގަމަށް ހިނގައިގަތެވެ. އޭރު ރަށުތެރެއިން މަޒީނާއި ވިޝާލް އައީ ކުރުނބާ ހިފައިގެންނެވެ. މަޒީން ޒީކަށް ކުރުނބާ ދިއްކޮލިއެވެ. ޒީކް ތުން ފިއްތައިގެން ހުރެ ކުރުނބަލުގައި ތުންޖަހާ އެއިން އެތިފޮދެއް ބޯލިއެވެ. ޒީކަށް އެވަގުތު ހުރެވުނީ ދެބުމަ ގޮށް ޖަހައިގެންނެވެ. އަތިރިމަތީ ތިބި އަންހެން ކުދިންކައިރީ ސަމާސާކޮށް ސަކަރާތް ޖަހަން ހުރި ލީވާނާ ދިމާލަށް އިރުއިރުކޮޅާ ބަލަމުން ތުންފަތުގައި ދަތް އަޅާލައެވެ. މި މަންޒަރު ބަލަން ހުރެ މަޒީން ސުވާލުކޮށްލިއެވެ.\n“ކިހިނެއްވީ ޒީކް، ރުޅިއައިސްފަތަ؟…”\nޒީކް ތުނބުން ކުރުނބާ ނައްޓާލުމަށްފަހު އަތުން ތުންފަތް ފުހެލަމުން ބުންޏެވެ. “ލީވާން މަ ސިއްސުވާލީ… ފާޑެއްގެ މީހެއް އެއީ….” ޒީކް ހުރީ ހިތްހަމަ ނުޖެހިފައެވެ.\nދަތުރު އައީއްސުރެއް ލީވާންގެ ސަމާސާ ކުރުންތައް ޒީކަށް އަމާޒު ކުރަމުންދާތީ، އެކަމާ ޒީކް ހުރީ ނުރުހުންވެފައެވެ.\n“އެއީ ދެން އެހާވަރު ކަމެއްތަ؟…. ދަތުރު އައިސް އުޅޭ އިރު ސަމާސާވެސް ކުރާނެ….” މަޒީން މަސައްކަތް ކުރީ ޒީކްގެ ހިތްހަމަޖައްސައި ދެވޭތޯއެވެ.\n“މީހަކު ސަމާސާ ކުރިޔަސް ތިހާ ރުޅިގަދަވާކަށް ނުވާނެ ދޯ….. ތީ ހަމަ އެހާ ރުންކުރު މަންޖެއެއްތަ؟…. މަޒީން ހީކުރީ ވަރަށް ކޫލް ވާނެ ކަމަށް…..” މަޒީންގެ ވާހަކަތަކުން ޒީކް ގާތަށް ހިނިއައެވެ.\n“އާން… އަހަރެން ވަރަށް ރުޅި ގަދަވާނެ… ހެހެހެ އަސްލު ދެން މާ އޯވާ އީ ލީވާން… ޒީކަށް އެހާ ކަމުދާ ސްޓައިލެއް ނޫން އެއީކީ… ލީވާނަށް ހީވަނީ ކަންނޭނގެ ކޮންމެ ކުއްޖެއްވެސް އެހާ ފަސޭހައިން ސެޓު ވެދާނޭ… ތޫވެސް ބުނި ވަރަށް ބިޓިންގް ވާނޯ އެ ޓްވިންސް… އެނީވޭސް އައިމް ނޮޓް އިންޓްރަސްޓަޑް” ޒީކްގެ ވާހަކަ މެދުކަނޑާލުމުން މަޒީނާއި އެކީ ރަށުތެރެއަށް ހިނގައިގަތެވެ. އެއީ ވަރަށް ކުޑަ ފަޅު ރަށެކެވެ. އެހެންކަމުން މާގިނަ އިރުތަކެއް ނުވެ އެމީހުންނަށް ރަށުގެ އަނެއް ފަރާތު އަތިރި މައްޗަށް އާދެވިއްޖެއެވެ.\nޖިންސު ޖީބުގައިވާ ފޯނު ވައިބްރޭޓް ވުމުން ކިޔަން އޮތް ވާހަކަ ފޮތް ލައްޕާލުމަށް ފަހު ކަޔާން ފޯނު ނަގާ ބަލާލިއެވެ. އޮފީސް ކުދިން ކަޔާން ނައިސް ލަސްވުމުން ގުޅަނީކަން އެނގުމުން އަވަހަށް ފޯނު ނެގިއެވެ.\n“ކޮބާ ކިހާ ހިސާބެއްގަ؟….” އެ ކޮޅުން ވާހަކަ ދެއްކީ އޮފީސް ޓީމުގައި ވޮލީކުޅޭ ޒުވާނެކެވެ.\n“މިހާރު މިދަނީ…. މާލަހެއް ނުވާނެ…” ފޯނު ކަނޑާލުމަށް ފަހު ކަޔާން އަވަހަށް ހެދުން ބަދަލުކޮށްލިއެވެ. އަދި ވިޝާލަށް ގުޅާލުމަށްފަހު ކޮނޑުގައި ދަބަސް އަޅުވާލައިގެން ގެއިން ނުކުތުމަށް މިސްރާބުޖެހިއެވެ. އިންތިޒާރުގެ ވަގުތު ވަރަށް ކުރެވެ. ވިޝާލް އައުމާއެކީ ޒުވާނުންގެ މަރުކަޒަށް ދިޔުމަށް އަވަސްވެގަތެވެ.\nސައިކަލު ފަހަތުގައި ހުރެ ކަޔާން ޖައްސަމުންދާ ވައްތަރުތައް ދުއްވަންހުރި ވިޝާލަށް ސައިކަލުގެ ލޯގަނޑުން ފެނުނެވެ. މަންޒިލާ ކައިރިވުމުން އައި.ޖީ.އެމް ހޮސްޕިޓަލް ކައިރީ ސައިކަލް ޕާކު ކޮށްލީ ޒުވާނުންގެ މަރުކަޒް ކައިރީހުރި ޕާކިން ޒޯންތަކުން ޖާގައެއް ނުލިބޭނެތީއެވެ. ކުޅިވަރުގެ ކަންތައްތައް ހިންގަމުންދާ މިފަދަ ދުވަސްވަރެއްގައި އެހިސާބުގަނޑުން ސައިކަލް ޕާކު ކޮށްލަން ލިބުމަކީ ނަސީބެކެވެ.\nދެ އެކުވެރިން އެކީ ފައިމަގުގައި ދިޔަ އިރު ވިޝާލް އެ ހިމޭންކަން މެދުކަނޑާލަން ވާހަކަ ދެއްކިއެވެ. “ހެއި… ހާދަ އަވަސް އަރުވާލައިގެން…. ކަމެއް ގޯސްވެގެންތަ ތި އުޅެނީ؟…”\n“ނޫނޭ… އަސްލު ގަޑި ޖެހޭތީ…. އަލީނާ ލިޔުނު ވާހަކަފޮތް ކިޔާލަން އޮވެވުނީ…. ދެން ކުއްލިއަކަށް މިކޮޅުން ގުޅީމަ މަށަށް އެނގުނީވެސް…. ކޯޗް ރުޅިއަންނާނެ ލަސްވެއްޖިއްޔާ.. އެއީ އަނެއް ހިޓްލަރު..” ވެގެން އުޅޭގޮތް މަޒީންގެ އެކުވެރިޔާއަށް ހާމަކޮށްދިނެވެ.\n“ހެހެހެ… އަދިވެސް ކައެ އަލީނާޔާ ހެދި ދޯ ތިއުޅެނީ… އޭނާ އެބައުޅޭ މިކޮޅުގަ… ތިޔޭ ތި ނާވަސް ވާ ކަމަކީ… އޯ ކޭ މަދަނީ ސަޕޯޓަރުން ތިބޭ ދިމާޔަށް… ގުޑްލަކް..” ޒުވާނުންގެ މަރުކަޒު ތެރެއަށް ވަދެވުމުން ވިޝާލް އޭނާގެ އެކުވެރިޔާއަށް ހިތްވަރު ދެމުން ސިޑިން މައްޗަށް ދިއުމަށް މިސްރާބު ޖެހިއެވެ.\nމެޗު ނިންމާލުމަށްފަހު ގެއަށް އައިސް ފެންވަރާލައިގެން ކަޔާން އެނދުގައި ޖައްސާލިއެވެ. މިއަދުގެ މެޗު ކުރިއަށް ދިޔައިރުވެސް ކަޔާންގެ ސިކުނޑީގައި އެނބުރެމުން ދިޔައީ އެ ވާހަކައިގައި ހިނގަމުންދިޔަ ކަންތައްތަކެވެ. އަލީނާގެ ޢިބާރަތްކުރުމާއި ލިޔުމުގެ ހުނަރު ވަރަށް މޮޅެވެ. ކިޔަމުން ދިޔަ ކޮންމެ ޖުމްލައެއް ފިލްމެއްހެން ކަޔާނަށް ސިފަވަމުން ދިޔައެވެ.\nއެނދުގެ ހެޑްބޯޑު މަތީގައި ބާއްވަފައިވާ ވާހަކަ ފޮތް ނެގީ އަނެއްކާވެސް ކިޔާލުމުގެ ނިޔަތުގައެވެ. މާދަމާއަކީ ހުކުރު ދުވަސް ކަމުން އޮފީސް ބަންދުވާނެއެވެ. ގިނައިރު ހޭލާ ހުރެވޭނެތީ ބޭނުންވީ ކުރިއަށް ހުރިބައިތައް ކިޔާލާށެވެ.\nދޮންވެލި ގަނޑު މަތީގައި ކުރުނބާ ހިފައިގެން ދެމީހުން އިށީނދެ ތިބީ އެކި ވާހަކަތައް ހިއްސާ ކުރުމުގައެވެ. އެކަކު އަނެކަކު ރަނގަޅަށް ތަޢާރަފްވެލިއެވެ. މަޒީނަކީ ސަރުކާރު އޮފީހެއްގައި މަސައްކަތްކުރަމުން އަންނަ ޒުވާނެއް ކަމާއި، ސްކޫލު ދައުރުން ފެށިގެން ވޮލީ ކުޅުމަކީ އޭނާ ހޮބީއެއް ގޮތަށް ކުރާ ކަމެއްކަން ޒީކަށް އެނގުނެވެ. ވާހަކަ ދެއްކުމުގައި މަޒީން ބަހައްޓާ ގާތްކަމާއި މަޑުމައިތިރިކަމާއި ފިރިހެންވަންތަ ސިފަތަކަކީ ޒީކަށް ވަރަށް ކަމުދާ ސިފަތަކެކެވެ. ދެމީހުން މިގޮތަށް ވާހަކައިގައި ތިއްބާ މަޒީންގެ ފޯނު ރިންގުވުމުން ވާހަކަ މެދުކެނޑުނެވެ.\nފޯނުގެ ޑިސްޕްލޭއަށް ބަލާލުމަށްފަހު ދޮންވެލިގަނޑު މަތިން ތެދުވެ މަޒީންގެ އަތް ޒީކަށް ދިއްކޮށްލީ ތެދުވަންވީ ނޫންހޭ ބުނާ ފަދައަކުންނެވެ. “ކިހިނެއްވީ؟…” ޒީކް ސުވާލު ކުރުމަށްފަހު މަޒީންގެ އަތުގައި ހިފާލީ ދޮންވެލިގަނޑުމަތިން ތެދުވުމުގެ ބޭނުމުގައެވެ. “އޯ…. ހާދަ މަޑޭ..” މަޒީންގެ އަތުގެ ހުދުހަން މަޑުކަމުން ޒީކަށް ލިބުނު ހައިރާންކަން ހާމަ ވިޔަ ނުދިނުމައްޓަކައި ޒީކްގެ ދުލުން ބޭރުވި ބަސްތަކުގައި ސަމާސާ ރާގެއް އެކުލަވާލިއެވެ.\n“ކޯއްޗެއް؟….” މަޒީންގެ ތުންފަތް މައްޗަށް ވެރިވީ ލުއި ހިނިތުންވުމެކެވެ. ގަބުއަރާފައި ޒީކަށް ހުރެވުނީ މަޒީނާ ދިމާލަށް ބަލަހައްޓައިގެން އާޝޯޚްވެފައެވެ.\n“ވިޝާލް އެ ޓެކްސްޓް ކުރީ…. އަންނާށޯ… ހިނގާ ދާން” މަޒީން ބޭނުންވީ އެތަނުން އަވަހަށް ދާށެވެ.\nވިޝާލްމެން ތިބި ހިސާބަށް ދެވުނު އިރު އެ އެންމެން މޫދުގައި މަޖާކޮށް އުޅޭތީ ފެނުނެވެ. މޫދުގައި އެކަކު އަނެކަކު ކޮނޑަށް އަރާ މޮޅެތި ގޮތްގޮތަށް މޫދުގެ ލޮނުގަނޑަށް ފުންމަމުން ދިޔައެވެ.\nޒީކްގެ ކެމެރާ ފައިވަންމަތީ ބެހެއްޓުމަށް ފަހު މޫދަށް އެރެން ދުއްވައިގަތެވެ. މަޒީންވެސް މަޑުކުރުމެއް ނެތި ދުވެފައިގޮސް އެންމެން ތިބި ހިސާބަށް ގާތްވުމުން ފުންމާފައިގޮސް މޫދުގެ ލޮނުގަނޑުމަތީ ޖެހިގަތެވެ. އެންމެންގެ މޫނަށް ލޮނު ބުރައިގެން ދިޔައެވެ. މަޖަލުގައި މޫދުގައި ސަކަރާތް ޖަހައި އެކަކު އަނެކަކަށް ލޮނުޖަހާ ސަމާސާ ކުރަމުންދިޔައެވެ. މިހެން ތިބެ ވަގުތު ދިޔަގޮތްވެސް އެމީހުންނަކަށް ނޭނގުނެވެ.\n“ހެއި… މަށަށް ހީވަނީ ދިޔަވަރު ބޮޑުވަނީ ހެން…ހިގާ އެރަށަށް ދާން…” ޝައްފަ މިހެން ބުނުމުން ތޫބާގެ ނަޒަރު ގޮސްހުއްޓުނީ އެމީހުން ކުރިން ހިނގާފައި އެރަށަށް އައި ފަރުމައްޗާ ދިމާލަށެވެ. މިހާރު ހިކިފައިވާ ގާތަށް އެހިސާބު ފަރުމަތިން ފެންނަން ނެތުމުން އެއްމެންވެސް އަވަހަށް އެމީހަކު ގެނައި އެއްޗެއް ހިފައިގެން އެ ރަށަށް ދިއުމަށް ހިނގައިގަތެވެ.\nއެހެން މީހުންނެކޭ އެއްފަދައިން ޒީކް އެނާގެ ކެމެރާ ނަގަން ދިޔައެވެ. ނަމަވެސް ކެމެރާ ފެންނަން ނެތުމުން ހިތް ނުތަނަވަސް ވިއެވެ. ގޮތް ހުސްވެފައި ދޮންވެލިގަނޑަށް ބަލަހައްޓައިގެން ހުރެވުނީ ސިކުނޑީގައި ބޮޑު ސުވާލުމާކެއް ޖަހައިގެންނެވެ. އެވަގުތު އެހިސާބަށް މަޒީން އައެވެ. އޭނާގެ ފައިވާން ބެހެއްޓި ދިމާލަށް ގުދުވެ ފައިވާން މަތީ ބާއްވާފައިވާ އޭނާގެ ފޯނު ނެގިއެވެ. ޒީކް މާޔޫސް ވެފައި ހުރިތަން ފެނުމުން އަހާލިއެވެ. “ކިހިނެއްވީ؟….”\nޒީކް ހުރީ ހަދާނެގޮތް ހުސްވެފައެވެ. “މަގޭ ކެމެރާއެއް ނެތް؟….” ޒީކް މިހެން ބުނުމުން ވަށައިގެން ވާ މާހައުލަށް މަޒީން ގެ ކަޅި ހިންގާލީ އަވަހަށް އެ ކެމެރާ ހޯދުމުގެ ނިޔަތުގައެވެ. އެވަގުތު ކުރިމަތިން ފެންނަ ހުރި ކުރެދިގަހުގެ ފަތްތަކުގެ ތެރެއިން މަޒީނަން އެ ކެމެރާ ފެނުނެވެ.\n“އޭނީ…. ޒީކް ހަނދާން ނެތުނީ ދޯ ބެހެއްޓުނުތަން….” މަޒީން މިހެން ބުނަމުން ގޮސް ކެމެރާ ނަގައިދިނެވެ. އަދި އައިސް ޒީކްގެ އަތަށް ދިއްކޮށްލިއެވެ.\n“ނޫން އަހަރެން ރަނގަޅަށް ހަނދާން އެބަހުރި…. އަހަރެން ކެމެރާ ބެހެއްޓީ ފައިވާން މަތީގައި… ދެން ކިހިނެއް އެހިސާބަށް އެ ދިޔައީ…” ޒީކަށް އަދިވެސް ހުރީ އެގަހުގައި ކެމެރާ ހުންނަންވީ ސަބަބު ނޭނގިފައެވެ. ސިކުނޑިތެރޭ ފުނި ޖެހެމުން އައި ސުވާލުތަކަށް ޖަވާބެއް ނުހޯދެނީސް މަޒީން ވާހަކަ ދައްކަން ފެށިއެވެ.\n“ތި ވެދާނެ ވެލި އެޅިދާނެތީ މިތަނުން މީހަކު އެތާ ބެހެއްޓީ ކަމަށް…. ދެން ހިނގާ ދާން….” މިހެން ބުނެ ޒީކްގެ އަތުގައި ހިފައި މޫދާ ދިމާލަށް މަޒީން ހިނގައިގަތެވެ.\nތެދެކެވެ. ކުރިން އެމީހުން ހުރަސް ކުރި އިރަށްވުރެ މިހާރު ދިޔަވަރު ބޮޑެވެ. ލޮނުގަނޑު ހުރީ އުނަގަނޑާ ހަމައިގައެވެ. އޮއިވަރުވެސް ބާރެވެ. މަޑު ފިޔަވަޅުތަކެއްގައި އައިސް ރަށަށް އެރުނުއިރު ޒީކްގެ ލޮލުގައި އަޅައިގަތީ އެއްކަލަ ފަޅުގެއެވެ. ކުރިން އެހިސާބުން ފެނުނު ކާޅުތަކުގެ މަތިން ހަނދާންވުމުން މަޒީނަށާއި ޒީކަށް ބަލާލެވުނީ އެ ގޭގެ މަތިން ފެންނަން ހުރި ބިޔަ ގަހަށެވެ. މިހާރު އެހިސާބުގައި ކާޅެއްގެ ނިޝާންވެސް ފެންނަން ނެތެވެ. އެކަކު އަނެކަކަށް ބަދަލު ކުރެވުނު ނަޒަރުންވެސް ދެމީހުން މިވިސްނަނީ އެއްކަމަކާއި މެދުކަން ދެމީހުންނަށް ކަށަވަރު ވިއެވެ.\nއެއްއަގަމަށް އަރައިގެން އައި އިރު، މި ދަތުރުގެ ނަގާކިޔާ އެކެއް ކަމަށްވާ ވިޝާލަށް އެފަޅުގެ ކައިރީގައި ހުރި ވަޅު ފެނުމުން އެ ދިމާލަށް ކައިރިވިއެވެ. އެ ވަޅުގެ މަތީގައި ވަނީ ޓިނުގަނޑެއް ޖަހާ މަތި ބަންދުކޮށްފައެވެ. ވިޝާލް އެ ޓިނުގަނޑު ނަގާ ވަޅުގެ މަތި ހާސާ ކޮށްލިއެވެ. އަދި ވަޅުގެ ތެރެއަށް ބޯ ދިއްކޮއްލަމުން ބުނެލިއެވެ. “މީ ރީތިފެން ވަޅެއްހެން ހީވަނީ…. ދޭބަަލަ ފެންނަގާނެ އެއްޗެއް ފެނޭތޯ ބަލާލަން….”\nވަށައިގެންވާ މާހައުލުން ފެންނަގާނެ އެއްޗެއް ފެނޭތޯ އެންމެންވެސް ނަޒަރު ހިންގާލިއެވެ. ތޫބާވެސް މަޑުމަޑުން އަރިއަރިއަށް ބަލަމުން ދިޔައެވެ. އެވަގުތު ރީނދޫކުލައިގެ ހަމެއް ހިފައިގެން ލިޝާން އާއި މިންނާ އައެވެ. ރުކަށް އަރަން ގެންގުޅުނު ވަޅިޔާއި ރޯނުބޮނޑި ނަގައި ހަން ބުރިކޮށްލުމަށްފަހު އޭގެ އަތްގަޑު ހުރި ދިމާލުގައި ރޯނުގަނޑު އައްސާލިއެވެ. އަދި އެ ހަން ބުރި ވަޅުތެރެއަށް ބަންޑުން ވާގޮތަށް ވައްޓާލިއެވެ. ހަމަށް ފެންއެޅި އަޑިއަށް ދާން ފެށުމުން ވަލުގައި ހިފާ ދަމަމުން އެ ހަންބުރި ވަޅުން މައްޗަށް ނެގިއެވެ. ހުރިހާ އެންމެން އެއްވެ އެ ފެނުގައި އަތްލާ ވަސްބަލާލިއެވެ. ސާފު ފެންކަން ޔަޤީން ވުމުން އަގަޔަށް ކޯވަރެއްހާ ފެންފޮދެއް ލިއެވެ. ސާފު ފެެނެވެ. އެހެން ކަމުން އެންމެންވެސް އެފެނުން ހަށިގަނޑުގައިވާ ލޮނުކަން ފިލުވާލަން ފެންވަރާލިއެވެ.\nއިރުއޮއްސޭ ދަޅައަށް އެޅި ހަވީރު ފިންޏަށް ޖެހެމުން ދިޔަ ވައިރޯޅިން ޒީކް ހުރީ ވަރަށް ބޮޑަށް ހީކަރުވާފައެވެ. ލައިގެން ހުރި ތެތް ހެދުން ބަދަލު ކޮށްލަން ބޭނުންވިއެވެ. އެންމެން އެކުއެކީގައި ރަށުތެރެއިން ދެވެން ހުރި މަގުތަކުން ޓެންޓުތަކާއި ދިމާލަށް ދިޔުމަށް ހިނގައިގަތެވެ. އެ ވަގުތު ޒީކަށް އެ ފަޅުގެއަށް ބަލާލެވުނީ ބޭއިޚްތިޔާރުގައެވެ.\nފެންނަމުން ދިޔަ މަންޒަރުން އަންތަރީސް ވެފައިވާ ޒީކް އޭނާގެ ލޯ އުނގުޅާލިއެވެ. އެ މަންޒަރަކީ ހަޤީޤަތެއްތޯ ޔަޤީން ކޮށްލުމަށެވެ. ދެ ލޯ އުނގުޅާލުމަށްފަހު ވެސް ޒީކަށް ފެންނަމުން ދިޔަ މަންޒަރަކަށް އެއްވެސް ބަދަލެއް ނާދެއެވެ.\nއެ ފަޅުގޭ ތެރެއިން ފެންނަމުން ދިޔައީ ހުދުކުލައިގެ ފޮތިގަނޑެކެވެ. އެ ފޮތިގަނޑު ދިޔައީ ވަޔާއި ވިހުރެމުންނެވެ. ރާޅު ބާނި ގަނޑެއްހެން ލައްވަމުން ދިޔަ ބަނޑިތަކާއި އެކީ ވަޔާއި އެކު ނަށަމުން ވިހުރެމުން ދިޔަ ވަގުތު އެ ފޮތިގަނޑުގެ ނިވަލުގައި މީހަކު ހުރިހެން ހީވިއެވެ.\nޒީކް އެމީހަކު ބެލުމަށް ޝަޢުޤުވެރިކަން އުފެދުނެވެ. ކުރިއަށް ފިޔަވަޅު އެޅުނު އިރު އެއީ އޭނާގެ އަމިއްލަ ބާރުން ހިނގަމުން ދިޔަ ކަމެއްހެން ހީނުވާ ކަހަލައެވެ. ފޮތިގަނޑުގެ ނިވަލުގައި ހުރެގެން ދިއްކޮށްލި އަތްތިލަ އައީ އެ ފޮތިގަނޑުގެ އެތެރެއިންނެވެ. އަތްތިލައިގެ އިނގިލިތައް ހުރީ ހިޔަންޏެއްހެންނެވެ. ވަކިވަކިން އެނގޭނޭހެން އެއް އިނގިލި އަނެއް އިނގިއްޔާ ދުރުދުރުގައެވެ. ހީވަނީ ސަލާމަތަށް އެދި ގޮވަމުން އަތް ހަނާ އަޅަމުން ދާ ހެންނެވެ. ނޫނީ ފޮތިގަނޑުން ސަލާމަތް ނުވެ ހާސްވެގެން ތެޅިފޮޅެނީ ހެންނެވެ.\nޒީކްގެ އަތް އުފުލާލީ އެ ފޮތިގަނޑުގެ ނިވަލުގައިވާ މީހާއާއި ހަމައަށް ވާސިލްވުމަށެވެ. ފޮތިގަނޑުން ކަޝްފުވެފައިވާ އެ ޒުވާނާ ދެކިލުމުގެ އުންމީދުގައެވެ. އެގެއާ ދިމާލަށް އެޅި ދެ ތިން ފިޔަވަޅު ހުއްޓުނީ އަތަކުން އޭނާގެ ކޮނޑުގައި ހިފާލުމުންނެވެ. އިހްސާސްވީ ފިނިކަމެވެ.\nބޭއިޚްތިޔާރުގައި ޒީކްގެ އަތް ކޮނޑާއި ހަމައަށް ނެގުމަށްފަހު ކޮނޑުމަތީގައި އަޅާފައިވާ އަތުގެ މަތީ ބާއްވާލީ ބިރުން ހުރެއެވެ. އަތަށް ލިބުނު ފިނިކަމުން ޒީކްގެ ކަނދުރާގައިވާ ލޯލިތައް ކޮޅަށް ޖެހި މުޅިގައިން ހީބިހި ނަގައިގެން ދިޔައެވެ. ފަސްއެނބުރެވުނީ ހަށިގަނޑަށް ކުރަމުންދިޔަ ބުނެދޭން ނޭނގޭ އިހްސާސްތަކެއްގެ ސަބަބުންނެވެ. ދެ ބުމަ ދޭތެރެއަށް ރޫގިނަކޮށްލަމުން ހަނިކޮށްގެން ހުރި ލޮލުން އެ އަތްތިލައިގެ ވެރިޔާއަށް ބަލާލީ ޖެހިލުންވެހުރެއެވެ.\nInthizaarah nimumeh athu vejje… dhn vaagotheh ingeyny kiyaalyma dhw… thnkx for upload day to day…thnkx shax\nThanks Lovely Xu… 🙂\nV reethi kudi kudi mistak huri dan part ga visnaalaathi hama v reethi anshaa allhu\nyaaa varah avas koh upload kuran vegen beli iru hama nufeni huri kuhthakeh ei.. ethan than rangalhu kollaanan… thanks…. 🙂\nHiyyhutey thankoleh thi nihmaaly…kohn irakun next part gehnani…v nice mi bai..musthag balugai kuri erun edhen..\nHI Sarey… Thank you for reading this story…. n for commenting …. 🙂 NEXT part on MONDAY…. INSha Allah 🙂 Keep reading… 🙂 <3\nsukunuge kushaa hus noonuge kushaa dhe bas ehbahuge gothugai liyefa hurikan faahaga kurevey.. ?\nohhh.. thnks for letting me knw…. will change it… 🙂 n kuriyah oiythanuga adhives rangalhu kuraanan….\nHaadha lahey up vaaleh ekamvex v nice story! Next part dhigukoh genesdhehchey plz plz\nliyumuge varah baivaru kuhthah ebahuri kkanthah rangalhu koh laanee kamah ummeedh kuran story varah reethi vàane hen heevanee\nVaanee annoo gamndoo vvvv reethi ahnanu shaazleen\nV reethi. Adhives thankolheh dhigu kohlaanama\nAdhi mi kiyaaleee\nvarah salhi vaane hen heevaneee\nWow awsome ♡♡♡ hiyy thelhi thelhi indhaa story stop v..dhen vaany kihinehbaa… Ishaa Allah next monday ga aneh part up kohdheyne dhw shax..we ll waiting next part waht ll happen\nv v v gaddaa vaahaka genesdhey goey\nnext part kiyan v v v beynun vefa mihury\nMonday Monday come soon\nshazlyn shazlyn up sooon\nHey sissy adhi kiriyaa kiye varu vee… v salhi story… waitin for the next part… well done… 🙂\nއެހެނިހެން January 9, 2014\nބިރުވެރި June 18, 2013


ފ.އަތޮޅު ތަޢުލީމީ މަރުކަޒުގެ އެންމެ ރަނގަޅު ދަރިވަރުންނަށް ޝާއިރުއާއި އުނާދާ – Nilandhe\nފ.އަތޮޅު ތަޢުލީމީ މަރުކަޒުގެ އެންމެ ރަނގަޅު ދަރިވަރުންނަށް ޝާއިރުއާއި އުނާދާ\nމަތީ ސާނަވީއް އެންމެ ރަނގަޅު ދަރިވަރު ޝާއިރު އަދި ޝަރަފްވެރި މެހެމާން ޖަމީލް\nފ.އަތޮޅު ތަޢުލީމީ މަރުކަޒުގެ 2015 ވަނަ އަހަރުގެ ލޯވަރ ސެކަންޑަރީ އަދި 2016 ވަނަ އަހަރުގެ ހަޔަރ ސެކަންޑަރީގެ ނަތީޖާ ރޭ ފާޅުކޮށްފިއެވެ. 2015 ވަނަ އަހަރުގެ ލޯވަރ ސެކަންޑަރީން ހުރިހާގޮތަކުން އެންމެ ރަނގަޅު ދަރިވަރަކަށް އުނާދާ ހޯދިއިރު، 2016ވަނަ އަހަރުގެ މަތީ ސާނަވީން އެންމެ ރަނގަޅު ދަރިވަރަކަށް ހޮވިފައިވަނީ ޝާއިރުއެވެ.\nއުނާދާވަނީ 2015 ވަނަ އަހަރު ބޭއްވި އޯލެވެލް އިމްތިޙާނުގައި7މާއްދާއިން އޭފާސް ހޯދައިގެން މުޅިރާއްޖޭގެ ގަދަ 10 ގެ 2ވަނައިގަ ހިމެނިފައެވެ. އަދި މިއަހަރު ބޭއްވި އޭލެވެލް އިމްތިޙާނުގެ ގަދަ ދިހައެއްގެ9ވަނައިގަ ހިމެނިފައެވެ.\nފ.އަތޮޅު ތަޢުލީމީ މަރުކަޒުގެ އޭލެވެލް ނަތީޖާއަށް ބަލާއިރު،3މާއްދާއިން ފާސްވި ނިސްބަތްހުރީ %56 ގައެވެ. އޭލެވެލް އިސްލާމުން %100 ދަރިވަރުން ފާސްވެފައިވެއެވެ. ދިވެހި މާއްދާއިން %80 ދަރިވަރުން ފާސްވެފައިވެއެވެ. އަދި ހިސާބުން ފާސްވެފައިވަނީ %40 ދަރިވަރުންނެވެ. ސައިންސް ސްޓްރީމްގެ ވަކިވަކީ މާއްދާތަކުގެ ތެރެއިން ބައެލޮޖީއާއި ކެމިސްޓްރީން %75 ފާސްވެފައިވާއިރު %60 ދަރިވަރުން ފިޒިކްސްއިން ފާސްވެފައިވެއެވެ. ކޮމާސް ސްޓްރީމްގެ މާއްދާތަކުގެ ތެރެއިން އޭލެވެލް އެކައުންޓުން %80 ދަރިވަރުން ފާސްވެފައިވެއެވެ. %75 ދަރިވަރުން އިކޮމިކްސްއިން އަދި %33 ދަރިވަރުން ބިޒްނަސް ސްޓަޑީޒްއިން ފާސްވެފައިވެއެވެ.\nފ.އަތޮޅު ތަޢުލީމީ މަރުކަޒުން 2015ވަނަ އަހަރުގެ އޯލެވެލްގައިވެސް ރަނގަޅު ނަތީޖާތަކެއް ޙާޞިލްކޮށްފައިވެއެވެ. އެގޮތުން ސްކޫލުގެ އެޗީވްމަންޓް ސްކޯ ހުރީ %60.61ގައެވެ. މިއީ ފާއިތުވެދިޔަ އަހަރަށްވުރެ6އިންސައްތަ ދައް ޢަދަދެކެވެ.


Champion Kyrgyzstan Athun Rajje Balivejje - Vaguthu\nރާއްޖެ ބަލިކޮށް، ކިރިގިސްތާނުން އޭވީސީ ސެންޓްރަލް ޒޯން މުބާރާތުގެ ސެމީ ފައިނަލްގެ ޖާގަ ޔަގީން ކޮށްފިއެވެ.\nމިހާތަނަށް ކުޅުނު ދެމެޗުންވެސް ކިރިގިސްތާނުން މޮޅުވެ، ސެމީ ފައިނަލް ޔަގީން ކޮށްފައިވާއިރު، މިއަދު ރާއްޖެ ބަލިކުރީ 3-0ގެ ނަތީޖާއަކުންނެވެ. މިއަދުގެ މެޗުގައި ރާއްޖޭގެ ފަރާތުން ރަނގަޅު ކުޅުމެއް ފެނުނުއިރު، ދެން ގްރޫޕްގައި ހިމެނެނީ މުބާރާތް ބާއްވާ ގައުމު ނޭޕާލެވެ.\nކިރިގިސްތާނަކީ މި މުބާރާތުގައި އެންމެ ވަރުގަދަ ކުޅުމެއް ދައްކަމުން އަންނަ ޓީމެކެވެ. އެ ޓީމުން މުބާރާތް ހުޅުވުމުގެ ގޮތުން އިއްޔެ ކުޅުނު މެޗުގައި ސީދާ ތިން ސެޓުން މުބާރާތް ބާއްވާ ގައުމު ނޭޕާލް ބަލިކުރިއިރު، 2017 ވަނަ އަހަރު ރާއްޖޭގައި ބޭއްވި އޭވީސީ މުބާރާތުގެ ތަށިވެސް އުފުލާލީ ކިރިގިސްތާނުންނެވެ. އެޓީމުގެ އެޓޭކްގައި ދިގު ކުޅުންތެރިންގެ ފައިދާ ނަގާކަން ފާހަގަކޮށްލެވޭއިރު، މިފަހަރަކީ ރާއްޖެއިންވެސް ސީދާ މެޑައްޔަށް އަމާޒުކޮށް ދިޔަ ފަހަރެކެވެ.\nރާއްޖެއިން 2016 ވަނަ އަހަރު ބަންގްލަދޭޝްގައި ބޭއްވި މުބާރާތުގެ ލޯ މެޑަލް ނަގާފައިވާއިރު، އޭގެފަހުން ކުޅުނު ދެ މުބާރާތުގައިވެސް ރާއްޖެއަށް ނަތީޖާ ނެރެވިފައެއް ނުވެއެވެ. އެހެން ނަމަވެސް، މިފަހަރުގެ މުބާރާތަށް ރާއްޖެ ނުކުތީ ވަރަށް ރަނގަޅަށް ތައްޔާރުވެ، އެކުވެރިކަމުގެ ތިން މެޗެއް ވަރުގަދަ ލަންކާއާ ދެކޮޅަށް ކުޅުމަށްފަހުއެވެ.\nނޭޕާލްގެ ލަގަންކެއި އާމީ ކަވާޑް ހޯލްގައި ކުރިއަށްދިޔަ މެޗުގެ ފުރަތަމަ ސެޓުގެ ކުރީކޮޅުގައި ކިރިގިސްތާނުން ރަނގަޅު އެޓޭކްތަކެއް ކޮށް، ރަނގަޅު ލީޑެއް ނެގިއެވެ. ބްލޮކްގެ މަތިން އެޓޭކް ކުރަމުންދިޔަތަން ފެނުނުއިރު، ކުރީކޮޅުގައިވެސް ފަސް ޕޮއިންޓްގެ ލީޑެއް ދަމަހައްޓަމުން ދިޔައެވެ. ސެޓުގެ ފަހުކޮޅަށް ގޮސް ކިރިގިސްތާނުން ނުވަ ޕޮއިންޓާއި 10 ޕޮއިންޓްގެ ލީޑެއް ދަމަހައްޓާ ސެޓު ގެންދިޔައެވެ. ކިރިގިސްތާނުން އެ ސެޓު ގެންދިޔައީ 25-15 އިންނެވެ.\nދެވަނަ ސެޓަށް ރާއްޖެއިން އާ ހިތްވަރަކާއެކު ފެށިއިރު، ފުރަތަމަ ސެޓުގައި ދަށްކޮށް ފެނުނު ރިސީވިން ވަރަށް ބޮޑަށް ރަނގަޅު ކޮށްލިތަން ފެނިގެންދިޔައެވެ. އޭގެ ނަތީޖާއެއްގެ ގޮތުން ކުރީކޮޅުގައި ރާއްޖެއިން ހަތް ޕޮއިންޓްގެ ލީޑެއް ދަމަހައްޓަމުންދިޔައެވެ. ކެޕްޓަން އަލީ ހުޒާމް (ހުޒަންޓެ)އާއި އިސްމާއީލް ޝާޖިދު (ކުޑަ ކާއްޓޭ) ބާރު އެޓޭކްތަކެއް ފެނުނުއިރު، ފުލުފުލުގައި ހަ ޕޮއިންޓް ނަގާ، 10-16 އަށް ނަތީޖާ ބަދަލުކޮށްލިއެވެ.\nރާއްޖެއަށް ހަމަޖެހިލައިގެން މެޗު ނިންމަން ފުރުސަތު ލިބުނު ނަމަވެސް، ރާއްޖެއަށް ސެޓުގެ ފަހުކޮޅުގައި ޕްރެޝަރުވިއެވެ. ރާއްޖެއަށް ސެޓު ނިންމަން ތިން ޕޮއިންޓް ބޭނުންވެފައި ވަނިކޮށް، ކިރިގިސްތާނުން ފަހަތުން އަރާ ފަސް ޕޮއިންޓް ހޯދާ 22-22 އަށް ސްކޯ އެއްވަރުކުރިއެވެ. ރާއްޖޭގެ ފަރާތުން އަމިއްލަ ގޯސްތަކެއް ފެނުނުއިރު، ކިރިގިސްތާނުން ޑިފެންސް ރަނގަޅު ކުރިތަން ފެނިގެންދިޔައެވެ.\nކުޑަ ކާއްޓޭގެ ދެ ހަމަލާއަކާއެކުވެސް ސެޓު 24-24 އިން އެއްވަރުވިއިރު، ފަހަތުން އަރާ ކިރިގިސްތާން ލީޑުވެސް ނެގިއެވެ. އަދި 26-24އިން ރާއްޖެއަށް ސެޓު ގެއްލިގެން ދިޔައެވެ.\nބަންގްލަދޭޝްގައި 2016 ވަނަ އަހަރު ބޭއްވި މުބާރާތުގެ ފައިނަލަށް ރާއްޖެ ނުދިޔައީވެސް ކިރިގިސްތާނު އަތުން ބަލިވެގެންނެވެ. އެ މެޗުގައިވެސް ސީދާ ތިން ސެޓުން ރާއްޖެ ބަލިވިއިރު، މެޗުގެ ދެވަނަ ސެޓު ހަނި ގޮތަކަށް ގެއްލުނު ނަމަވެސް، ތިންވަނަ ސެޓުގައިވެސް ހިތްވަރާއެކު ކުޅުނުތަން ފެނިގެންދިޔައެވެ. ދެ ޕޮއިންޓްގެ ލީޑެއްގައި ރާއްޖެއިން ފުރަތަމަ ކޮޅު ހިފަހައްޓާލި ނަމަވެސް، ޕްރެޝަރެއް ނެތި ކުޅެމުންދިޔަ ކިރިގިސްތާނުން 25-18 އިން ސެޓު ގެންދިޔައެވެ.\nރާއްޖެއިން ސެމީގެ ޖާގައެއް ހޯދުމަށް ދެން ޖެހޭނީ މާދަމާގެ މެޗުގައި ނޭޕާލް ބަލިކުރާށެވެ.\nއޮގަސްޓް 20, 2019 21:20\nޓީމުގެ ކުޅުންތެރިން ކުޅުމާއި މެދު ކިޔާނެ އެއްވެސް އެއްޗެއްނެތް. ކުޅުންތެރިން ވަރަށް ރަގަޅަށް ޕާރފޯމް ކުރި. އެކަމަކު ދިވެހި ވޮލީ މިލެވެލް އިން މައްޗަށް ގެންދަން ބޭނުމިއްޔާ އެބަޖެހޭ ދުނިޔޭގެ ފެންވަރުގެ ކޯޗެއް ޓީމަށް ގެންނަން. ނޫނީ ވޯލީ ޓީމް އޮންނާނީ ހަމަ މި ލެވެލް ގައި.\nއޮގަސްޓް 20, 2019 21:40\nތަންކޮޅެއް ހިތް މޮޅުވީ ދެފަހަރަކު މޮޅުވެވުނީމަ. ޢެކަމަކު ދެންވާ ރަގަޅު ސާބަސް\nއޮގަސްޓް 20, 2019 21:44\nވިޔަފާރީ ބަނގުރޫޓުވީމާ ނުކުމެ މުޅިގައުމުގެ ކުޅިވަރުތަކަތް އަތްބޭނިބޭނީނުން ހަލާކުވެއްޖެ. މިކަލޭގެ ބަނޑެއް ނުފުރޭތަ އަދިވެސް.\nއޮގަސްޓް 20, 2019 21:46\nއަލީ އުމަރަށް ދަގޭހިންގި މަގަކުންވެސް ނުހިންގޭގެ ދެން ލަލަލާ.\nއޮގަސްޓް 20, 2019 22:29\nކޯޗްތަ ކުޅެނީ ކޯޗަށް ކުޅެންޖެހޭގޮތް ބުނެދެވޭނީ\nއޮގަސްޓް 21, 2019 00:39\nނުވާނެ ބައްޔެއް ވަރަށްބޮޑްކުރި އެރުމެއްތީ


ނޫޙުގެފާނުގެ ވާހަކަ – 16 – DhiSalafiyyah\nނޫޙުގެފާނުގެ ވާހަކަ – 16\n31/08/2019 ކުޑަކުދިންއަލްއަޚް ޢަބްދުލްމުޢިއްޒު ރަޝީދު\nނޫހުގެފާނު، އެކަލޭގެފާނުގެ ޤައުމުގެ މީސްތަކުންނަށް ﷲ އަށް އީމާންވުމަށް ގޮވާލެއްވިއެވެ. އަދި އެމީހުންނަށް ނަޞޭޙަތް ދިނުމުގައި ރެއާއި ދުވާލު ގަދައަޅައި މަސައްކަތް ކުރެއްވިއެވެ. އެކަލޭގެފާނުގެ ޤައުމުގެ މީސްތަކުންނަށް ވިދާޅުވިއެވެ.\n(يَا قَوْمِ إِنِّي لَكُمْ نَذِيرٌ مُّبِينٌ )\nމާނަ: “އޭ، އަހުރެންގެ ޤައުމުގެ މީހުންނޭވެ! ހަމަކަށަވަރުން އަހުރެންނީ ތިޔަބައިމީހުންނަށް ބަޔާންވެގެން ހުރި އިންޛާރުކުރާ މީހަކީމެވެ.”\n(أَنِ اعْبُدُوا اللَّـهَ وَاتَّقُوهُ وَأَطِيعُونِ)\nމާނަ: “ތިޔަބައިމީހުން اللَّه އަށް އަޅުކަންކުރާށެވެ! އަދި ތިޔަބައިމީހުން، އެކަލާނގެއަށް ބިރުވެތި ވާށެވެ! އަދި ތިޔަބައިމީހުން އަހުރެންނަށް ކިޔަމަންވާށެވެ!”\n(يَغْفِرْ لَكُم مِّن ذُنُوبِكُمْ وَيُؤَخِّرْكُمْ إِلَىٰ أَجَلٍ مُّسَمًّى ۚ إِنَّ أَجَلَ اللَّـهِ إِذَا جَاءَ لَا يُؤَخَّرُ ۖ لَوْ كُنتُمْ تَعْلَمُونَ)\nމާނަ: “(އޭރުން) އެކަލާނގެ، ތިޔަބައިމީހުންގެ ފާފަތައް ތިޔަބައިމީހުންނަށްޓަކައި ފުއްސަވައިދެއްވާނެއެވެ. އަދި ކަނޑައަޅުއްވާފައިވާ މުއްދަތަކަށް ތިޔަބައިމީހުން ފަސްކުރައްވާނެތެވެ. ހަމަކަށަވަރުން، اللَّه ކަނޑައަޅުއްވާފައިވާ އަޖަލު އަތުވެއްޖެނަމަ، ލަހެއް ނުކުރައްވާނެއެވެ. ތިޔަބައިމީހުންނަށް (އެކަން) އެނގޭކަމުގައި ވާނަމައެވެ.”\nﷲ ތަޢާލާ އެމީހުންގެ މައްޗަށް ވާރޭ ފެން ހިފެހެއްޓެވިއެވެ. ހަނަފަސްކަމާ ހުރެ ދަނޑުވެރިކަން ކުރުން މަދުވެގެން ދިޔައެވެ. އަދި ދަރިފަސްކޮޅު އިތުރުވެގެން ދިއުންވެސް މަދުވިއެވެ.\nނޫހުގެފާނު ވިދާޅުވިއެވެ. އޭ އަހަރެންގެ ޤައުމުގެ މީސްތަކުންނޭވެ! ތިޔަބައިމީހުން ﷲ އަށް އީމާންވާނަމަ، އެކަލާނގެ ތިޔަބައިމީހުންނަށް ރުހިވޮޑިގަންނަވާނެއެވެ. އަދި ތިޔަބައިމީހުންނަށް ކުރިމަތިވެފައިވާ ދަތިތައް ދުރުކޮށްދެއްވާނެއެވެ.\nތިޔަބައިމީހުން ﷲ އަށް އީމާންވާނަމަ، ތިޔަބައިމީހުންގެ މައްޗަށް އުޑުން ވާރޭފެން ވެއްސަވައި ދެއްވާނެއެވެ. އަދި ތިޔަބައިމީހުންގެ ރިޒުޤުގައި އެކަލާނގެ ބަރަކާތް ލައްވައި އިތުރުކޮށްދެއްވާނެއެވެ. އަދި ދަރިފަސްކޮޅުވެސް އިތުރުކޮށްދެއްވާނެއެވެ.\nނޫޙުގެފާނު އެކަލޭގެފާނުގެ ޤައުމުގެ މީސްތަކުންނަށް، ﷲ އަށް އީމާންވުމަށް ގޮވައިލެއްވިއެވެ. އަދި އެމީހުންނަށް ވިދާޅުވިއެވެ. ތިޔަބައިމީހުންނަށް ﷲ އެނގޭ ހެއްޔެވެ. ތިޔަބައިމީހުން ވަށައިގެންވަނީ އެކަލާނގެ ވޮޑިގެންވާކަމުގެ ހެކިތަކެވެ. އެ ހެކިތަކަށް ތިޔަބައިމީހުން ނުބަލަނީ ހެއްޔެވެ. ތިޔަބައިމީހުން އުޑަށާއި ބިމަށް ނުބަލަނީ ހެއްޔެވެ. އަދި އިރަށާއި ހަނދަށް ނުބަލަނީ ހެއްޔެވެ.\nއުޑުތައް ހެއްދެވީ ކޮން ފަރާތެއް ހެއްޔެވެ! އެ އުޑުގައި ހަނދު ނޫރެއް ކަމުގައި ﷲ ލެއްވިއެވެ. އަދި އެކަލާނގެ އިރު ވޮށެއްގެ ގޮތުގައި ލެއްވިއެވެ.\nތިޔަބައިމީހުން ނެތުމުގެ ތެރެއިން ހެއްދެވީ ކޮން ފަރާތެއް ހެއްޔެވެ؟ ތިޔަބައިމީހުންނަށްޓަކައި ފެތުރިގެންވާ ދޫލައެއްގެ ގޮތުގައި ބިންގަނޑު ލެއްވީ ކޮން ފަރާތެއް ހެއްޔެވެ؟\nމި ހުރިހާ ވާހަކަތަކެއް ނޫޙުގެފާނުގެ ކިބައިން އަޑުއިވުމުންވެސް ބުއްދީގެ ބޭނުމެއް އެމީހުންނެއް ނުކުރިއެވެ. އަދި ﷲ އަށް އީމާންވާ ބަޔަކުކަމުގައި ވެސް އެމީހުންނެއް ނުވިއެވެ. އޭގެ ބަދަލުގައި ނޫޙުގެފާނު އެ މީހުންނަށް ﷲ އަށް އީމާންވުމަށް ގޮވާލައްވައިފިނަމަ، އެމީހުންގެ ކަންފަތަށް އިނގިލިލައިގެން ތިބެއެވެ. އެއީ ހެޔޮ ނަޞޭޙަތެއް އަޑު ނޭހުމަށްޓަކައެވެ. އަޑު ނާހާ ބަޔަކަށް އެއްޗެއް ވިސްނޭނީ ކިހިނެތް ހެއްޔެވެ؟ އަދި އަޑުއިވޭ ބަޔަކުކަމުގައި ވިޔަސް، އަޑުއަހަން ބޭނުން ނުވާ ބަޔަކަށް، އެއްޗެއް އަޑު އިވޭނެ ހެއްޔެވެ؟


މުޣުނީއަށް ވެސް ސްޓެލްކޯގެ ފްލެޓެއް! – Dhen.mv\nޢާއިޝަތު ނުޒުހާ November 5, 2020 - 1:03 pm\nހުޅުމާލެ ދެވަނަ ފިޔަވަހީގައި އަޅާ ސްޓެލްކޯގެ ފްލެޓެއް އެ ކުންފުނީގެ މެނޭޖިން ޑިރެކްޓަރު ހަސަން މުޣުނީ ބައްލަވައިގެންފިއެވެ.\nރައްޔިތުންގެ މަޖިލީހުގެ އެސްއޯއީ ކޮމިޓީގައި އިއްޔެ ވާހަކަ ދައްކަވަމުން މުޣުނީ ވިދާޅުވީ އެތަނުން އޭނާ ފްލެޓެއް ބައްލަވައިގެންފައިވާ ކަމަށާއި ކޮންމެ މީހަކަށް ވެސް ފްލެޓް ގަތުމުގެ ހައްގު އޮންނަ ކަމަށެވެ.\nމުޣުނީ އިތުރަށް ވިދާޅުވީ ސްޓެލްކޯގެ ފްލެޓުތަކުގެ ތެރޭގައި ބޯޑު މެންބަރުންނަށް ހަ ފްލެޓް ހާއްސަ ކޮށްފައިވާ ކަމަށާއި އޭނާ ބައްލަވައިގަތީ ބޯޑު މެމްބަރުންނަށް ކަނޑައަޅާފައިވާ ފްލެޓުތަކުގެ ތެރެއިން ފްލެޓެއް ކަމަށެވެ.\nސްޓެލްކޯގެ ފްލެޓެއް އޭނާއަށް ބައްލަވައި ގެންނެވެނީ، ސްޓެލްކޯއިން އުސޫލުތަކަށް ގެނައި ބަދަލުތަކުގެ ސަބަބުންނެވެ.\nމުޣުނީ ވިދާޅުވިގޮތުގައި އުސޫލަށް ބަދަލުގެނެސްފައިވަނީ ސްޓެލްކޯގެ މެނޭޖްމެންޓުގެ ފަރާތުންނެވެ.\n"އެންމެ ފުރަތަމަ ބައިވަރު ކަންތައްތަކަށް ބެލި. އެހެންނަމަވެސް އެކަށީގެންވާ ވަރަށް މީހުން ކުރިމަތި ނުލާ. އެހެންވެ ކުރީގެ ބޯޑުން ހުރިހާ ޝަރުތެއް އުނިކޮށް ކުރިމަތިލާ ކޮންމެ މީހަކަށް ވެސް ފްލެޓް ލިބޭ ގޮތް ހެދީ. އެހެންކަމުން އަމިއްލަ ގެދޮރު ހުއްޓަސް ލިބޭ ގޮތަށް އޮތީ،" މުޣުނީ ވިދާޅުވި އެވެ.\nހިޔާ މަޝްރޫއު ސްޓެލްކޯ


Ajay ge '' Maidaan'' release kuraa date iulaan kohffi - One Online\nފިލްމް މައިދާންގެ އިޝްތިހާރެއް ---\nއަޖޭގެ ''މައިދާން'' ރިލީޒް ކުރާ ތާރީހު އިއުލާން ކޮށްފި\nކޯވިޑް 19 މިދުވަސްކޮޅު ހަލުވިކަމާއިއެކު ފެތުރެމުންދާތީ، ގިނަ ފިލްމުތަކެއް ރިލީޒު ކުރާ ތާރީހުވެސް މިވަނީ ފަސްކުރަން ޖެހިފައެވެ. އެގޮތުން މަޝްހޫރު ތަރި އަޖޭ ޑޭވްގަން ގެ ފިލްމެއް ކަމަށްވާ "މައިދާން" ރިލީޒު ކުރާ ތާރީހު ވެސް ވަނީ ފަސްކޮށްފިއެވެ.\nއަޖޭ އިންސްޓަގްރާމުގައި ބުނީ މިހާރު މައިދާން ރިލީޒު ކުރާ ގޮތަށް ހަމަޖެހިފައިވާ ތާރީހަކީ މިއަންނަ އަހަރުގެ އޯގަސްޓްމަހުގެ 13 ވަނަ ދުވަސް ކަމަށެވެ. އެއީ އިންޑިއާއަށް މިނިވަންކަން ލިބުމުން އެކަން ފާހަގަކުރާ ހަފްތާ ތެރެއެވެ.\nމައިދާން އަކީ އިންޑިއާގައި ފުޓްބޯޅަ މަޝްހޫރު ކުޅިވަރަކަށް ހެދުމުގައި ވަރަށް ބޮޑު ދައުރެއް އަދާކުރި ސައެދު އަބްދުލް ރަހީމްގެ ދިރިއުޅުމުގެ މައްޗަށް ކުޅޭ ފިލްމެކެވެ. ސައެދު ވަނީ 1950 އިން ފެށިގެން 1963 ވަނަ އަހަރާ ހަމަޔަށް އިންޑިއާގެ ގައުމީ ފުޓްބޯޅަ ޓީމަށް ކޯޗު ކޮށްދީފައެވެ.\nސުޝާންތުގެ މަރުގެ މައްސަލަ: ބަޔާން ނެގުމަށް ރިއާ، އީޑީ އޮފީހަށް ހާޒިރުކޮށްފި


SunOnline: Instagram ge ''King'' akah Ronaldo!\nސެލީނާ އަށް ވުރެ މިހާރު އިންސްޓަގްރާމްގައި ފޮލޯވަރުން ގިނައީ ރޮނާލްޑޯ!\nމުޙައްމަދު މުސްޠަފާ 31 Oct 2018, 10:16\nސެލީނާ އާއި ރޮނާލްޑޯ...\nމީގެ ދެ އަހަރު ކުރިން އިންސްޓާގްރާމްގައި އެންމެ ގިނަ މީހުން ފޮލޯކުރާ މީހުންގެ ލަގަބު ލިބިފައިވަނީ މަޝްހޫރު ލަވަ ކިޔުންތެރިޔާ ސެލީނާ ގޮމޭޒް އަށެވެ. ނަމަވެސް އެ ލަގަބު މިހާރު ކަށަވަރުވެފައި މިވަނީ މަޝްހޫރު ފުޓްބޯޅަ ކުޅުންތެރިޔާ ޕޯޗުގަލްގެ ފޯވަޑް ކްރިސްޓިއާނޯ ރޮނާލްޑޯ އަށެވެ.\nއުމުރުން 26 އަހަރުގެ ސެލީނާ ވަނީ އިންސްޓާގެ އެންމެ ފޮލޯވާސް ގިނަ މީހުންގެ ލަގަބު ޖެހިޖެހިގެން ދެ އަހަރު ދުވަހު ހިފާއްޓާލާފައެވެ.\nމިހާާރު ރޮނާލްޑޯ ފޮލޯ ކުރާ މީހުންގެ އަދަދު 144،589،618 އަށް މަތިވެފައި ވާއިރު ސެލީނާ ފޮލޯ ކުރާ މީހުންގެ އަދަދު އުޅެނީ 144،408،157 ގައެވެ.\nސެލީނާ އިންސްޓާގައި އެންމެ ފަހުން ކުރި ޕޯސްޓުގައި އޭނާ ސޯޝަލް މީޑިއާ އަށް ދުރަށްޖެހިލަން އުޅޭ ކަމަށް ވަނީ ބުނެފައެވެ. އެ ޕޯސްޓަށް ވެސް 8 މިލިއަން ލައިކްސް ލިބިފައިވާ ކަން ފާހަގަކޮށްލެވެއެވެ. ސެލީނާގެ ކޮންމެ ޕޯސްޓަކަށް ވެސް މިލިއަނުން ލައިކްސް ލިބެއެވެ.\nރޮނާލްޑޯގެ ސޯޝަަަަލް މީޑިއާގެ އެކައުންޓުތަކުގައި މިލިއަނުން ފޮލޯވަރުން ތިބެއެބެ. އެއާއެކު މިހާރު ރޮނާލްޑޯ އަކީ އިންސްޓާގެ "ކިންގް" އޭ ބުނެވިދާާނެއެވެ. އޭނާ އިންސްޓާގައި އެންމެ ގިނައިން ޕޯސްޓު ކުރާނީ ފުޓްބޯޅައިގެ އިތުރުން އާއިލާގެ ބައެއް ފޮޓޯ ތަކެވެ.\n"ފްރޯޒެން 2"ގެ ރަސްމީ ޓްރެއިލާ ނެރެފި\nއެޑް ޝީރަންގެ އާ އަލްބަމެއް އަންނަ މަހު\nބަދަލުތަކަކާ އެކު "އެންޑްގޭމް"އަލުން ރިލީޒްކުރަނީ!


Bangladesh Ge Bodu Vazeerashaai Nepal Ge Bodu Vazeerah Hamdharudhee Ge Message Eh Fonuhvvaifi - Vaguthu\nބަންގްލަދޭޝްގެ ބޮޑުވަޒީރަށާއި ނޭޕާލުގެ ބޮޑުވަޒީރަށް ހަމްދަރުދީގެ މެސެޖު ފޮނުއްވައިފި\nނޭޕާލުގެ ތްރިބުވާން އިންޓަރނޭޝަނަލް އެއާޕޯޓަށް ދަތުރުކުރި، ބަންގްލަދޭޝްގެ ޔޫ.އެސް. ބަންގްލާ އެއާލައިންސްގެ މަތިންދާބޯޓެއް މިދިޔަ ހޯމަ ދުވަހު ވެއްޓުމާ ގުޅިގެން، އެކަމުގެ ހިތާމާގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް، ބަންގްލަދޭޝްގެ ބޮޑުވަޒީރު ޝެއިޚް ޙަސީނާއަށާއި، ނޭޕާލުގެ ބޮޑުވަޒީރު ކޭ.ޕީ. ޝަރްމާ އޯލީއަށް ހަމްދަރުދީގެ މެސެޖު ފޮނުއްވައިފިއެވެ.\nރައީސުލްޖުމްހޫރިއްޔާ މި ދެބޭފުޅުންނަށް ވަކިވަކިން ފޮނުއްވި މެސެޖުގައި، މި ޚަބަރު އެއްސެވީ ފުން ހިތާމައާއެކު ކަމުގައި ވިދާޅުވެ، ޤައުމީ ހިތާމައިގެ މި ދަނޑިވަޅުގައި، ދިވެހި ސަރުކާރާއި، ރައްޔިތުންނާއި، އެމަނިކުފާނުގެ އަމިއްލަ ނަންފުޅުގައި، ބަނގްލަދޭޝް އަދި ނޭޕާލުގެ ބޮޑުވަޒީރަށާއި، ދެ ޤައުމުގެ ރައްޔިތުންނަށް އިޚްލާޞްތެރިކަމާއެކީ ހަމްދަރުދީ ފޮނުއްވާފައިވެއެވެ.\nއަދި، މިހާދިސާގައި މަރުވި މީހުންގެ ޢާއިލާތަކަށް ތައުޒިޔާ ރައްދު ކޮށްދެއްވުމަށާއި، މި ހާދިސާގައި ގެއްލުން ލިބުނު ފަރާތްތަކަށް އަވަސް ޝިފާއަކަށް ރައީސުލްޖުމްހޫރިއްޔާގެ މެސެޖުގައި އެދިވަޑައިގެންފައިވެއެވެ.\n71 މީހުންނާއެކު، ބަންގްލަދޭޝްގެ ޑާކާއިން ނޭޕާލްގެ ކަތުމަންޑޫއަށް ދަތުރުކުރަމުންދިޔަ މަތިންދާބޯޓު ވެއްޓިފައިވަނީ، ނޭޕާލުގެ ތްރިބުވާން އިންޓަރނޭޝަނަލް އެއާޕޯޓަށް ޖައްސަން އުޅުމުގެ ތެރޭގައެވެ.


ކޮވިޑް-19 ގެ ރާއްޖޭގެ އެންމެ ފަހުގެ މަޢުލޫމާތު | Jazeera\tކޮވިޑް-19 ގެ ރާއްޖޭގެ އެންމެ ފަހުގެ މަޢުލޫމާތު - Jazeera\nކޮވިޑް-19 ގެ ރާއްޖޭގެ އެންމެ ފަހުގެ މަޢުލޫމާތު\nއައިމިނަތު ޔުމްނާ March 11, 2020 102 views0\nކޮވިޑް-19 ގެ ރާއްޖޭގެ އެންމެ ފަހުގެ މައުލޫމާތަށް ބަލާއިރު މިހާތަނަށް ރާއްޖެއިން މިބަލި ޖެހިފައިވާކަން ކަށަވަރުވެފައިވަނީ ޖުމްލަ6ބިދޭސީންނަށެވެ.\nފަރުކޮޅު ކަރަންޓީން ފެސިލިޓީގައި މިވަގުތު އެއްވެސް މީހަކު ކަރަންޓީން ކުރެވިފައި ނުވާ ކަމަށާއި، ނަމަވެސް ފަރުކޮޅުގައި އެކަހެރިކޮށްފައި (އައިސޮލޭޝަންގައި) 15 މީހަކު ތިބިކަމަށް އެޗްޕީއޭއިން ވަނީ ބުނެފައެވެ. އަދި ވިލިވަރުގައި9މީހުން ކަރަންޓީން ކުރެވިފައިވާކަމަށް ވަނީ ހާމަކޮށްފައެވެ.\nރާއްޖޭގެ އެލަރޓްލެވަލް ރީދޫ އެލަރޓްގައި އޮތް އިރު ކުރެއްދޫ އަދިވެސް ވަނީ އޮރެންޖް އެލަރޓްގައެވެ. އަރާފޭބުން ވަގުތީގޮތުން ހުއްޓާލެވިފައިވާ ތަންތަނުގެ ތެރޭގައި ސޭންޑީސް ބަތަލާ، އއ.ވިލަމެންދޫ އަދި ކ. ވަންއެންޑްއޮންލީ ރީތިރަށް ހިމެނެއެވެ.\nރާއްޖެއިން މިހާތަނަށް މިވައިރަސް އަށް ޝައްކުުވެފައިވާ މީހުންނަށް ބަލާލާއިރު ކޮވިޑް-19 އަށް ޝައްކުކުރެވޭ މީހަކާ “ކޮންޓެކްޓް” ވުމުގެ ސަބަބުން ރައްކާތެރިކަމުގެ ފިޔަވަޅެއްގެ ގޮތުން ކުރަމަތި އައިލެންޑް ރިސޯޓްގައި މަސައްކަތްކުރާ ދިވެއްސެއް ކަރަންޓީން ފެސިލިޓީއަކަށް ގެންގޮސް ޓެސްޓުކުރުމުގެ މަސައްކަތް ދަނީ ކުރެވެމުންނެވެ\nވަންއެންޑްއޮންލީ ރީތިރަށް ރިސޯޓުގައިހުރި ބިދޭސީއެއްގެ ފަރާތުން ކޮވިޑް-19 އަށް ޝައްކުކުރެވޭ އަލާމާތްތަކެއް ފެނުމުން ކަރަންޓީންކޮށް ޓެސްޓުކުރުމަށް ސާމްޕަލް ނެގުމުގެ މަސައްކަތް ވަނީ ފަށާފައެވެ. އަދި އިތުރަށް މޮނީޓަރ ކޮށް ކޮންޓެކްޓް ޓްރޭސިންގ ހެދުމަށް އެރަށަށް. އަރާފޭބުން ވަގުތީގޮތުން ވަނީ ހުއްޓާލެވިފައެވެ.\nއއ އަތޮޅުގަ ހިންގާ ކުރަމަތި ރިސޯޓުގައި މަސައްކަތް ކުރާ ދިވެއްސެއްގެ ފަރާތުން ކޮވިޑް-19 އަށް ޝައްކުކުރެވޭ އަލާމާތްތަކެއް ފެނުމުން އޭނާ ފަރުކޮޅުފުއްޓަށް ބަދަލުކުުރުމާއި ޓެސްޓު ހެދުމުގެ މަސައްކަތް މިހާރު ކުރެވެމުން ދާކަމަށް އެޗްޕީއޭއިން ވަނީ ބުނެފައެވެ. އަދި މިރިސޯޓަށް އަރާފޭބުންވެސް ވަނީ ވަގުތީގޮތުން ހުއްޓާލެވިފައެވެ.\nކުރެއްދޫ އައުލެންޑް ރިޒޯޓް ގައި ކަރަންޓީން ކުރެވިފައިވާ މީހުންގެ ތެރެއިން ކޮވިޑް-19 ގެ އަލާމަތް ފެނިފައިވާ5މީހަކު ފަރުކޮޅުފުށީ އައިސޮލޭޝަން ފެސިލިޓީއަށް ބަދަލުކުރުމުގެ މަސައްކަތް ދަނީ ކުރެވެމުންނެވެ.\nޗައިނާއިން ފުރައިގެން ރާއްޖެއެނބުރިއައި2މީހަކު ،މިހާރު އަމަލުކުރެވެމުންދާ އުސޫލްތަކުގެ ދަށުން 14 ދުވަހަށް ކަރަންޓީން ކުރުމަށްފަހު މިހާރު ދޫކޮށްލާފައި ވާކަމަށް އެޗްޕީއޭއިން ވަނީ ބުނެފައެވެ.\nކޮވިޑް-19 އަށް ޓެސްޓުކުރުމަށް ސާމްޕަލް ނަގާފައިވާ އިތުރު ތިންމީހެއްގެ ނަތީޖާ ވަނީ ނެގެޓިވް ވެފައެވެ. މީގެ ތެރޭގައި ފަރުކޮޅުފުށީގައި އައިސޮލޭޓް ކޮށްފައިވާ ޔުނިވަރސަލް ޓިކެޓް އޮފީހުގެ މުވައްޒަފަކާއި ށ.ފޯކައިދޫއިން ފަރުކޮޅަށް ގެނެވުނު މީހަކު ހިމެނެއެވެ.\nއދ ވިލަމަންދޫ ރިސޯޓްގައި މަސައްކަތް ކުރަމުންދާ ދިވެއްސެއްގެ ފަރާތުން ކޮވިޑް-19 އަށް ޝައްކުކުރެވޭ އަލާމާތްތަކެއް ހުރުމުން އިތުރު ތަހުލީލް ކުރެވެމުންދާކަމަށް އެޗްޕީއޭއިން ހާމަކުރެއެވެ.


Kokaa koalaain “voald kap fiestaa” ge namugai haahsa promoashaneh\nކޮކާ ކޯލާއިން “ވޯލްޑް ކަޕް ފިއެސްޓާ” ގެ ނަމުގައި ހާއްސަ ޕްރޮމޯޝަނެއް\nނަސީބުވެރިންނަށް ހޮވޭ މީހުންނަށް ވޯލްޑް ކަޕް ބަލަން ރަޝިޔާ އަށް ދެވޭ ގޮތަށް ކޮކާކޯލާ އިން “ވޯލްޑް ކަޕް ފިއެސްޓާ”ގެ ނަމުގައި ހާއްސަ ޕްރޮމޯޝަނެއް ފަށައިފި އެވެ.\nމިދިޔަ ބުރާސްފަތި ދުވަހު ފެށި މި ޕްރޮމޯޝަން ކުރިއަށް ދާނީ 45 ދުވަހުގެ މުއްދަތަށެވެ. ޕްރޮމޯޝަނުގައި ބައިވެރި ވެވޭނީ، މި މުއްދަތުގެ ތެރޭގައި ރަން ކުލައިގެ މަތިގަނޑު ޖަހާފައި ހުންނަ ކޮކާކޯލާ ފުޅީގެ މަތިގަނޑުގެ ދަށުގައި އިންނަ ނަންބަރު 2626 އަށް އެސްއެމްއެސް ކުރުމުންނެވެ.\nއެ ނަންބަރު އެސްއެމްއެސް ކުރާ ފަރާތްތަކުގެ މެދުގައި ކޮންމެ ދުވަހަކު ވެސް ގުރުއަތެއް އޮންނާނެ އެވެ. އެގޮތުން އެ ދުވަހެއްގެ ގުރުއަތުން ހޮވޭ މީހަކަށް ވޯލްޑް ކަޕްގެ އޮރިޖިނަލް ބޯޅައެއް ލިބޭނެ އެވެ.\nރަޝިޔާ އަށް ދިއުމުގެ ފުރުސަތު ލިބޭނީ ކޮންމެ ހަފްތާއެއް ވެސް ނިމުމުން އޮންނަ، އެ ހަފްތާއެއްގެ ގުރުއަތުން ހޮވޭ މީހަކަށެވެ. އެގޮތަށް ހޮވޭ ފަރާތްތަކަށް، އޭނާ އާ އެކު އިތުރު މީހަކު ގެންދިއުމުގެ ފުރުސަތު ވެސް އޮންނާނެ އެވެ.\nޕްރޮމޯޝަން ފެށުމަށް ސޯލްޓް ރެސްޓޯރަންޓްގައި ބޭއްވި ހާއްސަ ރަސްމިއްޔާތެއްފައި މި ޕްރޮމޯޝާން ފައްޓަވައި ދެއްވީ ޔޫތު މިނިސްޓަރު އިރުތިޝާމް އާދަމެވެ.\nޕްރޮމޯޝަން ފެށުމަށް ބޭއްވި ރަސްމިއްޔާތުގައި ކޮކާކޯލާގެ ކަންޓްރީ މެނޭޖަރު އަބީޖިތް ލާހިރި ވިދާޅުވީ މި ޕްރޮމޯޝަނުގެ ދަށުން ވޯލްޑް ކަޕް ބެލުމަށް ރަޝިޔާ އަށް ދާ މީހުންގެ ހުރިހާ ހަރަދެއް އެ ކުންފުނިން ދޭނެ ކަމަށެވެ.\nކޮކާކޯލާގެ 300 އެމްއެލް އާއި 500 އެމްއެލް އަދި 1250 އެމްއެލްގެ ފުޅި ގަނެގެން ބައިވެރިވެވޭ ޕްރޮމޯޝަނުގެ ނަސީބުވެރިންނަށް ފުރުސަތު ލިބޭނީ ވޯލްޑްކަޕްގެ 36 ވަނަ މެޗު ބަލާލުމަށެވެ. އެ މެޗުގައި ކުޅޭނީ ސްޕެއިން އާއި މޮރޮކޯ އެވެ.\nޑަބްލިއުއެސްއޭ ބީޗް ހޭޑްބޯލް މުބާރާތް އަންނަމަހު 8 ގައި


Male' atholhun ithuru fas falheh tourism ah dhookuranee | Mihaaru\nޓޫރިޒަމަށް ދޫކޮށްފައިވާ އެނބޫދޫ ފިނޮޅު: މާލެ އަތޮޅުން އިތުރު ފަސް ފަޅެއް ދޫކުރަން ވަނީ ނިންމާފައި.\n24 ޖޫން 2018 - 16:15 35 comments\nމާލެ އަތޮޅުގެ ތިން ރަށަށް މިއަދު ކުރައްވާ ދަތުރުފުޅުގައި މާފުށީގެ ރައްޔިތުންނާ ބައްދަލުކުރައްވައި ރައީސް ވިދާޅުވީ، ސެޕްޓެމްބަރު މަހު އޮންނަ ރިޔާސީ އިންތިހާބުގައި ވެރިކަމުގެ ދެ ވަނަ ދައުރެއް އެމަނިކުފާނަށް ފުރުސަތު ލިބިވަޑައިގެންފި ނަމަ، މާލެ އަތޮޅުން ފަސް ފަޅެއް ދޫކުރާނެ ކަމަށެވެ. ޓޫރިޒަމްގެ ގޮތުގައި، މި އަހަރުގެ ފަހުކޮޅު އެ ފަޅުތައް ދޫކުރުމާއެކު އަނެއްކާ ވެސް ވަޒީފާގެ ގިނަ ފުރުސަތުތަކެއް އެ ސަރަހައްދަށް ހުޅުވިގެންދާނެ ކަމަށް ރައީސް ވިދާޅުވި އެވެ.\nމާލެ އަތޮޅުން އިތުރު ފަޅެއް ދޫކުރައްވާނެ ކަމަށް ރައީސް ވިދާޅުވިއިރު، ކ. އެނބޫދޫ ފިނޮޅު 50 އަހަރަށް ކުއްޔަށް ދީގެން، ނުވަ ރިސޯޓު ހިމެނޭ ގޮތަށް ތަރައްގީ ކުރުމުގެ މަސައްކަތް ވަނީ ފަށައިފަ އެވެ.\nރައީސް ޔާމީން ވިދާޅުވި ގޮތުގައި ބޯދާ ގޮތަކަށް ބަޔަކު ގަބޫލުކޮށްގެން ތިއްބަސް، ރާއްޖޭގައި ބިމުގެ މުއްސަނދިކަން ހޯދޭނެ އެވެ.\nމާފުށީގައި ރައީސް ވާހަކަފުޅު ދައްކަވަނީ: ދެ ވަނަ ދައުރަކަށް ހޮވިވަޑައިގެންފި ނަމަ، އެ ރަށަށް ގިނަ ކަންކަން ކޮށްދެއްވަން ރައީސް ވައުދުވެވަޑައިގެންނެވި.\n"ކުރިއަށް ދާން އަޒުމާއި ރޫހާ އެކު މަސައްކަތް ކުރަންޏާ ހަމަ ގަބޫލުކުރަން ޖެހޭ ކަމަކީ، މި ރައީސް ގަބޫލުކުރަނީ ނުވާނެ އެއް ކަމެއް ވެސް ނޯންނާނެ ކަމަށް،" ރައީސް ވިދާޅުވި އެވެ.\n"އަޅުގަނޑާ އެކު މަސައްކަތް ކުރަން ތިބި ފަޅުވެރިން ވެސް ވިސްނަން ޖެހޭނީ، ކައްޕި އެގޮތަށް ވިސްނާ ކަމަށް ވަންޏާ، ތިމަންނަމެންނަށް ގިރާނުކުރެވޭނެ ވަރުގަދަ ކަނޑުއޮޅިއެއް ނޯންނާނެ ކަން."\nމާފުށީ ރައްޔިތުންގެ ވިސްނުން ގެންގުޅެން ޖެހެނީ އެ ގޮތަށް ކަމަށާއި ކުރިއެރުމާއި ތަރައްގީ އޮތީ އެ ވިސްނުމާ އެކުގައި ކަމަށް ވިދާޅުވި އެވެ.\nމާފުށީގައި ކުޑަކުދިންގެ އިސްލާހިއްޔާ ހިންގަމުން އައީ ބޮޑު ބިމެއްގައި ކަން ފާހަގަކުރައްވައި ރައީސް ވިދާޅުވީ، އެ ބިމުން ވެސް ރައްޔިތުންނަށް ފައިދާވާން ޖެހޭ ކަމަށެވެ. އެހެންވެ ރައްޔިތުންނަށް އެ ބިން ދޭން ނިންމާފައިވާ ކަމަށް ވިދާޅުވި އެވެ.\nއެފަދަ ކަންކަމުން، މާފުއްޓަށް އިތުރު ތަރައްގީ ގެންނަން ސަރުކާރުން ބޭނުންވާ ކަމަށާއި އެމަނިކުފާނު ދެ ވަނަ ދައުރަކަށް ހޮވިވަޑައިގެންފި ނަމަ، މާފުށީގެ ބިން ބޮޑުކޮށްދެއްވާނެ ކަމަށް ވެސް ވައުދުވެވަޑައިގެންނެވި އެވެ. މިކަންކަމާ މެދު ވިސްނައި ރިޔާސީ އިންތިހާބުގައި ތަރައްގީ ހޯދައިދެވޭނެ ވެރިއަކަށް ވޯޓު ދެއްވަން ރައީސް އެދިވަޑައިގަތެވެ.\nއިތުރު ލިޔުންތައް ސަރުކާރު ކ. މާފުށި ޓޫރިޒަމް ޕީޕީއެމް ޕީޕީއެމް ކެމްޕޭން ރައީސް އަބްދުﷲ ޔާމީން\nރާޅާ އަޅާ މީހުންނަށް ތަނބުރުދޫ ތަރައްގީކުރަނީ


Shah Rukh ah depression ge mahsala dhimaavi\nޝާހް ރުކަށް ޑިޕްރެޝަން މައްސަލަ ދިމާވި\nޝާހް ރުކް ޚާން\nޝާހް ރުކް ޚާން އަކީ އަބަދުވެސް އޭނާއަށް ދިމާވާ މައްސަލަތަކުގެ ވާހަކަތައް ފޭނުންނަށް ކިޔައިދޭ އެކްޓަރެކެވެ. އަދި މާޒީގައި އޭނާއަށް ދިމާވެފައިވާ ބައެއް ކަންކަމުގެ ވާހަކަތައް ވެސް އެހެން މީހުން ހޭލުންތެރި ކުރުވުމަށް އޭނާ ކިޔައިދެ އެވެ. އެގޮތުން އޭނާގެ ތަންކޮޅެއް ކުރީގެ އިންޓަވިއު އެއްގައި އޭނާއަށް ދިމާވި ޑިޕްރެޝަންގެ މައްސަލަތަކެއްގެ ވާހަކަ ޝާހް ރުކް ވަނީ ކިޔައިދީފަ އެވެ.\nޝާހް ރުކް އަށް ޑިޕްރެޝަންގެ މައްސަލަތަކެއް ދިމާވީ 2010 ގައި އޭނާގެ ކޮނޑުހުޅަށް ލިބުނު އަނިޔާއެއްގެ ސަބަބުން ވަރަށް ބޮޑަށް ވޭނާއި ތަކުލީފުގައި އުޅެން ޖެހުމުންނެވެ.\nއެކަމުން އަރައިގަނެ މުޅިން ރަނގަޅުވުމަށް ފަހު އޭއެންއައި ނިއުސް އެޖެންސީއަށް ދިން އިންޓަވިއުއެއްގައި ޝާހް ރުކް ބުނެފައިވަނީ އެ ދުވަސްވަރު ކޮނޑުހުޅަށް ލިބުނު އަނިޔާއާ ގުޅިގެން ވަރަށް ބޮޑަށް ވޭނާއި އުނދަގުލުގައި އުޅެން ޖެހުމުން ޑިޕްރެޝަންގެ މައްސަލަތައް ކުރިމަތިވި ކަމަށެވެ. އަދި ކޮނޑުހުޅުގެ ތަދު ދުވަހަކު ވެސް ރަނގަޅު ނުވާނެ ކަމަށާއި ކެރިއަރުގެ ދުވަސް ދިޔައީ ކަމަށް އޭނާއަށް ހީވެ ނަފްސާނީ މައްސަލަތައް އިތުރުވި ކަމަށެވެ. ނަމަވެސް ފަހުން ކޮނޑުހުޅު ވެސް ރަނގަޅުވެ، ޑިޕްރެޝަންގެ މައްސަލައަށް ވެސް ހައްލު ހޯދުނު ކަމަށް ޝާހް ރުކް ބުނެފައި ވެއެވެ.\n"މިހާރު ހަށިގަނޑަށް ހަކަތަ އާއި ޖޯޝް ލިބި އާދައިގެ ސިއްހަތެއް ލިބިއްޖެ،" ޝާހް ރުކް ބުނެފައި ވެއެވެ.\nޝާހް ރުކް ބުނެފައިވާ ގޮތުގައި ޒާތީ ދިރިއުޅުމުގައި އޭނާއަކީ ވަރަށް ލަދުވެތި އަދި އަމިއްލަ އިހްސާސްތައް އެހެން މީހުންނަށް ޝެއާ ކުރަން އުނދަގޫ މީހެކެވެ.\n"ފިލްމުތަކުގައި އަހަރެން ފެންނަނީ މުޅިން ތަފާތުކޮށް. ފިލްމުތަކުގައި ވަރަށް އަޑުގަދަ، އަނގަތަޅާ، އަދި ހިތަށް އެރިހާ އެއްޗެއް ކިޔާ ހެދިޔަސް ޒާތީ ދިރިއުޅުމުގައި އަހަރެން ވަރަށް ތަފާތު ވާނެ. އަހަރެންގެ އިހްސާސްތައް މީހުންނަށް ހާމަ ކުރަން އަހަންނަށް ވަރަށް އުނދަގޫ. އަހަރެންނަކީ ހަގީގަތުގައި ވަރަށް ލަދުގަންނަ، މަޑުން ހުންނަ އަދި މީހުންނާ ނުގުޅޭ މިޒާޖެއްގެ މީހެއް. ބައެއް ފަހަރަށް އަހަރެންގެ މި ސިފަތަކާ މެދު އަހަންނަށް ފަޚުރުވެރިވެވޭ. ނަމަވެސް އަހަރެންގެ ލޯތްބާއި އަހަރެންގެ އެކުވެރިކަން އަދި އަހަރެންގެ ރުޅިއާއި އަހަރެންގެ މާފަށް އެދުން މީހުންނަށް ބައެއް ފަހަރު ތަރުޖަމާ ކުރެވެނީ ގޯސްކޮށް،" ޝާހް ރުކް ބުނެފައި ވެއެވެ.\nސަރަގަސީ އާއި އައިވީއެފް މެދުވެރިކޮށް ދަރިން ހޯދި ތަރިން\nޗަވީ މިއްތަލް ރޭޑިއޯތެރަޕީ ނަގަން ތައްޔާރުވެއްޖެ


Midhiya mahu libunu aamdhanee ithuruvee touristun ai minvaru ithuruvumun: MIRA\nމިދިޔަ މަހު ލިބުނު އާމްދަނީ އިތުރުވީ ޓޫރިސްޓުން އައި މިންވަރު އިތުރުވުމުން: މީރާ\nވިޔަފާރި | އިގްތިސާދު | 12 މާޗް 2018 | 1 ކޮމެންޓް\nމިދިޔަ މަހު މޯލްޑިވްސް އިންލަންޑް ރެވެނިއު އޮތޯރިޓީ (މީރާ) އަށް ލިބުނު އާމްދަނީ އިތުރުވެފައިވާ ކަމަށާއި އާމްދަނީ އިތުރުވި އެއް ސަބަބަކީ ރާއްޖެއަށް ޓުރިސްޓުން ޒިޔާރަތްކުރި މިންވަރު އިތުރުވުން ކަމަށް މީރާ އިން ބުނެފިއެވެ.\nމިދިޔަ މަހު މީރާއަށް 1.3 ބިލިއަން ރުފިޔާ ބަލައިގެންފައިވެއެވެ. އޭގެ ތެރޭގައި ޑޮލަރުގެ ގޮތުގައި ބަލައިގެންފައިވާ 54 މިލިއަން އެމެރިކާ ޑޮލަރު ހިމެނެއެވެ. މީރާއިން ބުނި ގޮތުގައި އެއީ މިދިޔަ އަހަރުގެ އެ މުއްދަތުގައި ލިބުނު އާމްދަނީއަށްވުރެ 19.4 އިންސައްތަ އިތުރު އަދަދެކެވެ.\nމީރާއިން ބުނި ގޮތުގައި ރާއްޖެއަށް ޓޫރިސްޓުން އައިސްފައިވާ މިންވަރު ވަނީ 13.6 އިންސައްތަ އިތުރުވެފައެވެ.\nމިދިޔަ މަހުގެ އާމްދަނީ އިތުރުވުމުގެ މައިގަނޑު ސަބަބުތަކަކީ، ޖީ.އެސް.ޓީ އާއި ގްރީން ޓެކުހުގެ ގޮތުގައި ބަލަގަނެފައިވާ އަދަދު އިތުރުވުމާއި، 2017 ވަނަ އަހަރު ބަލައިގަނެފައިނުވާ އެއަރޕޯޓު ޑިވެލޮޕްމަންޓް ފީ މިއަހަރުގެ ފެބްރުއަރީ މަހު ބަލައިގެންފައިވުން ކަމަށް މީރާއިން ބުނެއެވެ.\nމިދިޔަ މަހު މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީއެވެ. އެއީ 63.7 އިންސައްތަ ނުވަތަ 800 މިލިއަން ރުފިޔާއެވެ. ދެން އެންެމެ ބޮޑު އާމްދަނީއެއް ލިބިފައިވަނީ ބީޕީޓީއެވެ. ބީޕީޓީގެ ގޮތުގައި 122 މިލިއަން ރުފިޔާ ލިބުނުއިރު އެއީ 9.8 އިންސައްތަ ކަމަށް މީރާ އިން ބުނެއެވެ. ގްރީން ޓެކްސްގެ ގޮތުގައި 77.35 މިލިއަން ރުފިޔާ ލިބިފައިވާއިރު އެއާޕޯޓް ޑިވެލޮޕްމަންޓް ފީގެ ގޮތުގައި 65.61 މިލިއަން ރުފިޔާ އަދު އެއާޕޯޓް ސާވިސް ޗާޖްސްގެ ގޮތުގައި 65.58 މިލިއަން ރުފިޔާ ލިބިފައިވާ ކަމަށް މީރާއިން ބުނެއެވެ.\nމީރާއަށް ލިބުނު އާމްދަނީ އިތުރުވި އެއް ސަބަބަކީ ޓޫރިސްޓުން އައި މިންވަރު އިތުރުވުން ކަމަށް މިރާއިން ބުނާއިރު، މިދިޔަ މަހު ރާއްޖޭގައި ހިނގާ ދިޔަ ކަންތައްތަކުގެ ސަބަބުން ބައެއް ގައުމުތަކުން ވަނީ ރާއްޖެއަށް ޓްރެވަލް އެޑްވައިޒަރީ ނެރެފައެވެ. އަދި ބުކިންތައް ކެންސަލް ކުރަމުންދާ ކަމަށް ބުނެ ޓޫރިޒަމް ދާއިރާގައި ހަރަކާތްތެރިވާ ބައެއް ފަރާތްތަކުން ވަނީ ކަންބޮޑުވުން ފާޅުކޮށްފައެވެ.\nމިއަހަރުގެ ފެބްރުއަރީ މަހު ރާއްޖެއަށް ޒިޔާރަތްކުރި ފަތުރުވެރިންގެ އަދަދު ޓޫރިޒަމް މިނިސްޓްރީން އަދި ހާމައެއް ނުކުރެއެވެ.\nމީރާގެ މުވައްޒަފުން އައިޖީއެމްއެޗްގެ ބަލި މީހުންނަށް ހަދިޔާ ދީފި\nރ ބޮޑުހުރާގެ ކުއްޔާއި ޖޫރިމަނާ ދެއްކުމަށް ހުކުމްކޮށްފި\nޖުލައި އެކަކަށް ބީޕީޓީ ސުންގަޑި ހަމަވާނެ: މީރާ\nމީރާއަށް އާމްދަނީ ލިބެނީ ކިހިނެތް ހެއްޔެވެ.؟؟؟ ދައުލަތައް ލިބުނު އާމްދަނީއިން މީރާއަށް ބަލައިގަތް އާމްދަނީ ކަމަށް ވެދާނެއެވެ. މީރާ އަކީ އާމްދަނީ ހޯދާ ތަނެއް ނޫނެވެ އަދި އާމްދަނީ ހޯދުމަށް މަސައްކަތް ކުރަންޖެހޭ މަސައްކަތް ކުރާ ތަނެއްވެސް ނޫނެވެ. މީރާއަކީ ކަލެކްޝަން ޕޮއިންޓެކެވެ. ރައްޔިތުން ދައުލަތައް ދައްކާ ފައިސާ ކަލެކްޓް ކުރާ ތަނެެކެވެ.


Nellaidhoo raiyyithunge shakuva: jaaga dhathi\nނެއްލައިދޫ ރައްޔިތުންގެ ޝަކުވާ: ޖާގަ ދަތި\n25 ޖުލައި 2021 - 12:17:58\nހދ.ނެއްލައިދޫ އަކީ ބިން ކުޑަ ރަށެކެވެ. އާބާދީގައި 1377 މީހުން އުޅެމުން ގެންދާއިރު، ގިނަ ބަޔަކު ދިރިއުޅުމަށް ބޭނުންވާ ޖާގައިގެ ދަތިކަމަކީ އެރަށުގެ ރައްޔިތުންގެ ޝަކުވާއެކެވެ.\nސީއެންއެމްއިން ކުރި ސުވާލަކަށް ޖަވާބުދެއްވަމުން ނެއްލައިދޫ ކައުންސިލްގެ ރައީސް މުހައްމަދު އަލީފް ވިދާޅުވީ، އެރަށުގައި ދިރިއުޅޭ ރައްޔިތުންނާއި އަޅައި ބަލާއިރު، ރަށުގައި ޖާގަ ނެތުމަކީ ނެއްލައިދޫ ގިނަ ރައްޔިތުންގެ ޝަކުވާއެއްކަމަށެވެ.\nނެއްލައިދޫއަށް ނިސްބަތްވާ ގިނަ ރައްޔިތުންނަކީ މާލެއާއި އެހެނިހެން އަތޮޅުތަކުގައި ދިރިއުޅޭބައެއް ނޫންކަމަށާއި، ގިނަ ރައްޔިތުން ރަށުގައި ދިރިއުޅޭއިރު، އެމީހުނަށް އެކަށީގެންވާވަރަށް ބިމުގެ ޖާގަ ނުލިބޭކަމަށް އަލީފް ވިދާޅުވިއެވެ.\nމިކަމުގެ ސަބަބުން، ވިއްސާރަ ވެހޭ މޫސުމުގައި ރަށުގައި ފެންބޮޑުވުމުގެ މައްސަލަތައްވެސް އިންތިހާއަށް ބޮޑުވެފައިވާކަމަށް އަލީފް ވިދާޅުވިއެވެ.\nމިކަމާއި ގުޅިގެން ސަރުކާރުން އެރަށުގައި އިމާރާތްތައް ބިނާކުރާއިރު، ޖާގައިގެ ދަތިކަމަށް އިސްކަމެއް ދެއްވުމަށް އަލީފް ވަނީ އެދިވަޑައިގެންފައެވެ.\nމިގޮތުން މިސްކިތްތަކާއި އެހެނިހެން އިމާރާތްތައް ބިނާކުރުމުގައި ރައްޔިތުންނަށް ދިމާވެދާނެ ޖާގައިގެ ދަތިކަމަށް ވިސްނައި، އާންމުންނަށް ޖާގަ މަދުނުވާނެ ފަދައިން، އެފަދަ ތަންތަން ބިނާކުރުމަށް އަލީފް ވިދާޅުވިއެވެ.\nއަދި އިމާރާތްތައް ބިނާކުރާއިރު، ގިނަ ބަޔަކަށް އެތަންތަނުގެ ބޭނުން ހިފޭނެ ފަދައިން ބޮޑު ސަރަހައްދެއް ބޭނުން ނުކޮށް ފަންގިފިލާތައް މައްޗަށް ނަގައިދޭނެ ނިޒާމެއް ގާއިމްކޮށްދިނުމަށް އަލީފް ވަނީ އެދިވަޑައިގެންފައެވެ.


SunOnline: Thajuribaakaru defender Benjo alun TC ah\nޢަބްދުﷲ އައިމަން 16 Jan 2020, 12:51\nބެންޖޯ ޓީސީއަށް ކުޅުނު ދުވަސްވަރުގެ ތެރެއިން --- ސަން ފޮޓޯ/ ފަޔާޒް މޫސާ\nރާއްޖޭގެ ފުރަތަމަ ޑިވިޝަނަށް މިހާރު ކުޅެމުން އަންނަ އެންމެ ތަޖުރިބާކާރު އެއް ޑިފެންޑަރު ކަމަށްވާ އަބްދުﷲ ހަނީފް (ބެންޖޯ) މާޒިޔާ ދޫކޮށް އޭނާގެ ކުރީގެ ކުލަބު ކަމަށްވާ ޓީސީ ސްޕޯޓްސް ކުލަބަށް އަލުން އަނބުރާ ބަދަލުވެއްޖެއެވެ.\nމުހައްމަދު ނިޒާމް (ނިޒާމްބެ) ގެ ކޯޗު ކަމުގައި 2017 ވަނަ އަހަރުގެ ސީޒަނަށް ޓީސީއާ ގުޅުނު ބެންޖޯ ދެ އަހަރު ވަންދެން އެ ޓީމަށް ކުޅުމަށްފަހު މާޒިޔާއަށް ބަދަލުވީ މިދިޔަ އަހަރުގެ ކުރީކޮޅުއެވެ. މިފަހަރުގެ ސީޒަނުގައި މާޒިޔާއިން ލީގުގެ ލީޑަރުންގެ ގޮތުގައި އެހެން ޓީމުތަކަށް އަތުނުވާ ހިސާބުގައި އޮތް އިރު ބެންޖޯ ވަނީ ގިނަ މެޗުތަކެއްގައި ކުޅެ މޮޅު ކުޅުމެއް ދައްކާފައެވެ.\nއެކަމަކު އައު އަހަރާއެކު ހުޅުވުނު ޓްރާންސްފާ މާކެޓު ރޭ ނިމުމުގެ ކުރިން މާޒިޔާއިން ވަނީ އަފްގާނިސްތާނުގެ ގައުމީ ޓީމުގެ ޑިފެންޑަރު މުހައްމަދު ޝަރީފް އާއި ސާބިއާ އެއް ވަނަ ޑިވިޝަނުގައި ކުރިން ކުޅެފައިވާ ޕީޓާ ޕްލެނިޗް ގެނެސްފައެވެ. އެހެން ކަމުން ބެންޖޯ އަލުން އަނބުރާ ޓީސީއަށް ބަދަލުވާން މާޒިޔާއިން ރިލީޒް ހޯދީ ކުޅުމުގެ ފުރުސަތު އިތުރުކުރުމުގެ ގޮތުން ކަމަށް ބެލެވެއެވެ.\nކުޅުނު ހުރިހާ ކުލަބުތަކެއްގެ ކޯޗުންގެ އިތުބާރު ހޯދާފައިވާ ބެންޖޯ ވަނީ މީގެ ކުރިން އައިއެފްސީއާއި ވީބީ އައްޑޫ އެފްސީއާއި ކްލަބް ވެލެންސިއާ އަދި ކްލަބް އީގަލްސްއަށްވެސް ކުޅެފައެވެ. އަދި ޓީސީއާއެކު އޭނާ ވަނީ ރާއްޖޭގެ ކުލަބު ލެވެލްގައި މިހާތަނަށް ސަރަހައްދީ މުބާރާތަކުން ފުރަތަމަ ފަހަރަށް ރަންވަނަ ހޯދިއިރު މުހިންމު ދައުރެއް އަދާކޮށްފައެވެ.\nބެންޖޯ ވަނީ އެ މުބާރާތުގައި (ޝެއިހް ކަމާލް ކަޕު)ގެ ފައިނަލުގައި ހިތްގައިމު ގޯލެއްވެސް ޖަހައިދީފައެވެ. އަދި މިދިޔަ ސީޒަނުގައި ޓީސީއިން ރާއްޖޭގެ ލީގު ނެގި އިރު އޭނާ ވަނީ މޮޅު ކުޅުމެއް ދައްކާފައެވެ.\nމުހައްމަދު ޝާޒްލީ (ޝާޒް)ގެ ކޯޗުކަމުގައި ޓީސީން ރޭ ނިމުނު ޓްރާންސްފާ މާކެޓުގައި ބެންޖޯގެ އިތުރުން ގެނައި ކުޅުންތެރިންނަކީ، ގްރީންސްޓްރީޓްސްއިން ގެނައި އަލީ އަޝްފާގު (ދަގަނޑޭ)އާއި ށ. ފޯކައިދޫ ޓީމުން ގެނައި އަލީ ޝާމިސް (ތޮއްޕޭ) އެ ޓީމަށް ކުޅުނު ޕާކިސްތާންގެ ކީޕަރު ހަނީފް ސާގިބް އަދި މިސްރުގެ ދެ ކުޅުންތެރިން ކަމަށްވާ ހަލީލް ޖަމާލް އަދި މަހުމޫދު ސައީދު ހިމެނެއެވެ.\nޓީސީއާއި ދަ ގްރާންޑޭ ބޮޑު މޮޅަކާ އެކު ލީގު ނިންމާލައިފި\nބާކީ އެއް މެޗު އޮއްވާ އީގަލްސްއިން ދެވަނަ ޔަގީންކޮށްފި\nމާޒިޔާ މެޗު އެއްވަރުވުމުން ޓީސީއަށް ފުރުސަތު ހަނިވެއްޖެ


Maldivian ge aa ticketing office hulhuvai, hidhumayi zamaanee kuranee\nމޯލްޑިވިއަންގެ އާ ޓިކެޓިން އޮފީސް ހުޅުވައި، ހިދުމަތް ޒަމާނީ ކުރަނީ\nމޯލްޑިވިއަންގެ އާ ޓިކެޓިން އޮފީސް މިއަދު ހުޅުވަން ބޭއްވި ރަސްމިއްޔާތު: އާ އޮފީސް ފަރުމާ ކޮށްފައިވަނީ ކަސްޓަމަރުންނަށް ދޭ ހިދުމަތް ރަނގަޅު ކުރަން -- މުހައްމަދު އަފްރާހު | އަވަސް\nމޯލްޑިވިއަންގެ އާ ޓިކެޓިންގެ އޮފީސް ހުޅުވައި، ހިދުމަތްތަކަށް ޒަމާނީ ބަދަލުތައް ގެނައުމުގެ މަސައްކަތް ފަށައިފި އެވެ.\nކުރީގެ އުމަރު ޝޮޕިން އާކެޑް އަދި މިހާރުގެ ސިޓީ ސްކެއާ ބިލްޑިންގަގައި، އާ ޓިކެޓިން އޮފީސް މިއަދު ހުޅުވައި ދެއްވީ އައިލެންޑް އޭވިއޭޝަން ސާވިސްގައި ތިބި އެންމެ ދުވަސްވީ މުވައްޒަފުންނެވެ.\nމި ރަސްމިއްޔާތުގައި މެނޭޖިން ޑިރެކްޓަރު މުހައްމަދު ރިޒުވީ ވިދާޅުވީ އެ ކުންފުނީގެ ހިދުމަތްތައް ދުވަހެއް ދުވަހަށް ރަނގަޅު ކުރަން މަސައްކަތް ތަކެއް ކުރަމުން އަންނަ ކަމަށާ، ކުންފުނީގެ މިހާރުގެ މިސްރާބު ހުރީ ހިދުމަތް ފުޅާކޮށް، ޒަމާނީ ބަދަލު ތަކެއް ގެނެސް، މުވައްޒަފުންނަށް ރަނގަޅު މަސައްކަތުގެ މާހައުލެއް ގާއިމް ކުރަން ކަމަށެވެ.\n"އަޅުގަނޑު މި މަގާމާ ހަވާލު ވެގެން އިސްކަމެއް ދިން އެއް ކަންމަކީ މުވައްޒަފުންނަށް ރަނގަޅު މަސައްކަތް ކުރާނެ މާހައުލެއް ގާއިމް ކުރުން. މިގޮތުން ވަރަށް ބައިވަރު ޑިޕާޓްމަންޓުތައް މަޑުމަޑުން ނަމަވެސް އާ އޮފީސް ތަކަށް ބަދަލު ކުރަމުން މި ގެންދަނީ،" ރިޒްވީ ވިދާޅުވި އެވެ.\nއޭނާ ވިދާޅުވީ އާ އޮފީހުގެ ސަބަބުން ކަސްޓަމަރުންނަށް ދޭ ހިދުމަތުގެ ފެންވަރު ވެސް ރަނގަޅު ވެގެންދާނެ ކަމަށެވެ.\n"ކުރިން އޮތީ މަސައްކަތުގެ މާހައުލު ވަރަށް ދަތިކޮށް. ނަމަވެސް މިހާރު ކޯލްސް ސެންޓަރު އެކްސްޕެންޑުވެ، ތަންކޮޅެއް ބޮޑަށް މުވައްޒަފުން ވެސް ބައިވެރި ވާނެ. މީގެ ސަބަބުން ސާވިސް ވެސް ރަނގަޅު ވެގެން ދާނެ،" ރިޒްވީ ވިދާޅުވި އެވެ.\nޓިކެޓިން ހިދުމަތް ދޭން އެޕެއް\nރިޒްވީ ވިދާޅުވީ ހިދުމަތުގެ ފެންވަރު ރަނގަޅު ކުރުމުގެ ގޮތުން ޓިކެޓިން ހިދުމަތް ލިބޭނެ މޮބައިލް އެޕެއް ހެދުމުގެ މަސައްކަތް ވެސް ކުރަމުން ގެންދާ ކަމަށެވެ.\n"މިހާރު ވެސް ވައިބާ މެސެޖް ތްރޫކޮށް ބުކިން ހެދުމުގެ ކަންތައް ކުރަމުން ގެންދެވޭނެ. އޮޕަރޭޝަން ގައުމު ތަކަށް އިތުރުވީމަ މިއީ ފުޅާ ވެގެންދާނެ ކަމެއް. މޮބައިލް އެޕްލިކޭޝަންގެ މަަސައްކަތް ވަނީ ފެށިފައި،" ރިޒްވީ ވިދާޅުވި އެވެ.\nގައުމީ އެއާލައިން މޯލްޑިވިއަން އިން ދަނީ އެ ކުންފުނީގެ ހިދުމަތް ފުޅާ ކުރަން މަސައްކަތްތަކެއް ކުރަމުންނެވެ. މިގޮތުން އާ މަންޒިލްތަކަށް ދަތުރު ފެށުމުގެ ގޮތުން 330 މަރުކާގެ ބޯޓެއް ގެނައުމުގެ މަސައްކަތް ދަނީ ކުރަމުންނެވެ. މި ބޯޓާއެކު ޗައިނާގެ އިތުރުން ސިޓީތަކަށް ދަތުރު ފަށާނެ ކަމަށް ގައުމީ އެއާލައިން އިން ވަނީ ބުނެފަ އެވެ.\nމޯލްޑިވިއަން އައިލެންޑް އޭވިއޭޝަން\nބަނގުރޫޓު ނުވެ އައިއޭއެސް ހިފެހެއްޓޭނެ!؟\nމޯލްޑިވިއަން - ކޮޗިން ޓިކެޓް 150 ޑޮލަރަށް\nމޯލްޑިވިއަން ހޮލިޑޭސް: ދިވެހިންގެ ޗުއްޓީއަށް!


ބައިގެންދިއުން | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު ބައިގެންދިއުން\n* ބައިގެންދިއުމަކީ ކޮބާ؟\n* ބައިގެންދަނީ ކީއްވެ؟\n* ބައިގެންދިއުމުގެ ފުރުޞަތު ބޮޑީ ކޮންކަހަލަ ހާލަތްތަކެއްގައި؟\n* ބައިގެންދިއުމުގެ ކުރިން ފެނިދާނެ އަލާމާތްތަކަކީ ކޮބާ؟\n* ބައިގެންދާނެކަމަށް ލަފާކުރެވިއްޖެނަމަ ކަންތައްކުރާނީ ކިހިނެއް؟\n* ބަނޑަށް ދަރިފުޅު މަރުވެއްޖެނަމަ ކަންތައް ކުރާނީ ކިހިނެއް؟\n* ބަނޑު ދޮންނަނީ ކިހިނެއް؟\n* ބައިގެންދިއުމަށްފަހު އަންނަ ބަދަލުތަކަކީ ކޮބާ؟\n* އެއްފަހަރު ބައިގެންގޮސްފިނަމަ ބައިގެންދިއުމުގެ ފުރުޞަތު ބޮޑުވާނެތަ؟\n* ބައިގެންދިއުމަށްފަހު ބަލިވެއިންނަން ރަނގަޅީ ކިހާ ދުވަހެއްފަހުން؟\nބައިގެންދިއުމަކީ މާބަނޑަށް 20 ހަފުތާވުމގެ ކުރިން ދަރިފުޅު ފެއިބުމެވެ. ނުވަތަ ވިހެއުމެވެ. އާއްމުގޮތެއްގައި 15% -20% ދެމެދުގެ މާބަނޑު ނިމިގެންދަނީ ބައިގެންދިއުމުގެ ސަބަބުންނެވެ. އަދި ބައިގެންދާ މީހުންގެ ތެރެއިން 80% މީހުން ބައިގެންދަނީ ބަނޑަށް 12 ހަފުތާ ނުވަތަ ތިންމަސް ވުމުގެ ކުރިންނެވެ. މީގެތެރޭގައި ބަލިވެއިދެ ބައލިވެއިންކަން ނޭގި ބައިގެންދާ މީހުންނެއް ނުހިމެނެއެވެ. ދިރާސާތަކުން ދައްކާގޮތުގައި ބަލިވެއިދެ އެހެނަސް ބަލިވެއިންކަން ނޭގި ބައިގެންދާ މީހުންގެ އަދަދު 30% އާއި 50% އަށް އަރައެވެ. މާނައަކީ ބަލިވެއިންނަ މީހުންގެ ތެރެއިން ދަބައިކުޅަ އެއްބައި ނިމިގެންދަނީ ބަލިވެއިންކަން ނުވެސް އެގިއެވެ. ވުމާއެކު ބައިގެން ދިޔަޔަސް ބައިގެން ދިޔަކަންވެސް މިފަދަ ހާލަތުގައި ނޭގެއެވެ. ގިނަފަހަރު ހީވަނީ މައްސަރުކަންތައް ދިމާވީ ކަމުގައެވެ. މާބަނޑަށް 20 ހަފުތާ ވުމަށްފަހު ވިހައިފިނަމަ ކިޔަނީ ދުވަސް ނުފުރާވިހެއުމެވެ.\nމާބަނޑަށް ފުރަތަމަ މަހުގައި ބައިގެންދާ މީހުންގެތެރެއިން 50% އާއި 70% މީހުން ބައިގެންދަނީ އުފެދުމުގައި ހުންނަ އުނިކަމެއްގެ ސަބަބުންނެވެ. މާނައަކީ ބިހުގައި ނުވަތަ ދަރިފަނީގައި ހުންނަން ޖެހޭވަރަށްވުރެ ކްރޮމޮޒޯމް ގިނަވެ ނުވަތަ މަދުވުމުގެ ސަބަބުން ޠަބީޢީކޮށް ދަރިފުޅަށް ބޮޑުވެ ފުރިހަމަ ވުމުގެ ފުރުޞަތު ނުލިބޭތީއެވެ.\nމީގެއިތުރުން ބައިގެންދާ ސަބަބުތަކުގެ ތެރޭގައި ދަރިފުޅު ނުވަތަ މަސް ރަހިމުގައި ގަރުބަގަންނަން ޖެހޭތަނުގައި ގަރުބަ ނުގަތުމާއި ރަހިމުން ބޭރުގައި ގަރުބަގަތުން ފަދަ ކަންތައްތައް ހިމެނެއެވެ. އާއްމުގޮތެއްގައި އެންމެފަހރަކު ބައިގެންދިއުމުން ބައިގެންދިޔަ ސަބަބު ދެނެގަތުމަކީ ފަސޭހަކަމެއް ނޫނެވެ. އަދި ބައެއް ފަހަރު ދެތިން ފަހަރު ބައިގެންދާއިރުވެސް ސަބަބު ހޯދަން ދަތިވެދާނެއެވެ.\nކްރޮމޮޒޯމް އިތުރުވެ ނުވަތަ މަދުވުމުގެ ސަބަބުން ބައިގެންދާނަމަ އާއްމުގޮތެއްގައި ބައިގެންދާނީ މާބަނޑަށް ވަރަށް ކުރީކޮޅުގައެވެ. އާއްމުގޮތެއްގައި ފުރަތަމަ މަހުގެ ތެރޭގައެވެ. މިފަދަ ހާލަތުގައި ދަރިފުޅު ރަހިމުގައި ގަރުބަ ގަނެއެވެ. އަދި ދަރިފުޅު ބޮޑުވަންވެސް ފަށައެވެ. މަސްވެސް އުފެދެއެވެ. ނަމަވެސް ވަކިހިސާބަކުން ބޮޑުވުމަށް ނުވަތަ ފުރިހަމަވުމަށް ހުއްޓުން އަރައެވެ. ނުވަތަ ގަރުބަގަންނަ ގޮތަށް ބޮޑުބުވެ މަރުވެއެވެ. ދަރިފުޅު ބޮޑުވުން ހުއްޓުނު ކަމުގައި ވިޔަސް އަދި ދަރިފުޅު މަރުވިކަމުގައި ވިޔަސް ގަރުބަގަތުމާއި އެކު ރަހިމުން މާބަނޑު ދުވަސްވަރު އިތުރުވާ ހޯމޯންތައް އުފައްދައި ލޭގެތެރެއަށް ފޮނުވަން ފަށައެވެ. ވުމާއެކު ޓެސްޓު ކޮށްފިނަމަ ބަލިވެއިން ކަމަށް ދައްކާނެއެވެ. އަދި ބަލިވެއިންނަތާ ކުރީކޮޅު ފެންނަ މޭނުބައި ކުރުމާއި ހޮޑުލުން ފަދަ އަލާމާތްތައްވެސް ފެނުމަކީ އެކަށީގެންވާ ކަމެކެވެ. ނަމަވެސް ސްކޭން ކޮށްފިނަމަ ދަރިފުޅު ބޮޑުނުވާކަން ނުވަތަ މަރުވެފައިވާކަން އެނގޭނެއެވެ. އަދި ދަރިފުޅު މަރުވެފައިވަނީ ދަރިފުޅުގެ ހިތްވެސް އުފެދުމުގެ ކުރިންކަން އެނގޭނެއެވެ.\nދަރިފުޅުގެ ހިތް އުފެދުމާއެކު ހިނހިގާ މަންޒަރު ސްކޭނުން ސާފުކޮށް ފެންނާނެއެވެ. އެއީ ގާތްގަޑަކަށް މާބަނޑަށް6ހަފުތާގައެވެ. ނުވަތަ ބަލިވެއިންކަން އެނގޭތާ ދެހަފުތާއެއްގެ ތެރޭގައެވެ. އެއަށްފަހު ބައިގެން ދިއުމުގެ ފުރުޞަތު ކުޑަވެގެން ދާނެއެވެ.\nބައިގެންދިއުމުގެ ފުރުޞަތު ބޮޑީ ކޮންކަހަލަ ހާލަތްތަކެއްގައި؟\nބަލިވެއިންނަ ކޮންމެ އަންހެނަކުވެސް ބައިގެން ހިގައިދާނެއެވެ. ނަމަވެސް ބައެއް އަންހެނުންނަކީ ބައިގެން ދިއުމުގެ ފުރުޞަތު ބޮޑު މީހުންނެވެ. ތިރީގައި އެވަނީ ބައިގެން ދިއުމުގެ ފުރުޞަތު ބޮޑު ބައެއް ހާލަތްތަކެވެ.\nއުމުރު: މައިމީހާގެ އުމުރުން ދުވަސްވި ވަރަކަށް ބައިގެން ދިއުމުގެ ފުރުޞަތު ބޮޑުވާނެއެވެ. އެއީ ދުވަސްވާވަރަކަށް ބިހުގައި ހުންނަ ކްރޮމޮޒޯމްތަކަށް ބަދަލު އަންނަގޮތް ދިމާވާތީއެވެ. ވުމާއެކު 40 އަހަރުގެ މާބަނޑު މީހަކު ބައިގެންދިއުމުގެ ފުރުޞަތު 20 އަހަރުގެ މާބަނޑުމީހަކު ބައިގެންދިއުމުގެ ފުރުޞަތަށްވުރެ ދެގުނަ އިތުރެވެ.\n- ކުރިންފަހަރަކު ބައިގެން ދިއުން: ކުރިން ދެފަހަރު ނުވަތަ އެއަށްވުރެ ގިނަފަހރު ބައިގެންގޮސްފައިވާ އަންހެނުން ބައިގެންދިއުމުގެ ފުރުޞަތު އެހެން އަންހެނުންނަށް ވުރެ ބޮޑެވެ.\n- ބައެއްކަހަލަ ދާއިމީ ނުވަތަ ގިނަދުވަހަށް ދެމިގެންދާ ބައްޔެއްޖެހިފައި ހުރުން : ރަނގަޅަށް ކޮންޓުރޯލު ކުރެވިފައި ނުވާ ހަކުރު ބައްޔާއި ލޭގަޑުކުރުމުގެ ނިޒާމަށް ޖެހޭ ބައެއް ބައްޔާއި އަމިއްލަ ދިފާއީ ނިޒާމަށް ހަމަލަދޭ ބައެއް ބަލިތަކާއި އޯވަރީގައި ފެންބަޑި އުފެދުމަކީ ބައިގެން ދިއުމުގެ ފުރުޞަތު އިތުރުވާ ސަބަބު ނުވަތަ ބަލިތަކެކެވެ.\n- ރަހިމުގައި ނުވަތަ ރަހިމުގެ ކަރުގައި މައްސަލއެއް ހުރުން : ރަހިމުގެ ބައެއް ބަލިތަކާއި ރަހިމުގެ ކަރު މާބޮޑަށް ކުރުވުން ނުވަތަ ބަލިކަށި ވުމަކީ ބައިގެންދިއުމުގެ ފުރުޞަތު އިތުރުވާ ކަމެކެވެ.\n- ދަރިއަކަށް އުފެދުމގައި ބައްޔެއް ޖެހިފައި ހުރުން ނުވަތަ ވިރާސީ ބައްޔެއް ޖެހިފައި ހުރުން : ކުރިން ލިބިފައިވާ ދަރިއަކަށް އެއްވެސް ޒާތެއްގެ އުފެދުމުގެ ބައްޔެއް ނުވަތަ ވާރުތަވާ ބެއްޔެއް ނުވަތަ ވިރާސީ ބައްޔެއް ޖެހިފައި ހުރުމަކީ ބައިގެން ދިއުމުގެ ފުރުޞަތު އިތުރުވާ ކަމެކެވެ.\n- ބައެއް ބެޚުޓީރިއާގެ ސަބަބުން ޖެހާ ބައެއް ބަލިތައް ޖެހުން : ދިރާސާތަކުން ދައްކާ ގޮތުގައި ލިސްޓޭރިޔާ، ކޯފުއްޕި، ހިމަބިހި، ވިލާތު ހިމަބިހި، ސައިޓޯމެގާލޯވައިރަސް، ޕަރވޯވައިރަސް، ގޮނޯރިއާ، އެއިޑުސް އަދި މިޒާތުގެ ބައެއް އެހެން ބަލިތަކުގެ ސަބަބުން ބައިގެންދިއުމުގެ ފުރުޞަތު އިތުރުވެއެވެ.\n- ދުންފަތުގެ އިސްތިއުމާލު ކުރުން، މަސްތުވާތަކެތި ބޭނުން ކުރުން އަދި ތަފާތު ބޭސްތައް ބޭނުން ކުރުން : މާބަނޑު ދުވަސްވަރު ދުންފަތުގެ އިސްތިއުމާލު ކުރުމާއި މަސްތުވާތަކެތި ބޭނުން ކުރުމާއި އަދި ކޮކެއިން ފަދަ ބައެއް ބޭސްތައް ބޭނުން ކުރުމަކީ ބައިގެން ދިއުމުގެ ފުރުޞަތު އިތުރުވާ ކަމެކެވެ. އަދި ދިރާސާތަކުން ދައްކާގޮތުގައި ގިނައިން ކޮފީ ބުއިމަކީވެސް ބައިގެންދިއުމުގެ ފުރުޞަތު އިތުރުވާ ކަމެކެވެ.\n- ބައެއްވައްތަރުގެ ބޭސް ބޭނުން ކުރުން : ބައެއް ބަލިތަކަށް ބޭނުން ކުރާ ބައެއް ބޭސްތަކަކީ ބައިގެންދިއުމުގެ ފުރުޞަތު އިތުރުކުރާ ކަމެކެވެ. ވުމާއެކު މާބަނޑު ދުވަސްވަރު އެއްވެސް ބޭހެއް ބޭނުން ކުރަންވާނީ ޑޮކުޓަރެއްގެ ހުއްދަ ލިބިގެން ރައްކާތެރި ބޭހެއްކަން ޔަގީންވުމަށްފަހުގައެވެ.\n- ފިރިމީހާއާއި ގުޅުން ހުރި ބައެއް ސަބަބުތައް: ދިރާސާތަކުން ދައްކާ ގޮތުގައި ބައިގެންދާ ބައެއް ސަބަބުތަކަކީ ފިރިމީހާއާއި ގުޅުން ހުރި ސަބަބު ތަކެކެވެ. މިގޮތުން ފިރިމީހާ އުމުރުން ދޮށިވުމަކީ ބައިގެން ދިއުމުގެ ފުރުޞަތު އިތުރުވާ ކަމެކެވެ. އަދިވެސް ޖއްވުގެ ބައެއް ވިހަތަކުންނާއި އަދިވެސް ބައެއް އެހެނިހެން ކަންތަކުގެ ސަބަބުން ދަރިފަންޏަށް ގެއްލުން ލިބެއެވެ. މިގޮތަށް ދަރިފަންޏަށް ގެއްލުން ލިބުނަސް ބައެއްފަހަރު ބަލިވެއިނުމުގެ ފުރުޞަތު އޮވެއެވެ. އެހެނަސް މިފަދަ ހާލަތުގައި ބައިގެން ދިއުމުގެ ފުރުޞަތު އިތުރުވެގެން ދެއެވެ.\nބައިގެންދިއުމުގެ ކުރިން ފެނިދާނެ އަލާމާތްތަކަކީ ކޮބާ؟\nކުރިމަތިފަރާތުން ލޭފެއިބުން ނުވަތަ ލޭތިކިޖެހުން އެއީ ބައިގެންދިއުމުގައި އާއްމުގޮތެއްގައި އެންމެފުރަތަމަ ފެންނަ އަލާމާތެވެ. ނަމަވެސް ކުރިމަތިފަރާތުން ލޭފައިބާ ކޮންމެ ފަހަރަކު ނުވަތަ ކޮންމެ މީހަކު ބައިގެންނެއް ނުދާނެއެވެ. އާއްމުގޮތެއްގައި ބަލިވެއިންނަ ކޮންމެ4މީހުންގެ ތެރެއިން އެކަކުގެ ކުރިމަތީފަރާތުން ބަލިވެއިންނަތާ ކުރީކޮޅު ލޭފައިބައެވެ. އަދި މިހެން ލޭފައިބާ ކޮންމެ ދެމީހުންގެ ތެރެއިން އެކަކު ބައިގެން ނުގޮސް މާބަނޑު ފުރިހަމަ ކުރެއެވެ. ވުމާއެކު ކުރިމަތި ފަރާތުން އަދި ލޭފެއިބި ކަމުގައިވިޔަސް ބައިގެން ނުގޮސް މާބަނޑު ފުރިހަމަ ކޮށްދާނެއެވެ. އެހެނަސް ކުރިމަތިފަރާތުން ލޭފައިބާނަމަ ލަސްނުކޮށް ޑޮކުޓަރަށް ދައްކަން ޖެހޭނެއެވެ.\nބައިގެން ދިއުމުގެ ކުރިން ދެން އެންމެ ގިނައިން ފެންނަ އެއް އަލާމާތަކީ ބަނޑުގައި ރިއްސުމެވެ. ނަމަވެސް ގިނަފަހަރު މިގޮތަށް ބަނޑުގައި ރިއްސަން ފަށަނީ ކުރިމަތިފަރާތުން މަދުން ނަމަވެސް ލޭފެއިބުމަށް ފަހުގައެވެ. މިގޮތަށް ބަނޑުގައި ރިއްސާއިރު ތަދު އިހުސާސް ކުރެވޭނީ އާއްމުގޮތެއްގައި ތޫނު އެއްޗަކުން ޒަހަމް ވީމައިވާކަހަލަ ގޮތަކަށެވެ. ނުވަތަ ދަށްބަނޑަށާއި ބުރިކަށީފަރާތުން އުނަގަޑަށް ބާރުވާކަހަލަ ގޮތަކަށެވެ. ކުރިމަތިފަރާތުން ލޭފެއިބުމާއި އެކު ބަނޑުގައި ރިއްސާނަމަ މާބަނޑު ފުރިހަމަ ކުރުމުގެ ފުރުޞަތު ވަރަށް ކުޑަވާނެއެވެ.\nކުރިމަތިފަރާތުން ލޭފެއިބުމަކީ ހަމައެކަނި ބައިގެން ދިއުމުގެ އަލާމާތެއް ނޫނެވެ. ރަހިމުން ބޭރުގައި ގަރުބަ ގަތުމުން އަދި ކޯނިމާބަނޑަށް (Molar Pregnancy) ބަލިވެއިނުމުންވެސް ކުރިމަތި ފަރާތުން ލޭ ފެއިބުމަކީ އެކަށީގެންވާ ކަމެކެވެ. ވުމާއެކު ކުރިމަތިފަރާތުން ލޭފައިބާނަމަ ލަސްނުކޮށް ޑޮކުޓަރަށް ދައްކައިގެން ފަރުވާ ކުރާށެވެ. އަދި މައިމީހާގެ ލެޔަކީ އާރު އެޗު ނެގެޓިވު ލޭކަމުގައިވާނަމަ ލޭފައިބަން ފަށާތާ ދެތިން ދުވަހުގެ ތެރޭގައި އާރުއެޗު އިމިއުން ގުލޮބިއުލިން ޑޯޒެއްވެސް ނަގަން ޖެހޭނެއެވެ. ނަމަވެސް ފިރިމީހާގެ ލެޔަކީވެސް އަރުއެޗު ނެގެޓިވު ލޭކަމުގައިވާނަމަ މިދޯޒު ނަގާކަށް ނުޖެހޭނެއެވެ.\nބައެއްފަހަރު ބައިގެންދިޔަކަން އެނގެނީ ކޮންމެމަހަކު ޑޮކުޓަރަށް ދައްކާދެއްކުމުގައި ޑޮކުޓަރު ބަލާއިރު ރަހިމު ބޮޑުވާންޖެހޭވަރަށް ބޮޑުނުވާކަން ޑޮކުޓަރަށް ފާހަގަ ކުރެވުމުން ނުވަތަ ސްކޭން ކުރާއިރު ދަރިފުޅުގެ ހިތްނުހިގާކަން ފާހަގަ ކުރެވުމުންނެވެ. ބައެއްފަހަރު ކުރިމަތިފަރާތުން ލޭފައިބަން ފެށުމުގެ ކުރިން އަދި ބަނޑުގައި ރިއްސަން ފެށުމުގެ ކުރިން ދަރިފުޅުބޮޑުވެ ފުރިހަމަވުން ހުއްޓިދެއެވެ.\nބައިގެންދާނެކަމަށް ލަފާކުރެވިއްޖެނަމަ ކަންތައްކުރާނީ ކިހިނެއް؟\nވަގުތުން ހޮސްޕިޓަލަށްގޮސް ޑޮކުޓަރަށް ދައްކާށެވެ. ވުމާއެކު ބަލިވެއިނުމަށްފަހު ކުރިމަތިފަރާތުން ލޭއައުން ނުވަތަ ބަނޑުގައި ރިއްސުން ފަދަ ކަމެއް ދިމާވެއްޖެނަމަ ޑޮކުޓަރަށް ދެއްކުން ލަސް ނުކުރާށެވެ. ޑޮކުޓަރަށް ދެއްކުމުން ރަހިމާއި ރަހިމުގެކަރު ޗެކުކުރާނެއެވެ. އަދި ލޭގައި ހިއުމަން ކޮރިއޮނިކު ގޮނާޑޯޓްރޮޕިން ހޯމޯން ހުރިވަރު ބެލުމަށްޓަކައި ލޭޓެސްޓު ކުރުމަކީވެސް އެކަށީގެންވާ ކަމެކެވެ. އަދި މިހޯމޯން އިތުރުވަމުން ދާންޖެހޭވަރަށް އިތުރުވޭތޯވެސް ބަލާނެއެވެ. އަދި ދެތިން ދުވަސް ފަހުން އަލުން މިޓެސްޓު ކުރުމަކީވެސް އެކަށިގެންވާ ކަމެކެވެ. އެއީ ބައިގެން ދިޔަނަމަ ނުވަތަ ދަރިފުޅު މަރުވިނަމަ މިހޯމޯން ހުންނަވަރު ދުވަހުން ދުވަހަށް ދާނީ މަދުވަމުންނެވެ. އަދި ދަރިފުޅު ސަލާމަތުން އޮތްނަމަ މިހޯމޯންދާނީ ދުވަހުން ދުވަހަށް އިތުރުވަމުންނެވެ.\nލޭފައިބަނީ ރަހިމުންބޭރުގައި ގަރުބަގަތުމުގެ ސަބަބުން ކަމުގައި ޝައްކު ކުރެވިއްޖެނަމަ ސްކޭން ކުރަން ޖެހޭނެއެވެ. އަދި އެއްވެސް މައްސަލައެއް ހުރިކަން ފާހަގަ ނުކުރެވުނުނަމަވެސް ލޭ ފައިބަމުންދާނަމަ7ހަފުތާފަހުން އަލުން ސްކޭން ކުރަން ޖެހޭނެއެވެ.\nމިހާރު ސްކޭން ކުރާއިރު ދަރިފުޅާއި ދަރިފުޅުގެ ހިތުގެ ހިގުން ފެންނަކަމުގައިވާނަމަ ބައިގެން ދިއުމުގެ ފުރުޞަތު ވަރަށް ބޮޑަށް ކުޑަވާނެއެވެ. ނަމަވެސް ފަހުންވެސް ކުރިމަތިފަރާތުން ލޭފައިބާނަމަ އަލުން ސްކޭން ކުރަން ޖެހޭނެއެވެ. ސްކޭންކުރާއިރު ދަރިފުޅު ފެނުނުކަމުގައި ވިޔަސް ދަރިފުޅުގެ ހިތުގެ ހިގުން ނުފެންނަ ނަމަ އޭގެމާނައަކީ ދަރިފުޅު ދިރިއެއް ނުއޮންނާނެއެވެ.\nސްކޭންކުރާއިރު ދަރިފުޅާއި ދަރިފުޅުގެ އޮންނަ ދުލި މާކުޑަނަމަ އޭގެމާނައަކީ އަދި މާބަނޑަށް ހީކުރާވަރަކަށް ދުވަހެއް ނުވެއެވެ. އަދި ދަރިފުޅުގެ ބޮޑުކުޑަމިނަށް ބަލައި2ހަފުތާ ނުވަތަ3ހަފުތާފަހުން އަލުން ސްކޭން ކުރަން ޖެހޭނެއެވެ.\nމާބަނޑަށް3މަސްވުމަށް ފަހު ލޭފައިބާތީ ސްކޭން ކުރާއިރު ރަހިމުގެ ކަރު ކުރުވެފައި ނުވަތަ ހުޅުވިފައި ހުރެއްޖެނަމަ ރަހިމުގެ ކަރުގެ ދޮރު ހިމަކުރުމަށްޓަކައި ދޮރުގެ ވަށައިގެން ކުޑަކޮށް ފަހައިލުމަކީ ކުރަން ޖެހިދާނެ ކަމެކެވެ. އެއީ ދަރިފުޅު ބައިގެންދިޔަ ނުދިނުމަށްޓަކައެވެ. ނުވަތަ ދުވަސްނުފުރައި ވިހެޔަނުދިނުމަށްޓަކައެވެ.\nބަލިގެން ހިގައިދާނެކަމަށް ޑޮކުޓަރަށް ޝައްކު ކުރެވިއްޖެނަމަ އެނދުގައި އަރާމުކުރުމަށް ޑޮކުޓަރު އިރުޝާދު ދިނުމަކީ އެކަށީގެންވާކަމެކެވެ. އެއީ މިކަމުން ބައިގެންދިއުމުގެ ފުރުޞަތު ކެޑަވާނެ ކަމުގެ އުއްމީދުގައެވެ. ނަމަވެސް މިއީ ބައިގެންދިއުން ހުއްޓުވާފަދަ ޔަގީންކަމެއް އޮތް ވަސީލަތެއް ނޫނެވެ. އަދި ޖިންސީގުޅުން ހިންގުން މަނާކުރުމަކީވެސް އެކަށީގެންވާ ކަމެކެވެ. ޖިންސީގުޅުން ހިންގުމަކީ ބައިގެންދާކަމެއް ނޫނެވެ. ނަމަވެސް ކުރިމަތިފަރާތުން ލޭފެއިބުމާއި ނުވަތަ ބަނޑުގައި ރިއްސުންފަދަ ކަމެއް ދިމާވާނަމަ ރަނގަޅީ ޖިންސީގުޅުން ހިންގުމާއި ދުރުވުމެވެ.\nބައިގެންދިއުމުގެ ކުރިން މަދުހަފުތާތަކެއް ވަންދެން ލުއިލުއިކޮށް ލޭފެއިބުމަކީ އެކަށީގެންވާކަމެކެވެ. ނަމަވެސް ބައިގެންދާނަމަ ގިނަފަހަރު ލޭފެއިބުން ދުވަހުން ދުވަހަށް ދާނީ ގޯސްވަމުންނެވެ. އަދި ލެޔާއިއެކު ގަޑުލެޔާއި ދަރިފުޅުގެ ބައިތަކާއި މަހުގެ ބައިތަށްވެސް ފެއިބުމަކީ އެކަށީގެންވާ ކަމެކެވެ. ދަރިފުޅުގެ ބައިތަކައި މަހުގެ ބައިތަށް ހުންނާނީ އަޅިކުލަޔަކަށެވެ. އަދި މިއާއި އެކު ގަޑުލޭވެސް ފައިބާނެއެވެ.\nބަނޑަށް ދަރިފުޅު މަރުވެއްޖެނަމަ ކަންތައް ކުރާނީ ކިހިނެއް؟\nމިފަދަ ހާލަތުގައި ކަންތައް ކުރެވިދާނެ ތަފާތުގޮތްތައް ހުރެއެވެ. މައިމީހާގެ ސިއްހަތު ރަނގަޅުނަމަ މަރުވެފައިވާ ދަރިފުޅު އަމިއްލައަށް ފައިބަން ދޫކޮށްލެވިދާނެއެވެ. އަމިއްލައަށް ފައިބާން ދޫކޮށްލުމުން އާއްމުގޮތެއްގައި ބަނޑަށް ދަރިފުޅު މަރުވާތާ ހަފުތާއެއްގެ ތެރޭގައި ދަރިފުޅު ފައިބާނެއެވެ. ނުވަތަ އެހެން ވަސީލަތެއް ބޭނުން ކުރުމުގެ ކުރިން ވަކިވަރަކަށް ވަގުތު ދެވިދާނެއެވެ. މިގޮތުން ދޭވަގުތުގެ ތެރޭގައި ދަރިފުޅު ފެއިބުމަކީ އެކަށީގެންވާ ކަމެކެވެ.\nއަދި އަވަހަށް ދަރިފުޅު ވިއްސަން ބޭނުންނަމަ ބޭސްވެސް ދެވިދާނެއެވެ. ނަމަވެސް ބޭސްދީގެން ވިއްސާނަމަ ބައެއް އަރިމަތީ އަލާމާތްތައް ފެނުމަކީ ވެދާނެ ކަމެކެވެ. މިގޮތުން މޭނުބައި ކުރުމާއި ހޮޑުލެވުމާއި އަދި ބޭރަށް ހިންގުމަކީވެސް ވެދާނެ ކަމެކެވެ. އަދި އޮޕަރޭޝަން ކުރަން ޖެހުމަކީވެސް ވެދާނެކަމެކެވެ.\nބަނޑަށް ދަރިފުޅު މަރުވުމަށްފަހު ގިނައިރު ދަރިފުޅު އޮތުމަކީ ނަފުސާނީގޮތުން ނުވަތަ ޖިސްމާނީ ގޮތުން އިތުރު އުދަގުލެއްވާކަމެއްނަމަ ޑީއެންސީ ހަދައިގެން ބަނޑު ދޮވެލެވިދާނެއެވެ. އާއްމުގޮތެއްގައި ދަރިފުޅު މަރުވުމަށްފަހު ބަނޑުގައި ގިނައިރު ބޭއްވުމަކީ ރަނގަޅު ކަމެއްނޫނެވެ. އެއީ މިފަދަ ހާލަތުގައި ލޭމަނާނުވުމުގެ ބައްޔާއި ލޭކުނިވުމުގެ ބަލި ޖެހުމަކީ ވަރަށް ގާތްކަމެކެވެ. ވުމާއެކު ރަނގަޅީ ދަރިފުޅު މަރުވަފައިވާކަން އެނގުމުން ލަސްނުކޮށް ދަރިފުޅު ބަނޑުން ބޭރުކުރުމެވެ. މިއިން ކޮއްމެ ހާލަތެއްގައި ނަމަވެސް ދަރިފުޅުގެ މަސްކޮޅެއް ޓެސްޓު ކުރުމަކީ ވަރަށް ބޭނުންތެރި ކަމެކެވެ. އެއީ ބައިގެންދިޔަ ސަބަބު ނުވަތަ ދަރިފުޅު މަރުވި ސަބަބު ހޯދުމަށްޓަކައެވެ. ވަރަށް ގިނަފަހަރު މިގޮތަށް ދަރިފުޅު މަރުވަނީ ނުވަތަ ބައިގެންދަނީ އުފެދުމުގައި ހުންނަ ބައްޔެއްގެ ސަބަބުން ނުވަތަ ވިރާސީ ބައްޔެއްގެ ސަބަބުންނެވެ.\nބަނޑު ދޮންނަނީ ކިހިނެއް؟\nމިއީ ވަރަށް ފަސޭހަ ކަމެކެކެވެ. ވަރަށް މަދުފަހަރަކު ނޫނީ ބަނޑު ދޮވުމަށްޓަކައި 24 ގަޑިއިރަށްވުރެ ގިނައިރު މަޑުކުރާކަށް ނުޖެހޭނެއެވެ. އެހެނިހެން އޮޕަރޭޝަންތަކަށް ތައްޔާރުވާފަދައިން ބަނޑުދޮންނައިރުވެސް މަދުވެގެން 8 ގަޑިއިރު ކުރިން ކެއިންބުއިން ހުއްޓާލަން ޖެހޭނެއެވެ. އަދި ބަނޑުދޮވުމުގެ ކުރިން ބަނޑު ހުންނާންވާނީ އެއްކޮށް ހުސްކޮށެވެ.\nބަނޑުދޮންނައިރު ދޮންނަނީ ކުރިމަތިފަރާތުން ރަހިމަށް އެއްޗެއް ލައްވައިގެންނެވެ. މިއިން ރަހިމުގެ އެތެރޭގައި ހުންނަ އެއްޗެތި ދަމައިގަނެއެވެ. އަދި މިގޮތަށް ރަހިމުގެ އެތެރޭގައި ހުންނަ އެއްޗެތި ދޮވެ ސާފުކުރާއިރު ސާފުކޮށްފައި ހުންނަ ނުވަތަ ސްޓްރެލައިޒު ކޮށްފައި ހުންނަ ހާއްސަ ފެނުން އެތެރެ ދޮންނަމުން ދާނެއެވެ. އަދި މިގޮތަށް ދޮންނައިރި ރަހިމުގެ ކަރު އެކަށީގެންވާވަރަށް ވުރެ ހިމަ ނަމަ އެއްޗެއް ކޮއްޕައިގެން ފުޅާކުރާނެއެވެ. މިހުރިހާ ކަމަކަށް ގާތްގަޑަކަށް ނަގާނި 15 ނުވަތަ ވިއްސަކަށް މިނެޓެވެ. ބަނޑުދޮވުމަށްފަހު މައިމީހާގެ ލެޔަކީ ރީސަސް ނެގެޓިވު ލޭ ކަމުގައިވާނަމަ ރީސަސް އިމިއުން ގްލޮބިއުލިން ޑޯޒެއް ނަގަން ޖެހޭނެއެވެ. ނަމަވެސް ފިރިމީހާގެ ލެޔަކީވެސް އާރުއެޗު ނެގެޓިވު ލޭކަމުގައިވާނަމަ މިޑޯޒު ނަގާކަށް ނުޖެހޭނެއެވެ.\nބައިގެންދިއުމަށްފަހު އަންނަ ބަދަލުތަކަކީ ކޮބާ؟\nބައިގެންދިއުމަށްފަހު މައްސަރުކަންތައް ދިމާވުމުން ވާކަހަލަ ތަދެއް ދުވަސްކޮޅެއް ވަންދެން ވުމަކީ އެކަށީގެންވާ ކަމެކެވެ. އަދި ހަފުތާއެއް ދެހަފުތާއެއްވަންދެން ކުރިމަތިފަރާތުން ކޮއްމެވެސްވަރަކަށް ލޭފެއިބުމަކީވެސް އެކަށީގެންވާ ކަމެކެވެ. މިދުވަސްކޮޅު ތަދު ކެޑުވުމަށްތަކައި ބުރޫފަން ނުވަތަ އެސިޓަމިނޮފެން ފަދަ ބޭހެއް ބޭނުން ކުރުން ރަނގަޅުވާނެއެވެ. އަދި މިދުވަސްކޮޅު ޖިންސީގުޅުން ހިންގުމާއި، މޫދަށް އެރުމާއި، ކުރިމަތިފަރާތުގައި ބޭނުން ކުރާއެއްވެސް ބޭހެއް ޑޮކުޓަރުގެ ލަފަޔާއި ނުލައި ބޭނުންކުރުމުން ދުރުވާން ޖެހޭނެއެވެ. މިއިން އެއްވެސް ކަމެއް ކުރަން ޖެހޭނީ ކުރިމަތިފަރާތުން ލޭފެއިބުން މުޅިން ހުއްޓުމުންނެވެ.\nމާގިނައިން ލޭފައިބާނާމަ ނުވަތަ ހުންއައުމާއި ކުރިމަތިފަރާތުން ފައިބާ އެއްޗެތިން ނުބައިވަސް ދުވުމާއި މާބޮޑަށް ރިއްސައި ތަދުވާނަމަ ލަސްނުކޮށް ޑޮކުޓަރަށް ދައްކާށެވެ. އަދި އަވަސް ފަރުވާ ހޯދާށެވެ. މާގިނައިން ލޭއައިސް ބަލިކަން އިހުސާސް ކުރެހި، ބޯއަބުރައި މޫނުމައްޗަށް އަދިރި އެޅުން ފަދަ ކަމެއް ދިމާވާނަމަ އަބުރައިގެން ދިއުމާއި ހޭނެތުމަކީ އަދި ޝޮކެއް ޖެހުމަކީ ވެދާނެކަމެކެވެ. މިފަދަ ހާލަތުގައި ވަގުތުން ލަސްނުކޮށް އަވަހަށް ޑޮކުޓަރަށް ދާށެވެ. އަދި ވަގުތުން ކުއްލިފަރުވާ ހޯދާށެވެ.\nއެއްފަހަރު ބައިގެންގޮސްފިނަމަ ބައިގެންދިއުމުގެ ފުރުޞަތު ބޮޑުވާނެތަ؟\nނޫނެކެވެ. އެހެނަސް މިފަދަ މީހުން ދެވަނަފަހަރަށް ބައިގެން ދިއުމަކީވެސް ވެދާނެ ކަމެކެވެ. އާއްމުގޮތެއްގައި އެންމެފަހަރަކު ބަލިވެއިންނަތާ ކުރީކޮޅު ބައިގެން ދިޔަ ކަމުގައިވިޔަސް އެއީ ދެމަފިރިންގެ މައްސަލައެއް ހުރެގެން ދިމާވިކަމަކަށް ނުވުމަކީ އެކަށީގެންވާ ކަމެކެވެ.\nނަމަވެސް އެއްފަހަރަށް ވުރެ ގިނަފަހަރު ޖެހިޖެހިގެން ބައިގެން ގޮސްފިނަމަ ލޭގެ ބައެއް ޓެސްޓުތަކާއި ޖެނެޓިކު ބައެއް ޓެސްޓު ހަދަން ޑޮކުޓަރު ލަފާދިނުމަކީ އެކަށިގެންވާ ކަމެކެވެ. ހާއްސަކޮށް މައިމީހާގެ އުމުރުން 35 އަހަރު ވެފައިވާނަމައެވެ. އަދި ބައެއްކަހަލަ ބަލިތަކުންކުރެ ބައްޔެއް ޖެހިފައިވާނަމަވެސް މިފަދަ ޓެސްޓުތަކެއް ހަދަން ލަފާދިނުމަކީ އެކަށީގެންވާ ކަމެކެވެ. އަދި ބައިގެން ދިޔައީ ނުވަތަ ދުވަސް ނުފުރައި ވިހެއީ ރަހިމުގެ ކަރުގެ ބަލިކަށި ކަމުންނަމަ އެންމެފަހަރަކު މިގޮތަށް ދިމާވިޔަސް ދެން ބަލިވެއިނުމުން ހާއްސަ ފަރުވާ ހޯދަން ޖެހޭނެއެވެ.\nބައިގެންދިއުމަށްފަހު ބަލިވެއިންނަން ރަނގަޅީ ކިހާ ދުވަހެއްފަހުން؟\nއާއްމުގޮތެއްގައި ބައިގެން ދިއުމަށްފަހު މައްސަރުކަންތައް ގަވައިދުން ދިމާވާން ފަށަނި4ހަފުތާ ނުވަތަ6ހަފުތާ ފަހުންނެވެ. ބައެއް ޑޮކުޓަރުން ވިދާޅުވާގޮތުގައި މިމުއްދަތަށްފަހު ބަލިވެއިނުމަކީ މައްސަލައެއް ނޫނެވެ. ނަމަވެސް އަނެއްބައި ޑޮކުޓަރުން ވިދާޅުވަނީ މަދުވެގެން2ފަހަރު މައްސަރު ކަންތައް ދިމާނުވަނީސް ބަލިވެއިނުން ރަނގަޅެއް ނޫނެވެ. އެއީ މިމުއްދަތުގެ ތެރޭގައި ޖިސްމާނީގޮތުންނާއި ނަފުސާނީ ގޮތުން މައިމީހާ ބަލިވެއިނުމަށް ތައްޔާރު ވާނެއެވެ. ވުމާއެކު މިދުވަސްވަރު ދޭތެރެ ދުރުކުރާ ވަސީލަތެއް ބޭނުންކުރުމަކީ ރަނގަޅުކަމެކެވެ. އެއީ ބައިގެން ދިއުމަށްފަހު ދެހަފުތާގެ ތެރޭގައި އޯވަރީން ބިސްބޭރުކުރަން ފެށުމަކީ އެކަށިގެންވާ ކަމަކަށްވާތީއެވެ.


ބީއެމްއެލް ކޮމިއުނިޓީ ފަންޑުން ކެލާ ސްކޫލުގައި ޕާކެއް ހަދައިފި\nބީއެމްއެލް އިން ބުނީ ކެލާގެ އައިޑިއާސް ޖަމްއިއްޔާ އިން ބޭންކުގެ އެހީތެރިކަމާއެކު ނިންމި މި މައިޒާނާށް އެ ޖަމިއްޔާއިން ދީފައިވާ ނަމަކީ ‘ކެލާ ސްކޫލް ފިނި ޕާކް’ އެވެ\nބީއެމްއެލްގެ މެނޭޖަރ ޕަބްލިކް ރިލޭޝަންސް މުހައްމަދު ސައީދު ވިދާޅުވީ، ކޮމިއުނިޓީ ފަންޑުގެ ދަށުން ރާއްޖޭގެ އެކި ކަންކޮޅުތަކުގައި ޕްރޮޖެކްޓް ހިންގުމަށް ބޭންކުން މިދަނީ އެހީތެރިވަމުން ކަމަށެވެ. އައިޑިއާސް ޖަމިއްޔާއިން ކެލާގައި ނިންމި ޕްރޮޖެކްޓަކީ ރަށުގެ ސްކޫލްގައި ކިޔަވަމުންދާ ދަރިވަރުންނަށާއި ބެލެނިވެރިންނަށް ވެސް ފަސޭހަތަކެއް ހޯދައިދެވުނު އަދި ތިމާވެށްޓާ ރަށްޓެހި ޕްރެޖެކްޓެއް ކަމަށް ސައީދު ވިދާޅުވިއެވެ. އަދި އެއީ ކެލާގެ ރައްޔިތުން ބަލައިގަންނާނެ ޕްރޮޖެކްޓަކަށް ވެގެން ދާނެ ކަމަށް އުންމީދު ކުރައްވާ ކަމަށް ސައީދު ވިދާޅުވިއެވެ.\nއައިޑިއާސް ޖަމިއްޔާގެ އޮފިޝަލަކު ވިދާޅުވީ، ބައިސްކަލްގައި ކުދިން ސްކޫލަށް ގޮވައިގެންދާ ބެލެނިވެރިން ވެސް އަދި ސްކޫލް ދަރިވަރުން ވެސް ސްކޫލަށް ވަނުމުގެ ކުރިން ތިބެން ޖެހެނީ ކޮޅަށް ކަމަށާއި ބައެއް ފަހަރު އަވީގައި ތިބެން ޖެހޭ ކަމަށެވެ. މީގެ އިތުރުން ބައިސްކަލް ޕާކް ކުރުމަށް ވަކި ސަރަހައްދެއް ނެތުމުން އެކި ދިމަދިމާލުގައި ބައިސްކަލް ޕާކްކޮށްފައި ބަހައްޓަން ޖެހޭ ކަމަށް ވެސް އޭނާ ވިދާޅުވިއެވެ. އަދި އެ ޕްރޮޖެކްޓް ހިންގުމަށް އެހީވެދިން އެންމެހާ ފަރާތްތަކަށާއި ބީއެމްއެލަށް އެ ޖަމިއްޔާގެ ފަރާތުން ވަނީ ޝުކުރު އަދާކޮށްފައެވެ.\n“މި ޕްރޮޖެކްޓަށް ރަށުގެ ރައްޔިތުންނާއި ޖަމިއްޔާގެ ގިނަ މެންބަރުންގެ އެހީތެރިކަން ލިބިގެން ދިޔަ. މި ފުރުސަތުގައި ބީއެމްއެލްއަށާއި އެހޭތެރިވެދިން އެންމެހާ ފަރާތްތަކަށް ޝުކުރު އަދާކުރަން. މަސައްކަތް އެއްކޮށް ނިންމާލެވި، އައިޑިއާސްގެ ފަރާތުން ރައްޔިތުންނަށް މިވަރުގެ ހިދުމަތެއް ކޮށްދެވުނީތީ ވަރަށް އުފާކުރަން.” އައިޑިއާސްގެ އޮފިޝަލަކު\nއަހަރެންގެ ބޭންކް ކޮމިއުނިޓީ ފަންޑަށް ހުށަހަޅާ ޕްރޮޕޯސަލްތަކަކީ ހިލޭ ސާބަހަށް ކުރާ މަސައްކަތްތަކަށާއި، ތަޢުލީމާއި، ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހެޅޭ ޕްރޮޕޯސަލްތަކެކެވެ. ކޮމިއުނިޓީ ފަންޑަށް ޕްރޮޕޯސަލް ހުށަހެޅުމުގެ ފުރުސަތު މި މަހުގެ9ވަނަ ދުވަހާ ހަމައަށް ވަނީ ހުޅުވާލެވިފައި ކަމަށް ބީއެމްއެލުން ބުނެއެވެ. މި ފިޔަވަހީގެ ދަށުން5ޕްރޮޕޯސަލް ހޮވައި، ކޮންމެ ޕްރޮޕޯސަލް އެއްގައި ހިމެނޭ ހަރަކާތް ހިންގުމަށްޓަކައި 50,000 ރުފިޔާ ދިނުމަށްވަނީ ހަމަޖެހިފައި ކަމަށް ވެސް ބީއެމްއެލުން ބުނެއެވެ.


ސަލަފުންގެ ވާހަކަ: އަވައްޓެރިންނަށް ހެޔޮ ހަދީޘް ޢިލްމުވެރިޔާ – DhiSalafiyyah\nސަލަފުންގެ ވާހަކަ: އަވައްޓެރިންނަށް ހެޔޮ ހަދީޘް ޢިލްމުވެރިޔާ\n31/12/2012 އަދަބާއި އަޚްލާޤު, އިބުރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދު\nއަބޫ ޙަމްޒާ އައްސުއްކަރީ ރަޙިމަހުﷲއަކީ އެކަލޭގެފާނުގެ އަވައްޓެރިންނަށް ވަރަށް ހެޔޮކޮތް ހިތާ ބޭކަލެކެވެ. އެކަލޭގެފާނުގެ ސިޔަރަތުގައި އެކަލޭގެފާނު ބަޔާންކޮށްދެއްވުމަށްޓަކައި އިމާމު ޙާފިޡު ޛަހަބީ ރަޙިމަހުﷲ ވިދާޅުވަނީ “އެކަލޭގެފާނަކީ މީސްތަކުންނަށް އަޅާލާ ޢިލްމުވެރިޔެއް ކަމުގައެވެ. އެކަލޭގެފާނުގެ އަރިހަށް ޙަދީޘް ކިޔަވަން އައިސް ތިބޭ ކުދިންގެ ތެރެއިން ކުއްޖަކު ބަލިވެއްޖެނަމަ ބޭނުންވާ އެއްޗެހި ހޯދައިދެއްވައި އަދި ކައިރީގައި އަޅާލަން މީހުން ބައިތިއްބައެވެ.” (1) ނަމަވެސް މިފަހަރު މިއޮތީ އެކަލޭގެފާނު އަވައްޓެރިނަށް އޯގާތެރިކޮށް ހިތިމިންވަރު ވަޒަންކޮށްލެވޭ އެހެންވާހަކައެވެ.\n“އަބޫ ޙަމްޒާ އައްސުއްކަރީ ރަޙިމަހުﷲގެ އަވައްޓެރިޔެއް އޭނާގެ ގެ ވިއްކާލަން ބޭނުންވިއެވެ. އޭނާކުރެން ސުވާލުކުރެވުނެވެ. ތިޔަގެ ވިއްކާނީ ކިހާވަރަކަށް ހެއްޔެވެ؟ އޭނާ ޖަވާބުގައި ބުންޏެވެ. ގެ ވިއްކާނީ ދެހާހަށެވެ. އެއީ ގޭގެ އަގެވެ. އަދި އަބޫ ޙަމްޒާ ސުއްކަރީގެ (އަވައްޓެރިކަމުގެ އަގެއްގެގޮތުން އެބަހީ އެކަލޭގެފާނު ހެޔޮކަމުގެ ސަބަބުން) އަނެއްދެހާހެވެ. (ދީނާރު ނުވަތަ ދިރުހަމް و الله أعلم). މިވާހަކަ އަބޫ ޙަމްޒާ ސުއްކަރީގެ ކަންފަތްޕުޅަށް ފޯރައިފިއެވެ. ދެން އެކަލޭގެފާނު ހަތަރުހާސް ހިއްޕަވައިގެން އޭނާގެ އަރިހަށް އަތުވެއްޖެއެވެ. އަދި ފައިސާދެއްވާފައި ދެންނެވިއެވެ. “މި ލާރި ބަހައްޓާށެވެ. ތިބާގެ ގެ ވިއްކާނުލާށެވެ.” (2)އަދިވެސް ސިޔަރު އަޢުލާމުއް ނުބަލާއިގައި އިމާމު ޛަހަބީގެންނަވާފައިވެއެވެ.\n(އެކަލޭގެފާނުގެ އަވައްޓެރިންގެ ތެރެއިން މީހަކު ބަލިވެއްޖެނަމަ އެމީހަކު ބައްޔަށް ބޭހަށާއި އެހެނިހެން ކަންކަމަށް ހޭދަކުރާ އަދަދު ،އޭނާގެ ބަލިރަނގަޅުވުމުން ﷲއަށް ޝުކުރު އަދާކުރުމުގެ ގޮތުން އަބޫ ހަމްޒާވެސް އެއަދަދަށް ފައިސާއިން ސަދަޤާތްކުރައްވައެވެ.\nއެކަލޭގެފާނުގެ އަސްލު ނަންފުޅަކީ އަލްޙާފިޡު އިމާމުލް ޙުއްޖަތް މުޙައްމަދު ބިން މައެމޫނެވެ. ޙަދީޘް ޢިލްމުގައި އެކަލޭގެފާނަކީ އިތުބާރުގަދަ(ޘިޤާ) ދަރަޖައިގެ ބޭކަލެއްކަމަށް އިމާމު ނަސާއީ ވިދާޅުވެއެވެ. އެކަލޭގެފާނުގެ ދުޢާ އިޖާބަކުރެއްވޭ ކަމަށް ސިޔަރު ޢައުލާމުއްނުބަލާއިގައި ބަޔާންވެގެންވެއެވެ.\nއެކަލޭގެފާނަށް ސުއްކަރީ (ފޮނިކަންއެކުލެވިގެންވާ) ކިޔުނީ އެކަލޭގެފާނުގެ ވާހަކަދެއްކުމުގައި ހުންނަ ފޮނިކަމާއި ފަށުވިކަމުގެ ސަބަބުންނެވެ.\nއެކަލޭގެފާނު އަވަހާރަވެވަޑައިގަތީ ހިޖުރީ ސަނަތުން 167 ވަނަ އަހަރުގައެވެ.) (3)\nرحمه الله رحمة واسعة و أسكنه في الجنة الأعلى. آمين\n(1) سير أعلام النبلاء ( الطبقة السابعة أبو حمزة السكري)\n(2) سير أعلام النبلاء ( الطبقة السابعة أبو حمزة السكري) و حياة السلف بين القول و العمل, ص: 559\n(3) سير أعلام النبلاء


November mahu MIRA ah 985 million rufiyaa libijje\nރާއްޖެ - މީރާ\nމިދިޔަ މަހު މީރާއަށް 985 މިލިއަން ރުފިޔާ ލިބުނު\nޖީއެސްޓީގެ ގޮތުގައި 643 މިލިއަން ރުފިޔާ ލިބުނު\nޖުމްލަ އާމްދަނީގެ 65 އިންސައްތަ ލިބުނު\nމިދިޔަ މަހު ލިބުނު ފައިސާގެ ތެރެއިން 600 މިލިއަނަށް ވުރެ ގިނަ ރުފިޔާ ލިބުނީ އެމެރިކާ ޑޮލަރުން\nކ. މާލެ 11 ޑިސެންބަރު 2018 | އަންގާރަ 17:49 1,126\nމޯލްޑިވްސް އިންލަންޑް ރެވެނިއު އޮތޯރިޓީ - ރާއްޖެއެމްވީ\nމިދިޔަ މަހު ދައުލަތުގެ ޓެކްސް އިދާރާ، މީރާ އިން 985 މިލިއަން ރުފިޔާ ލިބިފައިވާ ކަމަށް އެ އޮޓޯރިޓީން ބުނެފިއެވެ.\nމިދިޔަ މަހު މީރާއިން އާންމުކުރި ތަފާސްހިސާބުތައް ދައްކާ ގޮތުން މިދިޔަ މަހު ލިބުނު 985 މިލިއަން ރުފިޔާއަކީ އެ މަހު ލިބޭނެ ކަމަށް ލަފާކުރި މިންވަރަށް ވުރެ 5.3 ޕަސެންޓް އިތުރު އަދަދެކެވެ. އަދި އެއީ މިދިޔަ އަހަރުގެ ނޮވެމްބަރު މަހާ އަޅާ ބަލާއިރު ވެސް 5.2 ޕަސެންޓްގެ އިތުރު ވުމެއްކަމަށް އެ އޮޓޯރިޓީގެ ތަފާސް ހިސާބުތަކުން ދައްކައެވެ.\nއެ ހިސާބުތައް ދައްކާ ގޮތުން މިދިޔަ މަހު ލިބުނު ފައިސާގެ އެންމެ ބޮޑު އިންސައްތައަކީ މުދަލާއި ޚިދުމަތުގެ އަގުން ނަގާ ޓެކްސް ނުވަތަ ޖީއެސްޓީ އެވެ. ޖީއެސްޓީގެ ގޮތުގައި 643 މިލިއަން ރުފިޔާ ލިބުނުއިރު އެއީ ޖުމްލަ އާމްދަނީގެ 65 ޕަސެންޓެވެ. ދެވަނަ އަށް އެންމެ ބޮޑު އަދަދެއް ލިބުނީ އެހެނިހެން ފީގެ ގޮތުގައި ލިބުނު ފައިސާ އިންނެވެ.\nމީރާއިން ބުނިގޮތުގައި މިދިޔަ މަހު ލިބުނު ފައިސާގެ ތެރެއިން 600 މިލިއަނަށް ވުރެ ގިނަ ރުފިޔާ ލިބުނީ އެމެރިކާ ޑޮލަރުންނެވެ. އެއީ 39 މިލިއަން ޑޮލަރެވެ.\nމީގެ އިތުރުން، ގްރީން ޓެކްސްގެ ގޮތުގައި 56.77 މިލިއަން ރުފިޔާ ލިބިފައިވާއިރު، ޓޫރިޒަމް ލޭންޑް ރެންޓުގެ ގޮތުގައި 46.32 މިލިއަން ރުފިޔާ ލިބިފައިވާކަމަށް މީރާއިން ބުނެއެވެ. އެއަރޕޯޓު ޑިވެލޮޕްމަންޓް ފީގެ ގޮތުގައި 43.18 މިލިއަން ރުފިޔާ އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 188.71 މިލިއަން ރުފިޔާ ހިމެނެއެވެ.\nއޮކްޓޫބަރު 2018ގައި މީރާއަށް ބަލައިގަތް އާމްދަނީގެ ތެރޭގައި 38.5 މިލިއަން އެމެރިކާ ޑޮލަރު ހިމެނޭ ކަމަށް މީރާގެ ތަފާސް ހިސާބުތަކުން ދައްކައެވެ.\nއެންމެ ފަހުން އަޕްޑޭޓް ކުރީ:6ދުވަަސް ކުރިން | ރިވިއު ކުރީ: މިއުވާން މުހައްމަދު


Feenan feybi meehayaai eyna salamaiy kuran feybi meehageves haalu serious\nފީނަން ފޭބި މީހާ އާއި އޭނާ ސަލާމަތްކުރަން ފޭބި މީހާގެ ވެސް ހާލު ސީރިއަސްވެއްޖެ\n26 އޭޕްރީލް 2021 - 21:10:31\nފީނަން ފޭބިމީހަކާއި އޭނާ ސަލާމަތްކުރަން ފޭބި މީހާގެ ވެސް ހާލު ސީރިއަސް ވެގެން ފަރުވާދޭން ފަށައިފި އެވެ.\nސީއެންއެމްއަށް މައުލޫމާތު ދެމުން ފ. ނިލަންދޫ ކައުންސިލްގެ ނައިބު ރައީސް އަލީ މުހައްމަދު ވިދާޅުވީ، އެހާދިސާ ހިނގާފައިވަނީ ނިލަންދޫ ކައިރީގައި އޮންނަ ތިން ވަން މުލި ކިޔާ ސަރަހައްދަކަށް ބަޔަކު މަސް ހިފަން ގޮސް އުޅެނިކޮށް ކަމަށެވެ.\nއެމީހުން އެ ސަރަހައްދަށް މަސްހިފަަން ގޮސްފައިވަނީ މިއަދުގެ މެންދުރުގެ ވަގުތެއްގައެވެ. އެމީހުން މަސް ހިފަން އުުޅުނީ 25 މީޓަރު އަޑިން ކަމަށާއި، އެގޮތަށް މަސް ހިފަން އުޅުމުގެ ތެރޭގައި މަސްހިފަން ބޭނުންކުރި ދަނގަޑު މަހަކަށް ޖަހައިގެން އެ ދަނގަޑު ގޮސް ތާށިވީ ގަލެއްގައި ކަމަށް އަލީ މުހައްމަދު ވިދާޅުވިއެވެެ.\nއަދި އަޑީގައި ހަބަރު ހުސްވެފައި އޮށްވާ ފެނުނީ ދަނގަޑު ތާށިވުމުން އެ ނަގަން ދިޔަ ކުއްޖާ ކަމަށް އަލީ މުހައްމަދު ވިދާޅުވިއެވެ. ހަބަރު ހުސްވުމުން އޭނާ ކައިރީ ހެލްޕަރަށް ހުރި ކުއްޖާ އޭނާ ނަގަން ދިޔައީ ކަމަށާއި އޭނާގެ ހާލުވެސް ސީރިއަސްވީ އެޔަށްފަހު ކަމަށް ކައުންސިލުން މައުލޫމާތުދީފައިވެއެވެ.\nއެ ދެމީހުންނަށްވެސް ފަރުވާ ދިނުމަށް ވަގުތުން ގެނެވުނުއިރު، ސަލާމަތްކުރަން ފޭބި ކުއްޖާގެ ހާލު މިހާރު ރަނގަޅު ނަމަވެސް އަޑީގައި ހަބަރު ހުސްވެފައިވާ ކުއްޖާގެ ހާލު ސީރިއަސްކަމުން އޭނާ ވަނީ ވެންޓިލޭޓަރުގައި މާލެ ފޮނުވާލާފައި ކަމަށް އަލީ ވިދާޅުވިއެވެ.\nއެ ކުއްޖާ ވެންޓިލޭޓަރުގައި މާލެ ގެނެސްފައިވަނީ ހޭނާރައިގެންނެވެ.


Break ah fahu UV in feshy muhimmu molhakaa eku - vNews.mv\nޔޫވީ އާއި ދަ ގްރާންޑޭ ބައްދަލުކުރި މެޗުގެ ތެރެއިން- ފޮޓޯ:- އަދަދު\nބްރޭކަށްފަހު ޔޫވީއިން ފެށީ މުހިންމު މޮޅަކާއެކު\nއައްފާން މުހައްމަދު 21 June 2022, 22:08\n40 ދުވަހުގެ މެދުކެނޑުމަކަށްފަހު ދިވެހި ޕްރިމިއަރ ލީގުގެ ކުޅުން މިއަދު ފެށިއިރު، ދަ ގްރާންޑޭގެ ސްޕޯޓްސް ކުލަބުގެ މައްޗަށް މުހިންމު މޮޅެއް ހޯދާ، ޔުނައިޓެޑް ވިކްޓްރީ (ޔޫވީ) އިން ޕޮއިިންޓު ތާވަލުގެ ތިންވަނައަށް ޖެހިލައިފިއެވެ.\nދިވެހި ލީގުގެ ކުޅުން މެދުކަނޑާލީ، އޭއެފްސީ ކަޕާއި އޭޝިއަން ކަޕުގެ ކޮލިފައިންގެ ގްރޫޕް ސްޓޭޖުގެ މެޗުތަކަސް މިދިޔަ މަހުގައެވެ.\nމި ބްރޭކަށްފަހު އެނބުރި އައިސް ޔުވީ އިން މިއަދު ހަވީރު ދަ ގްރާންޑެގެ މައްޗަށް ކުރިހޯދީ 1-2 ގެ ނަތީޖާއަކުންނެވެ.\nމިއަދުގެ މެޗާއި ގްރާންޑޭ އިން ކުރިމަތިލީ، އެންމެފަހުން ނިމުނު ޓްރާންސްފަރ ވިންޑޯގައި އެޓީމަށް ސޮއިކުރި ގިނަ ކުޅުންތެރިންތަކެއް ފުރަތަމަ 11 ގައި ހިމަނައިގެންނެވެ. އެގޮތުން ކުރިން އީގަލްސްގައި ހުރި، ލެބަނަންގެ ކީޕަރު މުހައްމަދު ތަހާ، ކޮލަމްބިއާ ޑިފެންޑަރު އިވާން ސައިސޭޑޯ އަދި އާޖެންޓީނާގެ ފޯވާޑް ހޫގޯ ނިކޮލަސްގެ އިތުރުުން، މާޒިޔާ އިން ލޯން އެއްބަސްވުމެއްގެ ދަށުން ދަ ގްރާންޑޭ އަށް ބަދަލުވި، އަބްދުﷲ ޖުނައިދު (ޖެންނޭ) ވެސް ވަނީ މިއަދުގެ މެޗުގައި ދަ ގްރާންޑޭގެ ފުރަތަމަ 11 ގައި ހިމެނިގެން ކުޅެފައެވެ.\nމެޗުގައި ފުރަތަމަ ލަނޑުޖަހާ ލީޑު ނެގީވެސް ޔޫވީ އިންނެވެ. ފުރަތަމަ ހާފުގެ 11 ވަނަ މިނެޓުގައި ޔޫވީ އިންޖެހި މިލަނޑަކީ، ދަ ގްރާންޑޭގެ ފަހަތުން ހެދި ގޯހެއްގެ ފައިދާނަގައިގެން ކާމިޔާބު ކުރި ލަނޑެކެވެ. އެގޮތުން ދަ ގްރާންޑޭގެ ޑިފެންޑަރަކު ފަހަތަށް ޖައްސާލި ބޯޅައެއް ހޯދުމަށްފަހު މިލަނޑު ޔޫވީ އަށް ކާމިޔާބު ކޮށްދިނީ އެޓީމުގެ ބެލަރޫސް ފޯވާޑް އިވާން ވެރާސް އެވެ.\nމެޗުގެ ފުރަތަމަ ހާފު ނިމުނީ 0-1 އިން ޔޫވީ ކުރީގައި އޮވެގެންނެވެ.\nލަނޑުޖަހާނެ ގިނަ ފުރުސަތުތަކެއް ދެޓީމުގެ ކުޅުންތެރިންނަށްވެސް ލިބިގެންދިޔަ މިމެޗުގައި ދެންވެސް ލަނޑެއް ޖެހީ ޔޫވީގެ ކުޅުންތެރިންނެވެ. އެގޮތުން މެޗުގެ 81 ވަނަ މިނެޓުގައި ޔޫވީގެ ދެވަނަ ލަނޑު ކާމިޔާބު ކޮށްދީ އެޓީމަށް ލީޑު ފުޅާކޮށްދިނީ ބަދަލު ކުޅުންތެރިއެއްގެ ގޮތުގައި ކުޅެންއެރި ލަމާމް ޒުހެއިރެވެ. މިއީ މޫސާ އަޒީމް ނެގި ހުރަހެއް ބޮލުން ގޯލުގެ ތެރެއަށް ވައްދާލައިގެން ލަމާމް ކާމިޔާބުކުރި ލަނޑެކެވެ.\nމެޗުގައި ދަ ގްރާންޑޭ އިންޖެހި ހަމައެކަނި ލަނޑަކީ މެޗުގެ ފުރިހަމަވަގުތުގެ ކުޅުން ހަމަވާން ތިން މިނެޓަށްވެފައި ވަނިކޮށް ކާމިޔާބުކުރި ލަނޑެކެވެ. އެގޮތުން މެޗުގެ 87 ވަނަ މިނެޓުގައި މިލަނޑު ކާމިޔާބު ކޮށްދިނީ އިސްމާއިލް މަފާޒް އިބްރާހިމް އެވެ.\nމި ސީޒަނުގައި މޮޅެއް ނުހޯދި އޮތް ހަމައެކަނި ޓީމުގެ ގޮތުގައި އޮތް ދަ ގްރާންޑޭ އޮތީ ލީގުގެ ޕޮއިންޓު ތާވަލުގެ ފުލުގައި 13 މެޗުން އެންމެ ޕޮއިންޓަކާއެކުއެވެ. މިއަދުގެ މެޗުން މޮޅުވެ، ޔުނައިޓެޑް ވިކްޓްރީ ތިންވަނައަށް ޖެހިލީ 13 މެޗުން 20 ޕޮއިންޓް ހަމަކޮށްގެންނެވެ. ކުރިން ތިން ވަނައިގައި އޮތް ޓީސީ ސްޕޯޓްސް ކްލަބް ހަތަރަކަށް ވެއްޓުނުއިރު، އެ ޓީމަށް ވަނީ 12 މެޗުން 17 ޕޮއިންޓް ލިބިފައެވެ. ޓީސީން މާދަމާރޭ ކުޅޭ މެޗުގައި ނުކުންނާނީ ލީގުގެ އެއް ވަނައިގައި އޮތް މާޒިޔާ ސްޕޯޓްސް އެންޑް ރެކްރިއޭޝަނާ ދެކޮޅަށެވެ.\nދަ ގްރާންޑޭ ސްޕޯޓްސް ކްލަބު ދިވެހި ޕްރިމިއާ ލީގު ކުޅިވަރު ޔުނައިޓެޑް ވިކްޓަރީ


ޓޫރިޒަމް ޓެކްސް: އަހަރެމެން ދެނެގަންނަން ޖެހޭ ކަމެއް؟\n20 މާރޗް 2014\n[އޭދަފުށި ވެސް މި ވަނީ ޓޫރިޒަމް ވަރުގަދަ ހަބެއްގެ ތެރޭގަ އެވެ. އިގްތިސާދީ ތަޖުރިބާކާރު އަދި ކުރީގެ ސްޓޭޓް މިނިސްޓާ ފޯ ފިނޭންސް އަހުމަދު ނަސީރު މިފަހަރު މި ލިޔުއްވަނީ ތިޔަބޭފުޅުންނަށް ކޮންމެހެން އެނގެން ޖެހޭ ވާހަކަތަކެކެވެ. ތިޔަބޭފުޅުންގެ ދިރިއުޅުމުގެ ކޮންމެ ހަރުފަތެއްގައި ވެސް ބޭނުންކުރެވިދާނެ، އިގްތިސާދީ ވަރަށް ބޭނުންތެރި މައުލޫމާތުތަކެކެވެ.]\nސްކޫލްގައި އަހަރެމެންނަށް ކިޔަވާ ދޭ ގޮތުގައި ޓެކްސް ނަގަނީ ސަރުކާރަށް ފައިސާ ހޯދުމަށާއި ބައެއް ކަހަލަ މުދާތަކަށް އޮންނަ ޑިމާންޑް ކުޑަކުރުމަށާއި އަދި އެންމެ މުހިންމު ކަމަކަށް، މުޖުތަމައުގައި ދައުރުވާ ފައިސާ އާއި މުއްސަނދިކަން އެހެން ގޮތަކަށް “ބަހާލުމަށެ”ވެ.\nސަރުކާރަށް ފައިސާ ބޭނުންވަނީ ތަރައްގީގެ އަމާޒުފަތްގަނޑުތަކަށް ވާސިލު ވުމަށެވެ. ރައްޔިތުންނަށް ފޯރުކޮށްދޭން ޖެހޭ ޚިދުމަތްތަކަށް ފަންޑު ހޯދުމަށެވެ. އެއީ އާއްމުންނަށް ބޭނުންވާ “ޕަބްލިކް ގުޑްސް” ފޯރުކޮށްދީގެންނެވެ. އޭގެ ތެރޭގައި މަގު ހެދުމާއި ފާލަމާއި ބްރިޖް އެޅުމާއި ކަނޑުގެ ބަނދަރުތަކާއި ވައިގެ ބަނދަރުތައް އިމާރާތް ކުރުން ފަދަ ކަންކަން ހިމެނެ އެވެ.\nބައެއް ކަހަލަ މުދާތަކުން ޓެކްސް ނަގަނީ އެއަށް މީހުން ބޭނުންވާ ބޭނުންވުން “ކަނޑުވާލާށެ”ވެ. އެގޮތުން ދުންފަތާއި ބަނގުރަލާއި ތިމާވެއްޓަށް ގެއްލުން ދޭ މާއްދާތަކުން އާދަޔާ ޚިލާފަށް ބޮޑު ޓެކްސްއެއް ނަގަނީ މިފަދަ ގެއްލުންދެނިވި “މުދަލުން” އާއްމު ރައްޔިތުން ދުރުކޮށް، ރައްކާތެރި ކުރުމަށްޓަކައެވެ.\nމުޖުތަމައުގައި އެނބުރޭ ފައިސާ އާއި މުއްސަނދިކަމުން ޓެކްސް ނަގަނީ، މުއްސަނދިންގެ އަތުން ނެގޭ ޓެކްސް އަކީ ނިސްބަތުން ބޮޑު އެއްޗަކަށް ވެފައި، މި ފަދަ ޓެކްސްތަކުން ފަގީރުންނަށް “ސޯޝަލް ސެކިއުރިޓީ” ނުވަތަ އިޖުތިމާއީ ރައްކާތެރިކަން ދިނުމަށެވެ. އެގޮތުން ފަގީރުންނަށް ސަބްސިޑީ ދިނުން ފަދަ ކަންތަކުން މުޖުތަމައުގައި މުއްސަނދިންނާއި ފަގީރުންގެ ދެމެދުގައިވާ ފަރަގު ކުޑަ ކުރެވޭނެތީއެވެ.\nހަރުދަނާ ޓެކްސް ނިޒާމެއްގެ ބޭނުމަކަށް ވާންވާނީ ‘ސޯޝަލް ވެލްފެއާ’ ނުވަތަ ރައްޔިތުންނަށް ފޯރުކޮށްދޭން ޖެހޭ އިޖުތިމާއީ ރައްކާތެރިކަން އެންމެ ފުރިހަމައަށް ފޯރުކޮށްދިނުމެވެ. ސަރުކާރުގެ ފިސްކޯލް ނުވަތަ ފައިސާއާ ބެހޭ ސިޔާސަތުން މި މަގުސަދު ހާސިލު ނުވާ ނަމަ، އިގުތިސާދީ އުފެއްދުންތެރިކަން ދަށަށް ދާނެއެވެ. އެހެން ގޮތަކަށް ބުނާ ނަމަ، ވިޔަފާރިތަކުން ނަގަން ޖެހޭ މިންވަރަށް ވުރެ ބޮޑަށް ޓެކްސް ނަގާ ނަމަ ނުވަތަ “އޯވާ-ޓެކްސް” ކުރެވޭ ނަމަ، އިގުތިސާދީ ހަރަކާތްތައް މަޑު ޖެހި، މެދު މުއްދަތާއި ދިގު މުއްދަތުގެ ތެރޭގައި ސަރުކާރަށް ޓެކްސްއިން ލިބޭ އާމްދަނީ ކުޑަ ވެގެން ދާނެއެވެ.\nއެހެންކަމުން، ކުރު މުއްދަތުގައި ސަރުކާރަށް ޓެކްސްއިން ލިބޭ އާމްދަނީ ނަގަހައްޓާ ނަމަ، ޓެކްސް ނަގާ މިންވަރު ނުވަތަ ރޭޓް އިތުރުކޮށް، އަދި ޓެކްސް ނިޒާމާ “ކުޅުމަކީ” ގެއްލުން ހުރި ކަމެކެވެ.\n“ގުޑްސް އެންޑް ސާވިސަސް ޓެކްސް” ނުވަތަ ޖީއެސްޓީ ނަގަން ފެށުމުގެ ކުރިން ރާއްޖޭގައި އޮތީ އިމްޕޯޓް ޑިއުޓީ ނެގުމެވެ. ރާއްޖެއަށް އެތެރެ ކުރާ މުދާ ރައްޔިތުންނާ ހަމައަށް ފޯރުކޮށްދެވުމުގެ ކުރިން އަދި ކަސްޓަމްސްއިން މުދާ “ކްލިއާ” ކުރުމުގެ ކުރިން ވިޔަފާރިވެރިންގެ އަތުން އެމީހުން އިމްޕޯޓް ކުރާ މުދަލުގެ އަގުގެ ނިސްބަތަށް ނަގާ މި ޓެކްސް ސަރުކާރަށް ދައްކަން ޖެހެއެވެ. އަހަރެމެން ޖީއެސްޓީ ނަގަން ފެށީ އިމްޕޯޓަރު އަތުން މި ޓެކްސް ނުނެގުމަށްޓަކައެވެ. އިމްޕޯޓް ޑިއުޓީ ނުނެގުމުން، ރައްޔިތުން ނުވަތަ ކަސްޓަމަރުން މުދާ ގަންނަ ހިސާބުން އެއޮތީ ސަރުކާރަށް ޓެކްސް ދެއްކިފައެވެ. ރައްޔިތު މީހާގެ އަތުންނެވެ. މިހެންވެ، 2011 ގައި ރާއްެޖޭގެ ޓެކްސް ނިޒާމަށް ގެނައި އިސްލާހުގެ ސަބަބުން ސަރުކާރަށް ޓެކްސްގެ ގޮތުގައި ލިބޭ އާމްދަނީ ވަރަށް ބޮޑުތަން އިތުރުވެގެން ދިޔަކަން ތަފާސްހިސާބުތަކުން ހާމަވެއެވެ.\nނަމަވެސް ހަމަ މިކަމުގެ ސަބަބުން އިގުތިސާދީ އުފެއްދުންތެރިކަމަށް ބައެއް ކަހަލަ ނޭދެވޭ އަސަރުތަކެއް ކުރިއެވެ. ބައެއް ސިނާއަތްތަކުން މިކަން ފެނުނެވެ. އަދި ޓެކްސް ނިޒާމަށް މިހާރު ގެންނަން އުޅޭ ބަދަލުތަކުގެ ސަބަބުން މިކަން އިތުރަށް ގޯސްވެދާނެއެވެ. ކުރު މުއްދަތުގައި މި ކަމުން ދައުލަތުގެ ހަޒާނާއަށް ފައިދާތަކެއް ކުރި ނަމަވެސް، ދިގު މުއްދަތެއްގައި އިގުތިސާދީ އުފެއްދުންތެރިކަން ދަށަށް ދާނެއެވެ. އަދި ނަތީޖާއެއްގެ ގޮތުން މެދު މުއްދަތުގެ ތެރޭގައި ޓެކްސްއިން ސަރުކާރަށް ވަންނަ އާމްދަނީ ދަށަށް ދާނެއެވެ.\n“ވިތް-ހޯލްޑިން ޓެކްސް” ނުވަތަ ޑަބްލިޔު.އެޗް.ޓީ އަކީ ޚާއްސަ ގޮތެއްގައި ފާހަގަ ކުރަން ޖެހޭ އެއްޗެކެވެ. މިއީ، އަހަރެންގެ އަމިއްލަ ވިޔަފާރީގައާއި އަދި އަހަރެންގެ ކޮންސަލްޓޭޝަން ދޭ ވިޔަފާރިވެރިންނަށް، ވިޔަފާރީގެ ނަޒަރަކުން މިކަން ހިނގާ ގޮތް ކިޔައިދެމުން އަންނަ ކަމެކެވެ. ބިޒްނަސް ޕްރޮފިޓް ޓެކްސް (ބީ.ޕީ.ޓީ) ނުވަތަ ވިޔަފާރީގެ ފައިދާއިން ޓެކްސް ނަގާ ގާނޫނުގެ6ވަނަ އަދި7ވަނަ މާއްދާގެ ދަށުން، ރާއްޖެއިން ބޭރުގެ ޕާޓްނަރެއްގެ އަތުން ހޯދާ ޚިދުމަތްތަކަށް، އެ ފަރާތްތަކަށް ދައްކާ ފައިސާގެ 10 ޕަސެންޓް ސަރުކާރަށް ދައްކަން ޖެހެއެވެ. މިގޮތުން، ޑަބްލިޔު.އެޗް.ޓީން ލިބޭ އާމްދަނީ އަކީ ސަރުކާރުގެ މާލިއްޔަތަށް ލިބޭ ފައިސާގެ3ޕަސެންޓެވެ.\nބައެއް އަމިއްލަ ދިވެހި ކުންފުނިތަކަށް މިއީ ދަތި ކަމެކެވެ. ސަބަބަކީ ބޭރުގެ ވިޔަފާރި ބައިވެރިޔާއަށް ދައްކާ ހަރަދުން ވެސް ސަރުކާރަށް “ބައެއް އަޅާފައި”، މީގެ އިތުރުން ކުންފުންޏަށް ލިބޭ ފައިދާއިން ވެސް ސަރުކާރަށް ޓެކްސް ދައްކަން ޖެހުމުން، ދައްކަން ޖެހޭ މި ޓެކްސް “ދެ ފަހަރަށް” ދައްކަން ޖެހޭ ކަހަލަ ގޮތަކަށް އޮންނާތީއެވެ. ގިނަ ފަހަރަށް، ބޭރުގެ ޕާޓްނަރު އަތުން މި 10 ޕަސެންޓް ޓެކްސް ނަގަން އެ ފަރާތްތަކުން އެއްބަހެއް ނުވެއެވެ. މިހެންވެ ދިވެހި ކުންފުންޏަށް ކުރިމަތިވަނީ އެ ކުންފުނި ބަނގުރޫޓުވުން ނުވަތަ ހުއްޓާލަން ޖެހޭ ގޮތް ދިމާވުމެވެ. ސަރުކާރުން ޑަބްލިޔު.އެޗް.ޓީ ހުއްޓާލާފައި، މީގެން ލިބޭ3ޕަސެންޓް ޓެކްސް އާމްދަނީ “ދޫކޮށްލައިފި” ނަމަ، ގިނަ ދިވެހި ކުންފުނިތަކަށް މިކަމުން މަންފާ ކުރާނެއެވެ. ލުޔެއް ލިބޭނެއެވެ. އަދި ވަކިން ޚާއްސަކޮށް، އެ ވިޔަފާރި ކުންފުނިތައް ނަގަހައްޓާ، ބީ.ޕީ.ޓީ އާއި ޖީ.އެސް.ޓީން ސަރުކާރަށް ފައިސާ ވަންނާނެ މިންވަރު، އެއްކަލަ ދޫކޮށްލާ3ޕަސެންޓް އާމްދަނީއަށް ވުރެ، މާ ބޮޑުތަން އިތުރު ވެގެން ދާނެތީ އެވެ.\nދެން އޮތީ ފަތުރުވެރިކަމުގެ ސިނާއަތުގައި އެނދަށް ނަގާ ޓެކްސް ނުވަތަ “ބެޑް ޓެކްސް”ގެ ވާހަކައެވެ. އެންމެ މަތީ ފަންތީގެ ރިސޯޓުތަކުން ރެއަކަށް އެނދެއް 2000 ޑޮލަރަށް ވެސް ވިއްކައެވެ. އަދި މިއިން ކޮންމެ އަދަދަކުން 8 ޑޮލަރު ސަރުކާރަށް ދައްކައެވެ. މިއީ ކޮޓަރީގެ ރޭޓް ނުވަތަ “ރޫމް ރޭޓް”ގެ 0.4 ޕަސެންޓެވެ.\nނަމަވެސް އަނެއްކޮޅުން އެންމެ އާދައިގެ ގެސްޓް ހައުސްއެއް ވެސް، ރެއަކަށް 50 ޑޮލަރުގެ މަގުން އެނދެއް ވިއްކާއިރު ވެސް، އެއްކަލަ 8 ޑޮލަރު ސަރުކާރަށް ދައްކަން ޖެހެއެވެ. ނަމަވެސް މިއީ ހަގީގަތުގައި “ރޫމް ރޭޓް”ގެ 16 ޕަސެންޓެވެ. މި ޓެކްސް ސީދާ މި ނެގެނީ ޓޫރިސްޓު މީހާގެ އަތުންނެވެ. ޓޮމް ކްރޫސް ފަދަ ހޮލީވުޑްގެ މަޝްހޫެރު ތަރިއަކަށް “ވަން އެންޑް އޮންލީ” ރިސޯޓުގައި ރެއަކަށް 2008 ޑޮލަރު، ޖީއެސްޓީ އާއެކު، ދެއްކުން މާބޮޑު އެއްޗަކަށް ނުވެދާނެއެވެ. ނަމަވެސް އާދައިގެ އާމްދަނީއެއް ލިބޭ “އާއްމު ފަތުރުވެރިއަކަށް” ރެއަކަށް 58 ޑޮލަރު ދެއްކުން ވާނީ ބޮޑު ކަމަކަށެެވެ. ހާއްސަކޮށް، އެހެން ގައުމުތަކުގައި މި ފެންވަރުގެ ކޮޓަރިތައް ވިއްކާ އަގުތަކާ އަޅާބަލާއިރު އެވެ.\nމިހެންވެ މުއްސަނދި ފަތުރުވެރިޔާ އާއި ފަގީރު ފަތުރުވެރިޔާގެ އަތުން ވެސް މި ޓެކްސް ނަގަނީ އެއްވަރަކަށް ވާތީ މިއީ “ހަމަހަމަ ކަމެއް ނެތް” ޓެކްސްއެކެވެ. އަދި މިކަމުގެ ސަބަބުން މިއީ ޓެކްސް ނިޒާމަށް ގެއްލުންދެނިވި ޓެކްސްއެކެވެ. މިހެންވެ، މިއީ ޓެކްސް ނިޒާމު އިސްލާހުކޮށް ހަރުދަނާ ކުރުމަށް ހުރި ހުރަހެކެވެ.\nމިއާ ޚިލާފަށް، ޖީއެސްޓީ އަކީ ހަމަހަމަކަން ގެނެސްދޭ ޓެކްސްއެކެވެ. ސަބަބަކީ ރޫމް ރޭޓަށާއި އެހެން ޚިދުމަތްތަކަށް ވަކި ޕަސެންޓެއް ދައްކާއިރު، އާމްދަނީގެ ގޮތުން މަތީ ފަންތީގެ ފަތުރުވެރިން، އެ މީހުން ހޯދާ އިތުރު ޚިދުމަތްތަކަށް ފައިސާ ދައްކާއިރު، އެމީހުންގެ އަތުން ނެގޭ ޓެކްސް ވެސް އިތުރުވާނެތީ އެވެ.\nމި ވަގުތު ޓޫރިޒަމް ސިނާއަތުން ޖީއެސްޓީ ނަގާ މިންވަރަކީ 8 ޕަސެންޓެވެ. ގިނަ ރިސޯޓްތަކާއި ހޮޓެލްތަކާއި އަދި ގެސްޓް ހައުސްތަކުން އެ މީހުން ދޭ ޚިދުމަތްތަކުގެ އަގުގެ5ޕަސެންޓާއި 10 ޕަސެންޓް، “ޚިދުމަތުގެ އަގު” ނުވަތަ “ސާވިސް ޗާޖް”ގެ ގޮތުގައި ނަގައެވެ. އަދި މިއަށް ޖީއެސްޓީ އިތުރު ކުރެއެވެ. މިހެންވެ، ކޮޓަރިއަށާއި އެހެން ޚިދުމަތްތަކަށް ކޮންމެ ފަތުރުވެރިޔަކު ވެސް އެމީހުންގެ އަތުން ދާ ޚަރަދުގެ 18 ޕަސެންޓް އިތުރަށް “ޚަރަދު ކުރަން” ޖެހެއެވެ. މިއާއެކު، ޖީއެސްޓީ 12 ޕަސެންޓަށް އިތުރު ކޮށްފި ނަމަ، ކޮންމެ ޓޫރިސްޓެއް ކުރާ މި “އިތުރު ޚަރަދު” 23 ޕަސެންޓް އިތުރު ވެގެން ދާނެއެވެ. އަދި މީގެ މައްޗަށް އެނދު ކުލި ނުވަތަ ބެޑް ޓެކްސް ނެގުން ކުރިއަށް ގެންގޮސްފި ނަމަ، އެއީ ކޮންމެ ފަތުރުވެރި “ޖޯޑެ”އްގެ އަތުން ނެގޭ އިތުރު 16 ޑޮލަރެވެ. އަދި މިހެންވެ، ރޫމް ރޭޓުގެ އިތުރަށް މި ނިސްބަތް 39 ޕަސެންޓަށް އަރާނެއެވެ.\nރާއްޖެއާ ފަތުރުވެރިކަމުގައި މިހާރު އެންމެ ބޮޑަށް ވާދަ ކުރާ އަވައްޓެރި ލަންކާގެ ވެރިރަށް ކޮޅުނބުގެ ހޮޓެލްތަކާއި ރިސޯޓްތަކުން މިއަދަދު 26 ޕަސެންޓްގައި ހިފަހައްޓައެވެ. އެއީ ސާވިސް ޗާޖް އަދި އިތުރު ޓެކްސްތައް ވެސް ނަގަމުންނެވެ. މީގެ މާނައަކީ، ބެޑް ޓެކްސްގެ އިތުރުން 12 ޕަސެންޓް ޖީއެސްޓީ ނަގަން ފަށައިފި ނަމަ، ރާއްޖެއަށް އެހެން ޓޫރިޒަމް މަންޒިލުތަކާ ވާދައެއް ނުކުރެވޭނެއެވެ.\nނަތީޖާއެއްގެ ގޮތުން ފަތުރުވެރިންނަށް ދިވެހި ރާއްޖެ ޓޫރިޒަމް މަންޒިލެއްގެ ގޮތުގައި މަގުބޫލުކަން ކުޑަވެގެންދާނެއެވެ. ޚާއްސަކޮށް މެދު ފަންތީގެ އާމްދަނީ ލިބޭ ފަތުރުވެރިންގެ ކުރިމަތީގައެވެ. މީގެ އާޚިރު ނަތީޖާއަކަށް ވާނީ ގައުމަށް ލިބޭ މުޅި އާމްދަނީ އާއި ސަރުކާރަށް ޓެކްސްއިން ލިބޭ އާމްދަނީ، މެދު އަދި ދިގު މުއްދަތުގައި މަދުވެގެން ދިއުމެވެ.\nއެހެންކަމުން، “ކުރު މުއްދަތުގައި ބޮޑު ފައިދާ ހޯދަން” އަހަރެމެން ވިސްނާ ނުލައި، ހިތުހުރި ގޮތަކަށް ޓެކްސް ރޭޓްތަކާއި ޓެކްސް ނިޒާމާ “ކުޅުމަކީ” ރަނގަޅު ކަމެއް ނޫނެވެ. ޓެކްސް ނަގާ މިންގަނޑުތަކާއި ޓެކްސް ނިޒާމަށް ބަދަލު ގެންނަން ވާނީ ވަރަށް ބޮޑަށް ދިރާސާ ކޮށް، ކުރިމަގުގައި ކުރިމަތިވެދާނެ ނަތީޖާތަކާ މެދު ވިސްނުން ބަހައްޓައިގެންނެވެ. އިޖުތިމާއީ ރައްކާތެރިކަން އެންމެ ފުރިހަމައަށް ފޯރުކޮށްދެވޭނެ މަގަކުންނެވެ. ރާއްޖޭގެ “ރަން ބިސް އަޅާ ކުކުޅު” ނުވަތަ ޓޫރިޒަމް “ކަތިލުމަކީ” ދިގު މުއްދަތަށް ބަލާއިރު، ލިބެން އޮތް ހުރިހާ ރަން ބިހެއް ލިބުން އެއްކޮށް ހުއްޓުމަކަށް އަންނާނެ ކަމެކެވެ.


Kanduhulhudhoo magistrate ge massalaigai9meehakaa suvaalu koffi | Mihaaru\nކަނޑުހުޅުދޫ އިސް މެޖިސްޓްރޭޓް\nކަނޑުހުޅުދޫ މެޖިސްޓްރޭޓްގެ މައްސަލައިގައި ނުވަ މީހަކާ ސުވާލުކޮށްފި\n21 ޖެނުއަރީ 2020 - 17:524comments\nގއ. ކަނޑުހުޅުދޫ އިސް މެޖިސްޓްރޭޓް ހަސަން ދީދީ، އެ ކޯޓުގެ މުވައްޒަފުންނަށް ޖިންސީ ގޯނާކުރާ ކަމަށް ތުހުމަތު ކުރެވޭ މައްސަލައިގައި މިހާތަނަށް ނުވަ މީހަކާ ސުވާލު ކޮށްފައިވާ ކަމަށް ފުލުހުން މިއަދު ބުނެފި އެވެ.\nފުލުހުންގެ ސްޕޯކްސްޕާސަން، ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު ވިދާޅުވީ ޖުޑީޝަލް ސާވިސް ކޮމިޝަން (ޖޭއެސްސީ) އިން މިދިޔަ އަހަރުގެ އޮކްޓޫބަރު މަހު ހުށަހެޅި އެ މައްސަލައިގައި ނުވަ މީހަކާ ސުވާލުކޮށް، ފާހަގަކުރެވިފައިވާ ކަންކަމާ ގުޅިގެން އިތުރު މީހުންނާ ވެސް ސުވާލު ކުރުމުގެ މަސައްކަތް ކުރަމުން އަންނަކަމަށެވެ.\nތަހުގީގަށް ބޭނުންވާ އިތުރު ހެއްކާއި ގަރީނާ ހޯދުމުގެ މަސައްކަތް ވެސް ކުރަމުން އަންނަ ކަމަށް އޭނާ ވިދާޅުވި އެވެ.\nހަސަން ދީދީއާ ގުޅޭ ހަތް މައްސަލައެއް ޖޭއެސްސީން މިހާރު ވެސް ތަހުގީގު ކުރަމުން ދާއިރު އެ މައްސަލަތަކުގެ ތަހުގީގު މިހާރު އޮތީ އެންމެ ފަހު މަރުހަލާގައި ކަމަށް ޖޭއެސްސީން ބުނެ އެވެ.\nއިސް މެޖިސްޓްރޭޓް ހަސަން ދީދީ އަށް ކުރާ ތުހުމަތު:\n1- މުވައްޒަފުންނަށް ޖިންސީ ގޯނާކުރުން.\n2- މާލިއްޔަތު ގަވާއިދާ ޚިލާފަށް އަމަލުކުރަން މަޖުބޫރު ކުރުވުން.\n3- ހަޑިހުތުރު ބަހުން އެއްޗެއް ގޮވުން.\n4- މުވައްޒަފުންނަށް ބަރަހަނާ ވީޑިއޯ ދެއްކުން.\n5- ކޯޓުގެ މުދާ އަމިއްލަ ބޭނުމަށް ބޭނުންކުރުން.\n6- ހެކިންގެ ބަޔާން ނެގުމަށް ހުރަސް އެޅުން.\n7- މާރާމާރީ ހިންގުމަށް ހިތްވަރު ދިނުން.\nއެ މައްސަލަތައް ބަލަމުންދާތީ މިދިޔަ އަހަރުގެ ޖުލައި މަހުން ފެށިގެން ހަސަން ދީދީ ހުރީ ސަސްޕެންޝަނުގަ އެވެ.\nKanduhulhudhoo Magistrate aa dhekolhah7massala eh, thahugeegu othee fahu maruhalaagai: JSC\nކަނޑުހުޅުދޫ މެޖިސްޓްރޭޓްގެ މައްސަލަތަކެއް ޖޭއެސްސީން ބަލަމުންދާއިރު، އެ ރަށުގެ ދެ އަހަރު ނުފުރޭ ކުއްޖަކަށް އެ ކުއްޖާގެ ކާފަ އާއި މުނިކާފަ ޖިންސީ ގޯނާކުރި ކަމަށް ތުހުމަތު ކުރެވޭ މައްސަލައެއް ވަނީ ފެންމަތިވެފަ އެވެ. ގިނަ ބައެއް ފާޑުކިޔުންތަކެއް އަމާޒުވަމުން އަންނަނިކޮށް، ފުލުހުން މިހާރު ވަނީ އެ ދެ މީހުންނާއި އެ ކުއްޖާގެ ބައްޕަ ވެސް ހައްޔަރުކޮށް ތަހުގީގު ފަށައިފަ އެވެ.\nއިތުރު ލިޔުންތައް ޕޮލިސް ޖުޑީޝަލް ސާވިސް ކޮމިޝަން ގއ. ކަނޑުހުޅުދޫ ޖިންސީ އަނިޔާ ޖިންސީ ގޯނާކުރުން


Champion Liverpool katuvaalumah fahu, Atletico quarter ah - One Online\nޔޫއެފާ ޗެމްޕިއަންސް ލީގުގެ ގަދަ 16ގައި ލިވަޕޫލާއި އެތުލެޓިކޯ ކުޅުނު ދެވަނަ ލެގު މެޗުގެ ތެރެއިން: އެ މެޗު ނިމިގެންދިޔައީ 3-2ގެ ނަތީޖާއަކުން އެތުލެޓިކޯ ކުރީގައި އޮވެގެން -- ފޮޓޯ/ ކެމެރާސްޕޯޓް\nއެންމެ ފަހުގެ ޗެމްޕިއަން ލިވަޕޫލް ކަޓުވާލުމަށްފަހު، އެތުލެޓިކޯ މެޑްރިޑުން ޔޫއެފާ ޗެމްޕިއަންސް ލީގުގެ ކުއާޓާ ފައިނަލުގެ ޖާގައެއް ހޯދައިފިއެވެ.\nލިވަޕޫލުގެ އެންފީލްޑް ސްޓޭޑިއަމްގައި ރޭ ކުޅުނު ގަދަ 16ގެ ދެވަނަ ލެގު މެޗުގައި އެތުލެޓިކޯ އިން ވަނީ ފަހަތުން އަރައި 3-2ގެ ނަތީޖާއަކުން ލިވަޕޫލް ބަލިކޮށްފައެވެ. އެތުލެޓިކޯ އިން ކުއާޓާގެ ޖާގަ ކަށަވަރުކުރީ 4-2ގެ އެގްރިގޭޓުން ލިވަޕޫލުގެ މައްޗަށް ކުރި ހޯދައިގެންނެވެ.\nރޭ ކުޅުނު މެޗުގެ ފުރަތަމަ ހާފުގައި ލިވަޕޫލަށް ލަނޑު ޖަހާނެ ރަނގަޅު ފުރުސަތުތަކެއް ލިބިގެންދިޔައެވެ. އެގޮތުން ޖޯޖީނިއޯ ވައިނަލްޑަމް އާއި އެލެކްސް އޮކްސްލޭޑް ޗެމްބަލޭން އާއި ސާޑިއޯ މާނޭ އަދި ރޮބާޓޯ ފާމީނޯއަށް ލިބުނު ފުރުސަތުތަކުން ފޮނުވާލި ހަމަލާތައް އެތުލެޓިކޯގެ ކީޕަރު ޔޭން އޮބްލަކް ވަނީ މަތަކޮށްފައެވެ.\nމެޗުގެ ފުރަތަމަ ހާފު ނިމެން ދެ މިނެޓަށް ވެފައި ވަނިކޮށް، ލިވަޕޫލުން ވަނީ ލަނޑެއް ޖަހައި ކުއާޓާގެ އުންމީދު އާކޮށްފައެވެ. ޗެމްބަލޭން ނަގައިދިން ހުރަހަކުން ލިވަޕޫލަށް އެ ލަނޑު ކާމިޔާބުކޮށްދިނީ ވައިނަލްޑަމްއެވެ. މެޗުގެ ފުރަތަމަ ހާފު ނިމިގެންދިޔައީ 1-0ގެ ނަތީޖާއަކުން ލިވަޕޫލް ކުރީގައި އޮވެގެންނެވެ.\nމެޗުގެ ދެވަނަ ހާފުގައި ވެސް ލިވަޕޫލަށް ލަނޑު ޖަހާނެ ގިނަ ފުރުސަތުތަކެއް ލިބިގެންދިޔައެވެ. އެގޮތުން ދެވަނަ ހާފުގެ ކުރީކޮޅު ސަލާހާއި ޗެމްބަލޭން އަދި ފާމީނޯއަށް ލިބުނު ފުރުސަތެއް ފާހަގަކޮށްލެވެއެވެ. އެ ތިން ހަމަލާގެ ހުރަހަކަށްވީ މެޗުގައި މޮޅު ކުޅުމެއް ދައްކަމުންދިޔަ އެތުލެޓިކޯގެ ކީޕަރު އޮބްލަކްއެވެ.\nދެވަނަ ހާފުގެ އިތުރު ވަގުތުކޮޅުގެ ތެރޭގައި ވެސް ލިވަޕޫލަށް ލަނޑު ޖަހާނެ ފުރުސަތެއް ލިބިގެންދިޔައެވެ. ސަލާހު ފޮނުވާލި އެ ހަމަލާ ވެސް އެތުލެޓިކޯގެ ކީޕަރު އޮބްލަކް ވަނީ މަތަކޮށްފައެވެ. މެޗުގެ ފުރިހަމަ ވަގުތު ހަމަވި އިރު، 1-1ގެ އެގްރިގޭޓުން ދެ ޓީމު އެއްވަރުވެފައިވުމުން ނަތީޖާ ނެރުމަށް އިތުރު ވަގުތުގެ ދެ ހާފު ކުޅެން ޖެހުނެވެ.\nމެޗުގެ އިތުރު ވަގުތުގެ ފުރަތަމަ ހާފު ފެށިތާ މާގިނައިރުތަކެއް ނުވަނީސް ލިވަޕޫލުން ވަނީ ލަނޑެއް ޖަހައިފައެވެ. ލިވަޕޫލަށް އެ ލަނޑު ކާމިޔާބުކޮށްދިނީ އެޓީމުގެ ބްރެޒިލް ފޯވަޑް ފާމީނޯއެވެ.\nލިވަޕޫލުން އެ ލަނޑު ޖެހިތާ ތިން މިނެޓުގެ ތެރޭގައި އެތުލެޓިކޯ އިން ވަނީ ލަނޑެއް ޖަހައި އަވޭ ގޯލުގެ އެޑްވާންޓޭޖު ހޯދައިފައެވެ. ޖޮއާއޯ ފީލިކްސް ދިން ބޯޅައަކުން އެތުލެޓިކޯއަށް އެ ލަނޑު ކާމިޔާބުކޮށްދިނީ މާކޯސް ލޮރެންޓޭއެވެ.\nއިތުރު ވަގުތުގެ ފުރަތަމަ ހާފު ނިމުމުގެ ކުރިން އެތުލެޓިކޯ އިން ވަނީ އިތުރު ލަނޑެއް ޖަހައި އެގްރިގޭޓު ނަތީޖާ އިން ވެސް ކުރި ހޯދައިފައެވެ. އަލްވާރޯ މޮރާޓާ ދިން ބޯޅައަކުން އެތުލެޓިކޯއަށް އެ ލަނޑު ކާމިޔާބުކޮށްދިނީ އެޓީމުގެ ފުރަތަމަ ލަނޑު ވެސް ކާމިޔާބުކޮށްދިން ލޮރެންޓޭއެވެ. އިތުރު ވަގުތުގެ ފުރަތަމަ ހާފު ނިމިގެންދިޔައީ 2-2ގެ ނަތީޖާއަކުން ދެޓީމު އެއްވަރުވެގެންނެވެ.\nއިތުރު ވަގުތުގެ ދެވަނަ ހާފު ނިމެނިކޮށް އެތުލެޓިކޯ އިން ވަނީ އިތުރު ލަނޑެއް ޖަހައި ލީޑު ހޯދައިފައެވެ. ލޮރެންޓޭ ދިން ބޯޅައަކުން އެތުލެޓިކޯއަށް އެ ލަނޑު ކާމިޔާބުކޮށްދިނީ އެޓީމުގެ ސްޕެއިން ފޯވަޑް މޮރާޓާއެވެ.\nގުޅޭ ޓެގު ފުޓްބޯޅަ ޔޫއެފާ ޗެމްޕިއަންސް ލީގު ލިވަޕޫލް އެތުލެޓިކޯ މެޑްރިޑް


މައިކްރޯވޭވް އަވަން ބޭނުންކުރާނަމަ އިންޓަނެޓް ސްޕީޑް ދަށްވާކަން އެނގޭތަ؟ – Dhen.mv\nމައިކްރޯވޭވް އަވަން ބޭނުންކުރާނަމަ އިންޓަނެޓް ސްޕީޑް ދަށްވާކަން އެނގޭތަ؟\nިމިދުވަސްވަރު ދުނިޔޭގެ އެކި ހިސާބުތަކުގައި ވަރަށް ހަލުވިކަމާއިއެކު ފެތުރެމުން އަންނަ ނުރައްކާތެރި ވައިރަސް ކޯވިޑް 19 ގެ ސަބަބުން، ސަރުކާރު އޮފީސްތަކާއި ކުންފުނިތައް މިވަނީ ވަގުތީ ގޮތުން ބަންދުކޮށްފައެވެ. އަދި ބައެއް އޮފީސްތަކުން ވަނީ ގޭގައި ތިބެގެން މަސައްކަތް ކުރާ ގޮތަށް ބަދަލުކޮށްފައެވެ.\nގޭގައި ތިބެގެން މަސައްކަތް ކުރާއިރު އެންމެ މުހިންމު އެއްޗަކަށް ވާނީ އިންޓަނެޓްއެވެ. ދާދި ފަހުން ކުރި ދިރާސާއަކުން ދައްކާ ގޮތުގައި މައިކްރޯ އަވަން ބޭނުން ކުރުމަކީ އިންޓްނެޓް ސްޕީޑް ދަށްވާ ކަމެކެވެ.\nޔޫކޭވެސް ލޮކްޑައުން ކުރުމާއި ގުޅިގެން އޮފްކޮމް އިން ނެރުނު ރިޕޯޓެއްގައި ބުނެފައިވަނީ، ގޭގައި އިންޓަނެޓް ބޭނުންކޮށްގެން އޮފީސް މަސައްކަތް ކުރާ ވަގުތު ތަކުގައި ނުވަތަ ވީޑިއޯ ކޮންފަރެންސްތައް ކުރާ ވަގުތު ތަކުގައި މައިކްރޯވޭވް ބޭނުން ކުރާނަމަ އިންޓަނެޓް ސްޕީޑް ދަށް ވާނެ ކަމަށެވެ.\nބޭރަށް ނުދެވި ގޭގައި ބަންދުވެފައި ތިބެން ޖެހުމުން ވަރަށް ގިނަ މީހުން އިންޓަނެޓާއި އިތުރު ވަޔަރލެސް ކަނެކްޝަންތައް ބޭނުން ކުރާނެ ކަމަށާއި، އެހާ ގިނަ މީހުން އެއްފަހަރާ ބޭނުން ކުރަން ފެށުމުން ބައެއް ދަތިތަކާއި ކުރިމަތި ލާން ޖެހޭނެ ކަން ވެސް އޮފްކޮމް އިން ފާހަގަކުރިއެވެ. އެހެން ކަމުން ކޮންމެ މީހަކުވެސް މިދުވަސްކޮޅު ބޭކާރު ގޮތުގައި ބްރޮޑްބޭންޑް ކަނެކްޝަންތައް ބޭނުން ނުކުރުމަށް ވެސް އެ ރިޕޯޓްގައި ގޮވާލިއެވެ.\nޔޫކޭގެ ކުންފުންޏެއް ކަމަށްވާ ބީޓީ އޯޕެންރީޗް އިން ބުނީ ވޭތުވެދިޔަ ތަނާއި ބަލާއިރު މިހާރު ދުވާލުގެ ގަޑިތަކުގައި އިންޓަނެޓް ބޭނުން ކުރާ އަދަދު ވަރަށް ބޮޑުތަނުން އިތުރުވެފައިވާ ކަމަށެވެ. ޔޫކޭގެ ބައެއް އިންޓަނެޓްގެ ހިދުމަތް ދޭ ކުންފުނިތަކުން ގޭގައި މަސައްކަތް ކުރާ މުވައްޒަފުންނަށް ހާއްސަ ކޮށްގެން އާ ޑާޓާ ޕެކްތަކެއް ވެސް ތައާރަފް ކޮށްފައެވެ.